Iruge alin sih'hathah kuraa5faidhaa eh | #Dhiislam\nއިރުގެ އަލިން ސިއްޙަތައް ކުރާ5ފައިދާއެއް\n10 months ago |0comment| March 14, 2017\nއަވިން ރައްކާތެރި ކުރާ ލޯޝަނެއް ބޭނުން ނުކޮށް، މާ ގިނަވަގުތު އަވީގައި ހޭދަކުރުމަކީ ހަމުގެ ކެންސަރަ މަގުފަހިވާ ކަމެކެވެ. ނަމަވެސް އިރުގެ ދޯދި ތަކަކީ ހަށިގަނޑުގެ ވަގުތަށާއި، މޫޑަށާއި އަދި ތިބާގެ ސިއްޙަތައް މުޙިއްމު އެއްޗެކެވެ.\n1- އިރުގެ އަލީގެ ސަބަބުން ހެނދުނު ހޭލުމަށާއި ރޭގަނޑު ނިދުމަށް ފަސޭހަ ވެއެވެ.\nހަށިގަނޑުގެ ވަގުތާއި ބެހޭ ދިރާސާތަކުން އެނގޭ ގޮތުގައި ގަޑި ތަފާތުވާ ޒޯންތަކަށް ހޭނުމަށްޓަކައި، ހެނދުނުގެ ރަނގަޅު ވަގުތުގައި އަތްވަށް ނުކުތުމަކީ ރަނގަޅު ގޮތެކެވެ. ހެނދުނު ލިބޭ އަވިން/އިރުގެ ދޯދިތައް ގަޔަށް އެޅުމުން ދޭހަވަނީ އެއީ ދުވާލުގެ ވަގުތުކަމާއި “މެލަޓޮނިން” ހޯމޯން އުފެއްދުން ހުއްޓުވުމަށް ސިކުޑިއަށް ސިގްނަލް ފޮނުވައި ދިނުމެވެ. އަދި ރޭގަނޑުވެ ނިދަންވުމުން މި ހޯމޯން އުފެއްދުމަށް ސިކުޑިއަށް ސިގްނަލް ފޮނުވައި ދިނުމެވެ.\n2- ހެނދުނު އަވީގައި އުޅުމުން ބަރުދަން ލުއިވުމަށް އެހީވެދެއެވެ.\nފަހުގެ ދިރާސާއަކުން އެނގޭގޮތުގައި، ދުވަހުގެ ކުރީކޮޅު އިރުގެއަވި ލިބޭ ބޮޑެތިމީހުންގެ ބަރުދަން ލުއިވެއެވެ. ރަނގަޅު ނިންޖެއް ނިދުމަށްވެސް ހެނދުނުގަޑީގެ އަލި ބޭނުންވެއެވެ. ފުރިހަމަ ނިދި ލިބުމުން ބަރުދަން ލުއިކުރުމަށް ފަސޭހައަކަށް ވެއެވެ.\n3- ފިނިމޫސުމުގެ ފިނިކަމާއި ހަނގުރާމަ ކުރުމަށް އަވި ބޭނުންވެއެވެ.\nފިނިމޫސުމުގެ ދިގު ރޭގަނޑުގެ ސަބަބުން ލިބޭ ވަރުބަލިކަމާއި ބަލިމަޑުކަމަށް އޮތް އެންމެ އާންމު އަދި ރަނގަޅު އެއް ފަރުވާ އަކީ ގުދުރަތީ ގޮތުން ލިބޭ އައްޔެވެ. ސައިކޭޓްރިސްޓުން ބުނާގޮތުގައި ގިނަވަގުތު އަވި ލިބި ބޭރުގައި އުޅޭމީހުންގެ ހަށިގަނޑާއި ސިކުނޑީގެ ބަލިތަކަށް ފަރުވާ ލިބިދެއެވެ.\n4- އިރުގެ އަލީގެ ސަބަބުން ހަށިގަނޑުގެ ކަށިތައް ވަރުގަދަ ވެއެވެ.\nމިކަމުގެ ސަބަބަކީ، އަވި ލިބުމުން ހަށިގަނޑުން ވިޓަމިން ޑީ އުފައްދައި ދޭތީއެވެ. އަދި ހަށިގަނޑަށް ކެލްސިއަމް އިތުރު ކޮށްދިނުމަށް އިރުގެ އަލިން ލިބިދޭ ވިޓަމިން އެހީވެދެއެވެ. ކެލްސިއަމް އަކީ ކަށިތަށް ވަރުގަދަ ކުރުމަށް ވަރަށް މުހިއްމު މާއްދާއެކެވެ. ހަމަށް އިރުގެ އަލި އެޅުމުން، ކޮލެސްޓްރޯލް އިން ވިޓަމިން ޑީ އުފައްދަން ފަށައެވެ.\n5- އަވިން ލިބޭ ވިޓަމިން އަކީ، ކެންސަރު ޖެހުން ހުއްޓުވުމަށް ސަލާމަތެކެވެ.\nބައެއް ދިރާސާ ތަކުން ދައްކާ ގޮތުގައި އަވިން ލިބޭ ވިޓަމިންގެ ސަބަބުން އުރަމަތީގެ އަދި ޕުރޮސްޓޭޓް (ބުލެޑާ ތިރީގަ އިންނަ ގްލޭންޑެއް) ކެންސަރާއި، ހިތުގެ ބައްޔާއި އަދި އެހެނިހެން ބަލިތަކުން ސަލާމަތް ކޮށްދެއެވެ. ވިޓަމިން ޑީ މަދުވުމުގެެ ސަބަބުން ކަށިތަށް އައިބުވެ ކިޑުނީ މައްސަލަތައް ޖެހެއެވެ.\nކޮންމެ ދުވަހަކުވެސް އިރުގެ އަވި ލިބޭތޯ ބަލާށެވެ. އަލި ހަންގަނޑަކަށް ނަމަ 15 މިނެޓް، އަނދިރި ހަންގަނޑެއްނަމަ 20 މިނެޓެވެ. އެއީ ކަޅު ހަންގަނޑެއް ނަމަ މެލަނިން (ހަން ކަޅުކޮށްދޭ މާއްދާ) އަށް ވިޓަމިން އުފެއްދުމަށް އުނދަގޫ ވާނެތީއެވެ. ނަމަވެސް ބައި ގަޑިއިރަށް ވުރެއް ގިނައިން އަވީގައި އުޅޭނަމަ ރަނގަޅީ ރައްކާތެރިކަމުގެ އެއްޗެއް ބޭނުން ކުރުމެވެ.


ނުވަ ރަށެއްގެ ނަރުދަމާ ނިޒާމުގެ ލޭބަރ މަސައްކަތުގެ ކޮންޓްރެކްޓުގައި ސޮއިކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ނުވަ ރަށެއްގެ ނަރުދަމާ ނިޒާމުގެ ލޭބަރ މަސައްކަތުގެ ކޮންޓްރެކްޓުގައި ސޮއިކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nނުވަ ރަށެއްގެ ނަރުދަމާ ނިޒާމުގެ ލޭބަރ މަސައްކަތުގެ ކޮންޓްރެކްޓުގައި ސޮއިކޮށްފި\n5 އޮކްޓޯބަރ 2017 ވޯޓަރ އެންޑް ސެނިޓޭޝަން ޙިއްސާކުރެއްވުމަށް\n5 އޮކްޓޯބަރ 2017\nނުވަ ރަށެއްގެ ނަރުދަމާ ނިޒާމުގެ ލޭބަރ މަސައްކަތް ކުރުމަށް ބަޔަކާ ޙަވާލުކޮށްފިއެވެ. އެގޮތުން މިއަދު މި ޙަވާލުކުރެވުނީ ފ. ފީއަލި، އދ. ހަންޏާމީދޫ، އދ. އޮމަދޫ، ކ. ކާށިދޫ، ލ. މާވަށު ، ރ. މާކުރަތު، ރ. ރަސްމާދޫ، ހއ. އުތީމު އަދި ނ. ލަންދޫގެ ނަރުދަމާ ނިޒާމުގެ ލޭބަރ މަސައްކަތުގެ ކޮންޓްރެކްޓެވެ.\nޝީ ބިލްޑިންގ ގައި މިއަދު ބޭއްވި ޚާއްސަ ރަސްމިއްޔާތެއްގައި ފ. ފީއަލި، އދ. ހަންޏާމީދޫ، އދ. އޮމަދޫ، ކ. ކާށިދޫ، ލ. މާވަށު އަދި ރ. މާކުރަތުގެ ނަރުދަމާގެ ލޭބަރ މަސައްކަތް ޙަވާލުކޮށްފައިވަނީ ޕުއިރިޓަސް ޕްރައިވެޓް ލިމިޓެޑާއެވެ. މި ކޮންޓްރެކްޓްގެ ޖުމްލަ އަގަކީ 73,951,043.46 ދިވެހި ރުފިޔާއެވެ. މި މަސައްކަތުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އެންވަޔަރަންމަންޓް އެންޑް އެނަރޖީ، އަލްފާޟިލް ޠާރިޤް އިބްރާހީމެވެ. އަދި ޕުއިރިޓަސް ޕްރައިވެޓް ލިމިޓެޑްގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ ޑިރެކްޓަރ އަލްފާޟިލް ރަޖިތާ ކަރިޔަވަސަނެވެ.\nއަދި ރ. ރަސްމާދޫ، ހއ. އުތީމު އަދި ނ. ލަންދޫގެ ނަރުދަމާގެ ލޭބަރ މަސައްކަތް ޙަވާލުކޮށްފައިވަނީ ސާސް އީ ކޮންސްޓްރަކްޝަން ޕްރައިވެޓް ލިމިޓެޑާއެވެ. މި ކޮންޓްރެކްޓްގެ ޖުމްލަ އަގަކީ 30,916,119.57 ދިވެހި ރުފިޔާއެވެ. މި މަސައްކަތުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އެންވަޔަރަންމަންޓް އެންޑް އެނަރޖީ، އަލްފާޟިލް ޠާރިޤް އިބްރާހީމެވެ. އަދި ސާސް އީ ކޮންސްޓްރަކްޝަން ޕްރައިވެޓް ލިމިޓެޑް ގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ މެނޭޖިންގ ޑިރެކްޓަރ އަލްފާޟިލް ސައުދުﷲ އަހުމަދެވެ.\nމި މަޝްރޫޢުގެ ލޭބަރ މަސައްކަތް ނިންމުމަށް ހަމަޖެހިފައިވަނީ އެއްބަސްވުމުގައި ސޮއިކުރާ ތާރީޚުން ފެށިގެން 12 މަސް ދުވަހެގެ ތެރޭގައެވެ.\nމޫސުމަށް އަންނަ ބަދަލުތަކާ ބެހޭގޮތުން އައި.ޕީ.ސީ.ސީ. ވަރކިންގ ގްރޫޕް 1ން ނެރުނު ރިޕޯޓާ ގުޅިގެން މިނިސްޓަރ އާމިނަތު ޝައުނާ ދެއްވި ބަޔާން – 09 އޯގަސްޓް 2021\n10 އޯގަސްޓް 2021\nސިންގަލް ޔޫސް ޕްލާސްޓިކުގެ 8 ބާވަތެއް ރާއްޖެ އެތެރެކުރުން މިއަދުން ފެށިގެން މަނާކޮށްފި – 01 ޖޫން 2021\n2 ޖޫން 2021


Viha Dheegen 300 Kuhthaa Maraalaifi, Massala Balan Postmortem Hadhanee - Vaguthu\nވިހަ ދީގެން 300 ކުއްތާ މަރާލައިފި، މައްސަލަ ބަލަން ޕޯސްޓްމޯޓަމް ހަދަނީ\nއިންޑިއާގެ މަގުތައްމަތީ އުޅޭ ގިނަ އަދަދެއްގެ ކުއްތާތަކެއް މެރި މައްސަލައެއް އެގައުމުގެ ފުލުހުން ބަލަން ފަށައިފިއެވެ.\nއިންޑިއާގެ މީޑިއާތަކަށް މައުލޫމާތު ދެމުން ޖަނަވާރުން ހިމާޔަތް ކުރުމާއި ގުޅޭ ގްރޫޕެއްގެ މީހަކު ބުނެފައިވަނީ ގާތްގަނޑަކަށް 300 އެއްހާ ކުއްތާ ވިހަ ދީގެން މަރާލާފައިވާ ކަމަށާއި އެކަމުގެ ޒިންމާ ނަގަން ޖެހޭނީ އިދާރާތަކުން ކަމަށެވެ.\nއޭނާ ބުނީ، ލިންގާޕަލެމް އަވަށުގެ އިދާރާތަކުން ޖަނަވާރުތައް މެރުމަށް ހާއްސަ ބަޔަކު ގެންގުޅޭ ކަމަށާއި ވިހަ ދީގެން އެތަކެތި މަރަނީ މަގުތައް މަތީގައި އުޅޭ ކުއްތާތަކުގެ އާބާދީ މަދު ކުރުމަށް ކަމަށެވެ. އޭނާ ބުނީ އެގޮތަށް އެކަންކަން ނުކުރިއަށް އެތަކެއް ސާފުކޮށް، އޮޅުކުރެވޭ ކަމަށެވެ.\nއެގައުމުގެ ފުލުހުން މި މައްސަލަ ބަލަމުން އަންނައިރު، އޭނާ ވަނީ ބައެއް އަވަށްތަކުގެ އިސް ފަރާތްތަކާއި ދެކޮޅަށް މައްސަލަ ފައިލު ކޮށްފައެވެ.\nއެ މައްސަލައާއި ގުޅިގެން ފުލުހުން ވަނީ ކުއްތާ ތަކުގެ ޕޯސްޓްމޯޓަމް ހަދާފައެވެ. އެހެން ނަމަވެސް އެކަމާއި ބެހޭ އިތުރު މައުލޫމާތެއް ފުލުހުން އާއްމު ކޮށްފައެއް ނުވެއެވެ.\nއިންޑިއާގެ ގާނޫނު ބުނާ ގޮތުން ޖަނަވާރުތައް އެގައުމުގައި އަނިޔާވެރިކޮށް މެރުމަކީ އެއީ ކުށެކެވެ. އެހެން ނަމަވެސް އެގައުމުގެ މީހުން މަގުތައް މަތީ އުޅޭ ކުއްތާތަކާއި އެހެނިހެން ޖަނަވާރުތައް މަރާ މައްސަލަ ވަރަށް ގިނައިން ފެންމަތިވެއެވެ. އެފަދަ މައްސަލަތަކެއް ފެންމަތިވި ނަމަވެސް، އެކަން ކުރާ ފަރާތްތަކުން ނުހޯދޭތީ އެފަދަ ފަރާތްތަކާއި މެދު ފިޔަވަޅު ނޭޅެއެވެ.\nއޮގަސްޓް 3, 2021 21:18\n.އެކަމު އަންހެނުން ރޭޕު ކޮއް މެ ރިޔަސް އޯ ކޭދޯ..


ސެރިއޭ: ރޮނާލްޑޯ އާއި ނުލާ ކުޅުނު މެޗުން ޔުވެންޓަސް އަށް މޮޅެއް ނުވެވުނު! – Dhuvas Online\nއިޓާލިއަން ސެރިއޭގައި ރޭ ކްރޮޓޯން އާއި ދެކޮޅަށް ޔުވެންޓަސް ކުޅުނު މެޗު އެއްވަރުވެގެން ނިމިއްޖެއެވެ.\nކްރޮޓޯންގެ އަމިއްލަ ދަނޑުގައި ރޭ ކުޅުނު މި މެޗު އެއްވަރުވެފައިވަނީ1-1 ގެ ނަތީޖާއިންނެވެ.\nރޭގެ މެޗުގައި ޔުވެންޓަސް ކްރޮޓޯންއާއި ދެކޮޅަށް ކުޅެން ނިކުތީ ކޮވިޑް-19 އަށް ފައްސިވުމާއި ގުޅިގެން ހޯމް އައިސޮލޭޝަންގައި ހުރި ފިވާޑް ކްރިސްޓިއާނޯ ރޮނާލްޑޯއާއި ނުލައެވެ.\nރޭގެ މެޗުގައި ޔުވެންޓަސްއަށް މާ ރަނގަޅު ކުޅުމެއް ދެއްކިފައި ނުވާއިރު، މެޗުގެ ފުރަތަމަ ލަނޑުޖަހާ ލީޑު ނެގީވެސް ކްރޮޓޯންއިންނެވެ. އެޓީމުން މި ލަނޑު ޖަހާފައިވަނީ ލިބުނު ޕެނަލްޓީ އަކުންނެވެ. މި ޕެނަލްޓީ ޖަހާ ޔުވެންޓަސްގެ ގޯލުގެ ތެރެއަށް ވައްދާލީ ނައިޖީރިއާ ފޯވާޑް ޓޮޗުކޫ ވެންކްވޫއެވެ.\nކްރޮޓޯންގެ މި ލަނޑަށް ފަހު ޔުވެންޓަސްއިން ލަނޑެއް ޖެހުމަށް ބުރަކަޮށް މަސައްކަތް ކުރިއިރު، އެޓީމުން ލަނޑެއް ޖަހާ މެޗުގެ ނަތީޖާ ހަމަހަމަ ކުރީ މެޗުގެ21 ވަނަ މިނެޓުގައި ޗީސާގެ އެހީތެރިކަމާއި އެކު ސްޕެއިންގެ އެތްލެޓިކޯ މެޑްރިޑުން ދާދި ފަހުން ޔުވެންޓަސްއާއި ގުޅުނު އަލްވާރޯ މޮރާޓާއެވެ. މި އީ އޭނާ މިފަހަރުގެ ސީޒަނުގައި ކާމިޔާބު ކުރި ފުރަތަމަ ލަނޑެވެ.\nއެ ޓީމުވެސް އެއްވަރެއްގައި އޮވެ މެޗުގެ ފުރަތަމަ ހާފު ނިންމާލިއިރު، ފަހު ހާފަށް ކުޅެން ނިކުމވެސް ދެތީމުން ވަނީ ލަނޑެއް ޖެހޭތޯ މަސައްކަތް ކޮށްފައެވެ. އެގޮތުން ދެ ޓީމަށްވެސް ފުރުސަތު ލިބުނު އިރު، އެއްވެސް ޓީމަކަށް ވަނީ މި ފުރުސަތުގެ ބޭނުން ކުރެވޭގޮތް ނުވެފައެވެ.\nރޭގެ މި ނަތީޖާއާއި އެކު ކްރޮޓޯން ވަނީ ލީގުގެ 18 ވަނަ އަށް ޖެހިލާފައެވެ. އަދި ޔުވެންޓަސް ވަނީ ކުޅުނު ހަތަރު މެޗުން ލިބުނު 8 ޕޮއިންޓާއި އެކު ލީގުގެ4ވަނައަށް ޖެހިލާފައެވެ.\nޔުވެންޓަސް ދެން އެންމެ އަވަހަށް ކުޅޭނީ ޔޫއެފާ ޗެމްޕިއަންސް ލީގުގެ ގްރޫޕް ސްޓޭޖުގައި ޔޫކްރެއިންގެ ޑައިނަމޯ ކިއޭވްއާއި ދެކޮޅަށް ކުޅޭ މެޗެވެ. މި މެޗު ކުޅޭނީ މި މަހުގެ 20 ގައެވެ.


Higher education'aa kunfunithah gulhigen scholarship scheme eh...\nހަޔަރ އެޑިޔުކޭޝަނާއި ކުންފުނިތައް ގުޅިގެން ކޯޕަރޭޓް ސްކޮލަރޝިޕް ސްކީމެއް ތައާރަފުކޮށްފި\nސަރުކާރު ހިއްސާވާ ހަތް ކުންފުނި ހިމެނޭ\nގިނަ ފުރުސަތު ތަކެއް ލިބިގެންދާނެ\nކ. މާލެ | 20 އޮކްޓޯބަރ 2019 | އާދީއްތަ 19:39 | 4,024\nކޯޕަރޭޓް ސްކޯލާޝިޕް ސްކީމް ތައާރަފް ކުރުމުގެ ރަސްމިއްޔާތުގެ ތެރެެއިން - ރައީސް އޮފީސް\nމިނިސްޓްރީ އޮފް ހަޔަރ އެޑިޔުކޭޝަނާއި ސަރުކާރު ހިއްސާވާ ބައެއް ކުންފުނިތަކާއި އަމިއްލަ ބައެއް ކުންފުނިތައް ހިމެނޭ ގޮތަށް ''ކޯޕަރެޓް ސްކޯލަރޝިޕް ސްކީމް'' އެއް ތަޢާރަފުކޮށްފިއެވެ.\nއެ ސްކީމް ތަޢާރަފުކޮށްފައިވަނީ އާދިއްތަ ދުވަހު އިސްލާމީ މިނިސްޓްރީގެ ޖަލްސާކުރާ މާލަމުގައި ބޭއްވި ރަސްމިއްޔާތެއްގައެވެ. މި ރަސްމިއްޔާތު ޝަރަފުވެރިކޮށްދެއްވީ ނައިބްރައީސް ފައިސަލް ނަސީމްއެވެ.\nއެ ސްކީމްގައި ސޮއިކޮށްފައިވާ ސަރުކާރު ހިއްސާވާ ކުންފުނިތަކަކީ، ހުޅުމާލެ ޑިވޮލޮޕްމެންޓް ކޯޕަރޭޝަން (އެޗްޑީސީ)، ސްޓޭޓް އިލެކްޓްރިކް ކޮމްޕެނީ ލިމިޓެޑް (ސްޓެލްކޯ)، ދިރާގު، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީީ)، މާލެ ވޯޓާ އެންޑް ސްވަރޭޖް ކޮމްޕެނީ (އެމްޑަބްލިއުއެސްސީ) އަދި މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް) ގެ އިތުރުން ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އެވެ.\nއެ ސްކީމްގައި ބައިވެރިވެފައިވާ އަމިއްލަ ކުންފުނިތަކަކީ، ޓްރީޓޮޕް ހޮސްޕިޓަލް، އޭޑީކޭގެ އިތުރުން ކްރައުން އެންޑް ޗަމްޕާ ރިސޯޓްސް އަދި މޯލްޑިވްސް އިސްލާމިކް ބޭންކްއެވެ.\nއެ ސްކީމަކީ ހަޔަރ އެޑިޔުކޭޝަނުން ބޭރުގެ ޔުނިވަރސިޓީތަކާއި ދެމެދުވެފައިވާ ޕާޝަލް ސްކޮލަރޝިޕްގެ ފުރުޞަތުތައް ކުންފުނިތަކާއި ގުޅިގެން އެ ކުންފުނިތަކުން ބާކީބައި ފަންޑުކުރާ ގޮތަށް ފުރުޞަތުތައް ފަހިކޮށްދިނުމުގެ ގޮތުން ތަޢާރާފުކޮށްފައިވާ ސްކޮލަރޝިޕް ތަކެކެވެ.\nހަޔަރ އެޑިއުކޭޝަން މިނިސްޓްރީން ބުނީ، އެ އެއްބަސްވުންތަކުގެ ދަށުން ކޮންމެ އަހަރެއްގެ މައްޗަށް 100 ސްކޮލަރޝިޕް ދޫކުރެވިގެންދާނެ ކަމަށާއި، ބޭރުގެ ޔުނިވަރސިޓީ ތަކާއި ވެފައިވާ އެއްބަސްވުންތަކުގެ ދަށުން ޑިޕްލޮމާ އިން ފެށިގެން ޕީއެޗްޑީއާ ހަމައަށް ކިޔެވުމުގެ ފުރުޞަތު ލިބޭނެ ކަމަށެވެ.\nހަޔަރ އެޑިއުކޭޝަން މިނިސްޓަރު ޑރ. އިބްރާހިމް ހަސަން\nއެ ރަސްމިއްޔާތު ވާހަކަ ދައްވަމުން ހަޔރ އެޑިއުކޭޝަން މިނިސްޓަރ ޑރ. އިބްރާހިމް ހަސަން ވިދާޅުވީ، އެ ސްކޯލަރޝިޕް ތަކަކީ ބޭރުގެ ޔުނިވަރސިޓީތަކުން ކިޔަވަން ބޭނުންވެގެން މާލީ ދަތިކަމުގެ ސަބަބުން އެކަން ނުކުރެވޭ ފަރާތްތަކަށް ހުޅުވިގެން ދިޔަ ބޮޑު ދޮރެއް ކަމަށެވެ.\nއަދި އެފަދަ ސްކޯލަރޝިޕެއް ތަޢާރަފު ކުރުމަކީ ނައިބް ރައީސް ފައިސަލް ނަސީމްގެ ޚިޔާލުފުޅެއް ކަމަށާއި، އެއީ އެމަނިކުފާނު ކުރައްވަން ވަރަށް އުންމީދުކުރައްވާ ކަމެއް ކަމަށެވެ.\nމިނިސްޓަރ ވިދާޅުވީ، އެއްބަސްވެފައިވާ ކުންފުނިތަކުގެ މުވައްޒަފުން ހޮވުމުގައި ހުރިހާ ކަމެއް ކުރާނީ ހަޔަރ އެޑިއުކޭޝަން މިނިސްޓްރީން ކަމަށެވެ.


Afraashim Report: Minivan Fikuru Beynunvi Gothah Thahyaarukuri Reporteh? - Vaguthu\nއަފްރާޝީމްގެ ރިޕޯޓް - މިނިވަން ފިކުރުން ބޭނުންވި ފަދަ ރިޕޯޓެއް؟\nޑރ.އަފްރާޝީމް އަލީގެ ގަތުލަކީ އެގަތުލެއްގެ ސިއްރު ހޯދަން އެންމެ ގިނަ ދިވެހިން އެދިއެދި ތިބި ގަތުލެވެ. ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް އުފެއްދެވި ރިޔާސީ ކޮމިޝަނުން އަފްރާޝީމްގެ ގަތުލު ތަޙްޤީޤު ކުރަން ފެށުމުން ގިނަ މީހުން އުއްމީދުކޮށްގެން ތިބީ މިއީ މީހުންގެ ހިތުގައި އުފެދިފައިވާ ހުރިހާ ސުވާލަކަށް ޖަވާބު ލިބޭނެ ފަހަރު ކަމަށެވެ. ނަމަވެސް އުއްމީދުކުރި ވަރާއި ގާތައް ވެސް ކޮމިޝަނަށް މަސައްކަތް ކުރެވިފައިވާ ކަމަށް ބުނަން ދަތި ވެއްޖެއެވެ.\nރިޕޯޓުން ފާހަގަ ކުރެވުނު އެންމެ ފާހަގަ ކުރެވުނު އެއް ކަމަކީ ކޮމިޝަނުން ބޭނުންވި މިންވަރަށް ވެސް ކޮމިޝަނަށް ހެކިތައް ނުލިބުމެވެ. ރައީސުލްޖުމްހޫރިއްޔާ އުފެއްދެވި ކޮމިޝަނެއް ނަމަވެސް ފުލުހުންގެ އަތުގައި ހުރި މައުލޫމާތު ވެސް ކޮމިޝަނަށް ނުލިބުމެވެ. އަދި އެކި ފަރާތްތަކުން ތުހުމަތު ކުރާ ބައެއް ފަރާތްތަކުގެ ބަޔާންތައް ގަސްދުގައި ކޮމިޝަނުން ނަގާފައި ވެސް ނުވުމެވެ. މިކަމުގައި ބައިވެރިވާ ކަމަށް ކޮމިޝަނަށް ގަބޫލު ކުރެވޭ ބައެއް މީހުންގެ ބަޔާންތައް ލިބޭނެ ގޮތެއް ނެތްކަމަށް ވިދާޅުވެ އެހާ ހިސާބަށް މަސައްކަތް ހުއްޓާލާފައި ވުމެވެ.\nކޮމިޝަނުން ނިންމާފައި ވަނީ އަފްރާޝީމް ގަތުލު ކޮށްލީ ދީނީ ހަރުކަށި ފިކުރުގެ ބަޔަކު އަޑީގައި ތިބެގެން ކަމަށެވެ. ނަމަވެސް އެހައި ހިސާބުން އަދި އުފެދުނު އެތައް ސުވާލަކަށް ޖަވާބު ނުލިބި ކޮމިޝަންގެ ތަޙްޤީޤު މިވަނީ ނިމިފައެވެ.\nއަފްރާޝީމް ގަތުލް ކޮށްލުމުގައި "އެހެން ބަޔަކު" އަމަލީ ގޮތުން ބައިވެރިވެފައިވާ ކަމަށް ކޮމިޝަނަށް ވަނީ ގަބޫލު ކުރެވިފައެވެ. ނަމަވެސް އެވިދާޅުވާ "އެހެން ބަޔަކު" އެކަމުގައި ބައިވެރިވި ކަމަށް ކޮމިޝަނުން ނިޔާ ކަނޑައަޅާފައި ވަނީ މާބޮޑު ހެއްކެތް ނެތި ހަމައެކަނި އެންމެ މީހަކު ދިން ބަޔާނަކަށް ބުރަ ވެގެންނެވެ. އެބަޔާން ދިން މީހާ ވެސް ބުނެފައި ވަނީ "ސިޑި މަތިން ބަޔަކު ވާހަކަދެއްކި އަޑު އިވުނު" ކަމަށާއި އެހެންކަމުން އެއީ އެކަމުގައި ބައިވެރިވި ބައެއް ކަމަށް ގަބޫލު ކުރެވޭ ކަމަށެވެ.\nއެބުނާ "އެހެން ބަޔަކު" އެ ރޭ އުޅުނު ގޮތުގެ އެއްވެސް ހެއްކެތް ކޮމިޝަނަކަށް ނުހޯދުނެވެ. ސީސީޓީވީ ފުޓޭޖެއް، އެމީހުން މަގުމަތީގައި އުޅުނު މަންޒަރު ފެންނަ ހެއްކެތް، އެމީހުން ފޯނުން މުއާމަލާތު ކޮށްފައިވާނަމަ އެކަން ކަށަވަރު ކުރެވޭނެ ހެއްކެތް ވެސް ހޯދާފައެއް ނެތެވެ. ނަމަވެސް ކޮމިޝަނުން އޮތީ ވަރަށް ޔަގީންކަމާއި އެކު އެކމަުގައި އިތުރު ބަޔަކު ބައިވެރިވަ ކަމަށް ނިންމާފައެވެ.\nއަފްރާޝީމް ގަތުލް ކޮށްލުމުގައި ބައިވެރިވި ހުސެއިން ހުމާމް ފެށުނީއްސުރެ ބުނަމުން އައީ އޭނާ އާއި އެމަސައްކަތް ހަވާލު ކުރީ އަބްދުﷲ ޖާވިދު (ޖާ) ގެ ބައިވެރިވުމެއް އޮވެގެން އަޒްލީފް ރައުފް ކަމަށެވެ. ނަމަވެސް ކޮމިޝަންގެ ތަޙްޤީޤު ނިންމާލިއިރު ޖާ އާއި ބެހޭގޮތުން ހުމާމް ދައްކާފައިވާ ވާހަކަތަކުގެ ތެދުދޮގު ބަލަން ކޮމިޝަނުން އެއްވެސް މަސައްކަތެއް ކޮށްފައި ނުވާކަން ރިޕޯޓުން އެނގެއެވެ. އަދި ރައްޔިތުން މަޖިލީހުގެ އޭރުގެ މެންބަރު ރީކޯ މޫސާ މަނިކުގެ މައްޗަށް ތުހުމަތުތަކެއް ހުމާމް ކޮށްފައި ވާއިރު އެކަން ކަށަވަރު ކުރަން ވެސް ކޮމިޝަނުން އެއްވެސް މަސައްކަތެއް ކޮށްފައެއް ނުވެއެވެ.\nކޮމިޝަންގެ ރިޕޯޓުން ދެން ފާހަގަ ކުރެވުނު އަނެއް ކަމަކީ ޑރ.މުހައްމަދު ޝަހީމާއި އަފްރާޝީމްގެ ގަތުލު ގުޅުވޭނެ އެއްވެސް ހެއްކެތް ނެތީސް ނަމަވެސް އަފްރާޝީމްގެ ގަތުލާއި ޝަހީމާއި ގުޅިފައިވާ ކަމަށް ބަޔަކަށް ވިސްނައި ދިނުމަށްޓަކައި ބުރަކޮށް ކޮމިޝަނުން މަސައްކަތް ކޮށްފައިވާ ކަމެވެ. އަފްރާޝީމް ޝާހީމާއި ބައްދަލު ކުރުމަކީ އަފްރާޝީމް ގަތުލް ކޮށްލުމާއި ގުޅިފައިވާ ކަމެއް ކަމަށް ކޮމިޝަނުން ވެސް ވިދާޅެއް ނުވެއެވެ. ނަމަވެސް ކޮމިޝަނުން މަސައްކަތް ކޮށްފައި އޮތީ ޝަހީމް ކޮމިޝަނަށް ދޮގު މައުލޫމާތުތަކެއް ދެއްވި ކަމަށް ވިދާޅުވެ، މުޅި މައްސަލައިގެ މިސްރާބު ބަދަލު ކޮށްލަން ކަން ރިޕޯޓަށް ބަލާލުމުން ސާފުވެއެވެ.\nރިޕޯޓްގައި ވަނީ ސަލަފް ޖަމިއްޔާ އިން އަފްރާޝީމާއި ގުޅޭ ގޮތުން ދެއްކި ވާހަކަތައް ބަޔާންކޮށް އެއީ ވެސް އަފްރާޝީމްގެ ގަތުލުގެ ފަހަތުގައިވާ ސަބަބެއް ކަން ބަޔާން ކޮށްދިނުމަށް މަސައްކަތް ކޮށްފައެވެ. ނަމަވެސް އެތައް ގިނަ އިލްމުވެރިންތަކެއް ހިމެނެ ޖަމިއްޔާ އާއި އަފްރާޝީމްގެ ގަތުލް ހަޤީޤަތުގައި ގުޅުވޭ ގޮތެއް ރިޕޯޓްގައި ނެތެވެ.\nރާއްޖޭގައި ހަރުކަށި ދީނީ ފިކުރުތައް ގެންގުޅޭ މީހުން އެބަތިއްބެވެ. ނަމަވެސް ދުނިޔެއަށް މަޝްހޫރު ޔުނިވަސިޓީތަކުން ތައުލީމް ހާސިލް ކުރައްވައިގެން ތިއްބެވި ރާއްޖޭގެ އިލްމުވެރިންނަކީ ހައްދުފަހަނައަޅާފައިވާ ދީނީ ފިކުރުތައް ޕްރޮމޯޓް ކުރާ، އެކަމަށް ހިތްވަރުދޭ، އަދި ދީނީ ހިޔާލުތަފާތުވުންތައް ހުންނަ އިލްމުވެރިން ގަތުލްކުރަން ފަތުވާ ނެރޭ ބައެއް ނޫނެވެ.\nމިއަދު ވަކި ބައެއްގެ އަބުރު ކަތިލުމަށް ބޭނުންކުރާ ހަތިޔާރަކަށް ރިޔާސީ ކޮމިޝަން ވެއްޖެ ކަމުގެ އިހްސާސް އެތައް ބަޔަކު ކުރަމުން މިގެންދަނީ ސިޔާސީ އެކްޓިވިސްޓުން ހިމެނޭ ސިޔާސީ ތަޙްޤީޤެއް ކޮމިޝަނުންކޮށް، ފުރިހަމަ ނުވާ ބެލުންތަކެއްގެ މައްޗަށް ނިޔާ ކަނޑައަޅާފައި ވާތީ އެވެ. ވަކި ބަޔަކު ހިތް ރުއްސުމަށް މަންޒަރު ބަދަލު ކޮށްލަން މަސައްކަތް ކޮށްފައި ވާތީއެވެ.\nނޮވެމްބަރު 18, 2019 10:17\nތި ރިޕޯޓަކީ ޞައްހަ ރިޕޯޓެއް ކަމަށް ބަލައިގަންނަން އުނދަގޫ. ފާޅާއި ސިއްރުގައި އިންސާނާކުރާ ކަންތައްތައް ދެނަވޮޑިގެންވާ ފަރާތެއްވާކަމާމެދު ނުވިސްނަނީބާ؟\nނޮވެމްބަރު 18, 2019 10:37\nމީ ހަމަ ސީދާ މިމީހުން ގެ އެޖެންޑާގަ ވާގޮތައް ކުރިޔައްދާ ކަންކަން، ދީން ބްލޭމް ކޮށް، ދީނުގެ އަގު ވަޢްޓާ، ދީނަށް އޮތް ލޯބި ގެއްލުވާލާ މިމީހުން ބޭނުންވާ ގޮތައް ކަންކަން އެނބުރުމަށް މަގުފަހި ކުރަން ކުރާ ކަން ކަން.\nނޮވެމްބަރު 18, 2019 10:42\nޔަހޫދީ ދޮގު ވޯޓް ވަގު ސަރުކާރު ބައިތުލް މާލު ދަވާލަން ހެދި އެއް ރޮކެޓް ތި ރިޔާސީ ކޮމިޝަނަކީ ވެސް !\nނޮވެމްބަރު 18, 2019 10:48\nތި ރިޕޯޓަކީ ދިވެހި ޒުވާަަަަނުން ދިނާ ދުރުކޮށް، މާތް އިސްލާމް ދީނާ މެދު ނަފްރަތު އުފެއްދުމަށް ނެރުނު އެއްޗެއް.\nނޮވެމްބަރު 18, 2019 10:52\nތި ހުމާމާއި ބާކީ ތިބި މީހުން ކޮން އިރަކު ދީނާ ގާތަށް ދިޔައީ؟ ތި ހުރިހާ އެންމެން މަކީވެސް މަގުމަތީ އުޅުނު ޕާޓޭ މީހުން.\nނޮވެމްބަރު 18, 2019 11:41\nއަފްރާޝީމް މެރުމުގެ ކުރިން އޭނާއައް މިސްކިތުގާ ހަމަލާދިން ވިޑިއޯ ބަލާލިންތަ؟ ހަމަލާދިންމީހުންގެ ވިސްނުމުގެ ފިކުރު އެއީ އަންދިރި ފިކުރެއް. މިކަމާއިންކާރުކުރާނީވެސް އަންދިރި ފިކުރުގެ މީހުން.\nނޮވެމްބަރު 18, 2019 15:53\nއެވީޑިއޯބަލާލަން ބޭނުން. ކޮންމެ ސަރުކާރެއްވެސް އަންނަނީ ރައްޔިތުންނަށް ވަރަށް ފޮނި އުއްމީދުތަކެއް ދެމުން. ވެރިކަމަށް އައުމަށްފަހު ދެންފަށައިގަންނަނީ ތިމާމެންނާ ދެކޮޅު މީހުންގެ އަބުރު ކަތިލުމަށް. ދީނީ ޢިލްމުވެރިންގެ ބޮލުގައި ދޮގު ތުހުމަތު އެޅުވުމަށް. ޢަދުލުއިންޞާފު ފުނޑުފުނޑުކުރަން.\nނޮވެމްބަރު 18, 2019 12:54\nރިޔާސީ ކޮމިޝަންގެ ރައީސަކީ އަދުލުވެރިކަމެއްނެތުމުން ރަޢިއްޔަތުން ބަލައިނުގަނެފަހުރި ބޭފުޅެއް ފުރަތަމަވެސް ހުމާމް މައްސަލައަށް އެއްބަސްވެފައިވަނިކޮށް ހުމާމުގެ ވަކީލެއްގެގޮތުގައިވެ މައްސަލައިގެ މިސްރާބު ބަދަލުކުރަން ހުމާމަށް ލަފާދިނީ މިރައިސް ދެން މިރައިސް އިންނަ ކޮމިޝަނަކުން ތިމައްސަލައިގެ އަދުލެއް ނެރެވޭނެ ގޮތެއްނޯންނާނެ\nނޮވެމްބަރު 18, 2019 14:45\nސޫދުމީހާއަށް ތައައްސުބުން އެއްކިބާވެގެން ކަމެއް ކުރެވޭނެތަ؟ ބަންޑާރަ ނާއިބުކަން ދިނީމަ ގޮސް އެރީ އެމްޑީޕީޕޯޑިއަމްއަށް. ގާނޫނުގެ ދިގު އަތުގެ ވާހަކަ ދައްކަން. އެހާވެސް ތަސައްރުފް ނުފުދޭ ކިރުބޯ ކުއްޖެއް\nނޮވެމްބަރު 18, 2019 19:17\nއެއްބަސް،. ވަރަށް ނުލަފާ މީހެއް އެއީ.\nނޮވެމްބަރު 18, 2019 15:32\nޢަދުވެރި ވެރިއަކު އާދޭތޯ ދުޢާ ކުރުން ވަރަށް މުހިއްމު. އެދުވަހަކުން މިކަހަލަ ކަންތައްތުގައި ޢަދުލުވެރި މަސައްކަތެއް ފެންނާނީ. ޖުޑިޝަރީއަށް އެބަޔަކު ބޭނުންވާ ބަޔަކުގެނަސްގެން ބޭނުންސަކަރާތެއް ޖެހިނަމަވެސް ޢަދުލުއިންޞާފެއް ގާއިމެއްނުކުރެވޭނެ. ތިމާމީހާ ބޭނުންވީމާ މަޢުޞޫމު ޝަޚުޞުތަކުގެ އަބުރުކަތިލާންވީ. ތިމާ ހިތްހަމަ ނުޖެހުނީމާ އެމީހެއްގެ މައްޗަށް ދޮގުހެކިބަސް ދީގެން ޖަލަށްލާންވީ. ތިމާއާއި އެކުވެރިޔާ މަނާކަމެއް ކުރިނަމަވެސް އޭނާއަކަށް އަދަބެއްނެތް. މިއީ ސަދޫމުގެ އިންޞާފު.\nނޮވެމްބަރު 18, 2019 16:36\nއެމީހުން އުފާވާނެތާ އެމީހުންގެ ނުބައިކަމުން ޝޭޙު ގަތުލު ކޮށްލާ އއެދޮގު ޚަބަރުތެރޭގަ އެހެންވައެއްގެ ބޯލުގަ އެޅު ވުނީމަ އެވިއްޔަ ކުރަން އައިކަމަކީ އަދުލުވެރި ވެރިކަމެއް ރައްޔިތުންނަށް ކޮށްދޭކަށް އައި ސަރުކާރެއްނޫން މުޅިންވެސް ފެންނަނީ އިދިކޮޅު މީހުން ކަސްތޮޅު އަޅުވާލައިގެން މިމީހުން ބޭނުންގޮތަކަށް ގައުމު ކައި ހުސްހުރަން އެގޮތުން ކައްވަޅު ގަތިބި މީހުންނަށް އެތާތިބުނަ ދޭކަށްވެސް ނުވިސްނުނު ހުރި ނުބައި ޖައްބާރުކަން ދެކިބަލަ\nނޮވެމްބަރު 18, 2019 19:23\nރިޕޯޓު ދިރާސާކުރާ ކޮމިޓީން އަބުލާހި ރިޔާޒުވެސް ބޭރުކުރީ އޮޅުވާލުން އޮތްވަރު ބޮޑުވެފަ އޭނައަކީ ހަގީގަތް އެނގޭ މީހަކަށްވާތީ. ޗަކިންދާ ގްރޫޕާ ހަވާލު ކުރަންވީނު ދިރާސާ ކުރަން.\nނޮވެމްބަރު 18, 2019 19:31\nހުސްނުއް ސޫދު އަކީ އަދުލު ވެރިންކަން ނެތް މީހެއް. ބާކައުސިލްގެ ރައީސްކަމަށް ކުރިމަތި ލުމުން ފެއިލް! ސަރުކާރުތަކުގެ އެކި މަޤާމު ތަކުގައި އުޅުނު އިރު ފެއިލް. ކެންޕެއިން ދުވަސްވަރު ފުލުސް އިދާރާ އިންޑިޔާއާއި ހަވާލު ކުރަނެ ވާހަކަ ބުނުމަކީ ދިވެހިންނާއި ދެވިހި ޤައުމުދެކެ އެނާ ލޯބިވާ މިންވަރުގެ ހެކި. އުއްތަމަ ފަނޑިޔަރުގެ މަޤާމަށް އަންނަން މަޖްލީސް މެންބަރުގެ ތެރޭގައި ތިބި ލާދީނީ މީހުން ހިތް ރުއްސަން ނެރުނު ރިޕޯޓެއް މިއީ. އުއްތަމަ ފަނޑީޔާރުކަން ނުލިބޭނެކަށް ޔަޤީން! އެމްޑީޕީން ނުވެސްދޭނެ!!!!\nނޮވެމްބަރު 18, 2019 21:19\nފުރަތަމަވެސް މިކަލޭގެ މަރު ކޮމިޝަނުގެރައީސަކައްލީވެސް ޑރ އަފްރާޝީމްގެ މަރުގެ ތަޙްޤީޤު އޮޅުވާލަންވެގެން ސަބަބަކީ މީނާ އައްހުމާމް އެކަންހިނގިގޮތްކިޔާދީފަވުން މީނާއައްވަރައް ރަނގަޅައްއެގޭނެ\nނޮވެމްބަރު 18, 2019 22:45\nތިކަންތައް ކުރިކަމައް ސައްކުކިރެވެނީ ހާޑިންހަމް ހަރަދުކޮއްގެން އައްނި އެގެންޓަކައްހުރެގެން


Hijura kura dhooni hifaa nama ganoony fiyavalhu alhaanan: EPA\nހިޖުރަކުރާ ދޫނި ހިފާ ނަމަ ގާނޫނީ ފިޔަވަޅު އަޅާނަން: އީޕީއޭ\n9 އޮކްޓޫބަރ 2021\nދުނިޔޭގެ އެކި ސަރަހައްދުތަކުން މި ދުވަސްވަރު ރާއްޖެ އަށް ހިޖުރަކުރާ ދޫނިތައް ހިފައި ގޯނާކުރަމުންދާތީ ކަންބޮޑުވާ ކަމަށާއި އެގޮތަށް އަމަލުކުރާ ފަރާތްތަކާ މެދު ގާނޫނީ ފިޔަވަޅު އަޅާނެ ކަމަށް އެންވަޔަރަމަންޓަލް ޕްރޮޓެކްޝަން އޭޖެންސީ (އީޕީއޭ) އިން ބުނެފި އެވެ.\nއީޕީއޭ އިން ބުނީ ދުނިޔޭގެ އެކި ކަންކޮޅުތަކުން މި ދުވަސްވަރު ރާއްޖެ އަށް ތަފާތު ވައްތަރުގެ ދޫނިތައް ހިޖުރަކުރަމުން އަންނަ ކަމަށެވެ. އެފަދަ ދޫނިތަކަކީ ހިމާޔަތްކޮށްފައިވާ ދޫނިތަކެއްކަން އީޕީއޭގެ ބަޔާނުގައި ހަނދާންކޮށްދިނެވެ.\nމިގޮތުން، ފުޓްބޯޅަ ދަނޑުތަކުގައިއާއި، ހާމައަށް ހުންނަ ބިންތަކުގައާއި ހިއްކާފައިވާ ބިންތަކުގައި މަޅިފައްޗާއި ދަންތުރައާއި އެކި އާލާތްތައް ބޭނުންކޮށްގެން މިފަދަ ދޫނިތައް ހިފާކަމުގެ ޝަކުވާ ލިބެމުންދާތީވެ، ހިމާޔަތްކޮށްފައިވާ ދޫނިތައް ހިފާ، އެތަކެއްޗަށް ގޯނާކޮށް ކޮށީގައި ބަންދުކޮށްގެން ނުގެންގުޅުމަށް ހުރިހާ ފަރާތްތަކަށް އީޕީއޭ އިން ވަނީ ނަސޭހަތްތެރިވެފައެވެ.\nއަދި، ހިމާޔަތްކުރެވިފައިވާ ދޫނި ހިފާ، ހައްޔަރުކޮށް އަދި ގޯނާކުރާ ފަރާތްތަކާމެދު “ތިމާވެއްޓަށްދޭ ގެއްލުންތަކަށް ޖޫރިމަނާ ކަނޑައެޅުމާއ ބަދަލު ހޯދުމުގެ ގަވާއިދު” އާއި “ދިވެހިރާއްޖެއަށް ހިޖުރަކުރާ ދޫނި ހިފައި، ގެންގުޅުމާބެހޭ ގަވާއިދު” ގެ ދަށުން ޖޫރިމަނާ ކުރާނެ ކަމަށް ބުނެފައިވެއެވެ.\nއެހެންކަމުން ރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނާއި މި ޤާނޫނުގެ ދަށުން ހެދިފައިވާ ގަވާއިދުތަކާއި ޙިމާޔަތްކޮށްފައިވާ ދިރުންތަކާ ގުޅޭގޮތުން މި އެޖެންސީން އަންގާ އެންގުންތަކާއި، މި ޤާނޫނާއި ގަވާއިދުތައް ތަންފީޛުކުރުމަށް ހުރިހާ ފަރާތްތަކުގެ އެއްބާރުލުންދިނުމަށް އީޕީއޭ އިން ވަނީ އެދިފައެވެ.


South Asian Games gai footboalhaige amaazakee dhe ran medal | Mihaaru\nމިދިޔަ އަހަރުގެ ސާފް ޗެމްޕިއަންޝިޕްގެ ކާމިޔާބީ އަށް ފަހު އެފްއޭއެމްގެ ރައީސް ބައްސާމް (ވ) އާއި ގައުމީ ކޯޗު ޕީޓަ ސެގާޓް.-- ފޮޓޯ: އިމޭޖަސް.އެމްވީ\nސައުތު އޭޝިއަން ގޭމްސްގައި ފުޓްބޯޅައިގެ އަމާޒަކީ ދެ ރަން މެޑަލް\n23 އޮކްޓޯބަރ 2019 - 11:536comments\nއަންނަ ޑިސެމްބަރު މަހު ނޭޕާލުގައި ބާއްވާ ސައުތު އޭޝިއަން ގޭމްސްގައި ވާދަކުރާ ގައުމީ އަންހެން ފުޓްބޯޅަ ޓީމާއި ފިރިހެން ޓީމުގެ އަމާޒަކަށްވާނީ ރަން މެޑަލް ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nމިދިޔަ އަހަރު ބަންގްލަދޭޝްގައި ބޭއްވި ސާފް ޗެމްޕިއަންޝިޕަކީ ކާމިޔާބުކުރުން ލާޒިމް މުބާރާތެއް ނޫން ކަމަށް ބައްސާމް ވިދާޅުވި ނަމަވެސް ގައުމީ ޓީމުން ވަނީ 10 އަހަރަށް ފަހު އެ މުބާރާތުގެ ތަށި އުފުލާލައިފަ އެވެ. އޭރު އެފްއޭއެމުން ބުނީ އެންމެ އިސްކަމެއްދޭނީ ޓުވާޑްސް ފިއުޗާގެ ބެނާގެ ދަށުން މުސްތަގުބަލަށް ޓީމުތަކެއް ބިނާކުރުމަށް ކަމަށެވެ. އެކަމަކު އޭގެ ފަހުން އުމުރުފުރާ ޓީމުތަކާއި އަންހެން ޓީމު ބޭރު މުބާރާތްތަކުން ވަނަ ހޯދާފައިވުމުން އެފްއޭއެމުން ވިސްނުން ބަދަލުކޮށް މިހާރު ޓީމެއް މުބާރާތަކަށް ފޮނުވަނީ އެންމެ މަތީ ވަނަ އަށް އަމާޒުކޮށެވެ.\nގައުމީ ޓީމުގެ ކޮމިޓީން އަންހެން ފުޓްބޯޅަ ޓީމާ ބައްދަލުކުރަން ރޭ ހޮޓެލް ޖެންގައި ބޭއްވި ރަސްމިއްޔާތުގައި ބައްސާމް ވިދާޅުވީ ކުރިމަތީގައި އޮތް ސައުތު އޭޝިއަން ގޭމްސް އަށް އަންހެން އަދި ފިރިހެން ޓީމު ވީ އެންމެ ފުރިހަމަ އަށް ތައްޔާރުވާނެ ކަމަށެވެ.\n"އެފްއޭއެމްގެ މިހާރުގެ އަމާޒަކީ ދާ ކޮންމެ މުބާރާތެއްގެ އެންމެ މަތީ ވަނަ ހޯދުން. އަޅުގަނޑުމެންގެ ޒުވާން އުމުރުފުރާގެ ކުޅުންތެރިން 16 އަހަރުން ދަށުގެ ކަމުގައި ވިޔަސް 19 އަހަރުން ދަށުގެ ކަމުގައި ވިޔަސް އަދި އަންހެން ޓީމު ވިޔަސް ސީނިއާ ޓީމު ވިޔަސް މިހާރުގެ ވިސްނުމަކީ އެ ދާ މުބާރާތެއްގެ ކާމިޔާބުކުރަން ކުރުން. ސާފް ގޭމްސް އަޅުގަނޑުމެންގެ ދެ ޓީމު. އަންހެން އަދި ފިިރިހެން ޓީމު ދާން ހަމަޖެހިފައިވާއިރު ވިސްނުމަކީ މި މުބާރާތް ކާމިޔާބުކުރުން،" ބައްސާމް ވިދާޅުވި އެވެ.\nއޭނާ ވިދާޅުވީ ރާއްޖޭގެ އޮލިމްޕިކް ކޮމިޓީން ސައުތު އޭޝިއަން ގޭމްސް އަކީ ޑިވެލޮޕްމަންޓަށް މަސައްކަތް ކުރަން ޓާގެޓްކޮށްފައިވާ މުބާރާތަކަށްވީ ނަމަވެސް އެފްއޭއެމުން ދެކޭ ގޮތް ތަފާތު ކަމަށެވެ.\n"ވަރަށް ހިތާމައާ އެކު ދަންނަވަން އޮލިމްޕިކް ކޮމިޓީގެ ބައްދަލުވުމުގައި މަޝްވަރާ ކުރެވިގެންދިޔައިރު ވާހަކަ ދެކެވުނީ ސާފް ގޭމްސް ޑިވެލޮޕްމަންޓް އެއްޗަކަށް ބޭނުންކުރަން. އަޅުގަނޑުމެން ބޭނުމެއް ނޫން މި މުބާރާތް ޑިވެލޮޕްމަންޓް އެއްޗަކަށްވާން. އަޅުގަނޑުމެން ބޭނުމީ ކާމިޔާބު ހޯދާ އެއްޗަކަށްވާން. ފިރިހެން ޓީމު އެ ތައްޔާރުވަނީ މި މުބާރާތް ކާމިޔާބުކުރަން. އަންހެން ޓީމު ވެސް އެންމެ ވަރުގަދަ އަށް ތައްޔާރުވާނެ. އަދި ވާން ހުރި އެންމެ ވަރުގަދަ އަކަށް މަސައްކަތްކޮށް ކާމިޔާބު ކުރެވޭތޯ މަސައްކަތްކުރަންވާނެ،" ބައްސާމް ވިދާޅުވި އެވެ.\nއިންޑިއާގެ ގުވަހާޓީ އާއި ޝިލޮންގައި 2016 ވަނަ އަހަރު ބޭއްވި ސައުތު އޭޝިއަން ގޭމްސްގައި ރާއްޖޭގެ އަންހެން ޓީމާއި ފިރިހެން ޓީމު ދިޔައީ ހަތަރު ވަނަ އެވެ. އަންހެން ފުޓްބޯޅަ އިވެންޓް ކުރިއަށްދިޔައީ ލީގު އުސޫލުންނެވެ. އެ ފަހަރު ރަން މެޑަލް ހޯދި އިންޑިއާއާ ރާއްޖޭން އެއްވަރުކުރި އެވެ. އެ އަހަރުގެ ފިރިހެން ފުޓްބޯޅަ އިވެންޓުގެ ސެމީގައި ނޭޕާލް އަތުން ރާއްޖެ ބަލިވިއިރު، ތިން ވަނަ ހޮވާ މެޗުން ބަންގްލަދޭޝް އަތުން ވެސް ވަނީ ޕެނަލްޓީ ޖަހައިގެން ބަލިވެފަ އެވެ.\nމިދިޔަ އަހަރު ސާފް ސުޒުކީ ކަޕް ކާމިޔާބުކުރި ޓީމުގައި ވެސް 23 އަހަރުން ދަށުގެ ކުޅުންތެރިން ހިމެނެ އެވެ. އެހެން ކަމުން މި ފަހަރު ސައުތު އޭޝިއަން ގޭމްސްގެ ފިރިހެން ފުޓްބޯޅަ އިވެންޓުގައި ރާއްޖެ އަށް ވަރުގަދަ ޒުވާން ޓީމެއް ނެރެވޭނެ އެވެ.\nގައުމީ ޓީމުގެ ކަންކަމަށާއި ފުޓްބޯޅައިގެ ޑިވެލޮޕްމަންޓް ކަންކަމުގައި އެފްއޭއެމްގެ އެކްސްކޯ އަށް ލަފާދޭން ހަދާފައިވާ ކޮމިޓީ ޓޫރިޒަމް މިނިސްޓަރު އަލީ ވަހީދުގެ ޗެއާމަން ކަމުގައި ރަނގަޅު ސްޕީޑެއްގައި މަސައްކަތް ކުރަމުން އަންނަ ކަމަށާއި ޖެނުއަރީ މަހު 20 ވަނަ ދުވަހު އިއުލާނުކުރާ ފުޓްބޯޅައިގެ ދުރު ރާސްތާ ޕްލޭނުގައި އަންހެން ފުޓްބޯޅަ އިތުރަށް ފުޅާވެގެންދާނެ ކަމަށް ބައްސާމް ވިދާޅުވި އެވެ.\nއެފްއޭއެމުން އަންނަ މަހު އައްޑޫގައި އަންހެން ފުޓްބޯޅަ ލީގެއް ބާއްވަން ވަނީ ނިންމައިފަ އެވެ. އަދި އަންނަ އަހަރުގެ ފެބްރުއަރީ މަހުގައި މާލޭގައި ވެސް އަންހެން ފުޓްބޯޅަ ލީގެއް ކުޅޭނެ އެވެ. އެ މުބާރާތުގައި އޮފީސްތަކުގެ ރެކްރިއޭޝަނަލް ކްލަބްތަކަސް ވެސް ފުރުސަތު ދޭން ވަނީ ނިންމައިފަ އެވެ.\nއަންހެން ޓީމުން މިިދިޔަ އަހަރު ސިންގަޕޫރުގައި ބޭއްވި މުބާރާތަކުން ލޯ މެޑަލް ހޯދާފައިވާއިރު، އަހުމަދު ނާޝިދު (ނާދު)ގެ ކޯޗުކަމުގައި އަންހެން ޓީމުން ސައުތު އޭޝިއަން ގޭމްސް އަށް ތައްޔާރުވާން މިހާރު އޮތްގޮތުން ޔުއޭއީގައި ކޭމްޕް ކުރާނެ ކަމަށް އެފްއޭއެމުން މައުލޫމާތު ދެ އެވެ.\nގައުމީ ޓީމުން ޔޫއޭއީއާ ދެކޮޅަށް މެޗުތަކެއް ކުޅެނީ


Vakeelaku ayyan kurumah Adheeb ah 10 dhuvas\nކުރީގެ ނައިބު ރައިސް އަހުމަދު އަދީބުގެ މައްޗަށް ދައުލަތުން ކޮށްފައިވާ ހަތް ދައުވާއެއް ބޭރުކޮށްލި މައްސަލައިގެ އިސްތިއުނާފް މައްސަލަ ކުރިއަށް ގެންދިޔުމަށް، ޖަލުގައި ވަކީލަކާއި ބައްދަލު ނުކުރެވޭތީ، ވަކީލަކު ހަމަޖެއްސިފައި ނުވުމުން ވަކީލަކު އައްޔަން ކުރަން 10 ދުވަހުގެ މުއްދަތެއް ދީފި އެވެ.\nއެމްއެމްޕީއާރުސީ ހިޔާނާތުގެ މައްސަލާގައި އަދީބުގެ މައްްޗަށް ދައުލަތުން އުފުލި ދައުވާތައް ކްރިމިނަލް ކޯޓުން ބާތިލު ކުރި ހުކުމްގެ ހައިކޯޓްގައި ވަނީ އިސްތިއުނާފް ކޮށްފަ އެވެ. އަދި އެ މައްސަލަ ނިމެންދެން އަދީބު ރިމާންޑް ޖަލެއްގައި ބެހެއްޓުމަށް ހައިކޯޓުން ވަނީ ހުކުމް ކޮށްފަ އެވެ.\nއިސްތިއުނާފް މައްސަލައިގައި މިއަދު ބޭއްވި އަޑުއެހުމުގައި އަދީބު ވިދާޅުވީ ކުރިން އޭނާގެ ވަކީލަކަށް ހުންނެވި މަހްފޫޒް ސައީދު ހައި ކޯޓުގައި އޭނާ ތަމްސީލު ކުރެއްވީ ބަންދާ މެދު ގޮތެއް ނިންމުމުގެ މަޖިލީހަށް އެކަނި ކަމަށާއި އެހެންވެ، މައްސަލައިން އޭނާ މިހާރު ވަކިވެފައިވާ ކަމަށެވެ. އަދި އެ މައްސަލަ އަށް ވަކީލަކު ހަމަޖައްސަން ބޭނުން ވަނީ ވަކީލަކާއެކު ޖަލުގައި ބައްދަލުވެ، ވާހަކަ ދެއްކުމަށް ފަހު ކަމަށް ވިޔަސް، މިހާރު ޖަލުގައި ވަކީލުންނާ ބައްދަލު ކުރެވެނީ ކޯޓުން އަންގާ ހާލަތްތަކުގައި އެކަނި ކަމަށެވެ.\nކޮވިޑް-19 އިގެ ސަބަބުން ޖަލުތަކުގައި ބަންދުކޮށްފައި ތިބޭ މީހުންނަށް ހާއްސަ އުސޫލެއްގެ ދަށުން މެނުވީ ވަކީލުންނާއި ބައްދަލު ނުވެވޭނެ ކަމަށް ކަރެކްޝަނުން އަންގާފައިވާ ކަމަށާއި އެހެންވެ ވަކީލަކާއި ބައްދަލު ކުރާނެ ފުރުސަތު ދީފައިނުވާ ކަމަށާއި ވަކީލާއެކު މި މައްސަލާގައި މަޝްވަރާ ކުރާނެ ފުރުސަތެއް ނުލިބޭ ކަމަށެވެ.\nމިއަދުގެ އަޑު އެހުމުގައި ދައުލަތުގެ ފަރާތުން ބުނީ ކޮވިޑް-19 އާއި ގުޅިގެން މޯލްޑިވްސް ކަރެކްޝަނަލް ސާވސިް އިން ހާއްސަ އުސޫލުތަކެއް ކަނޑަ އަޅާފައިވާ ކަމަށެވެ. އެގޮތުން ޖަލުގައި ވަކީލުންނާއި ބައްދަލު ނުކުރެވޭ ގޮތަށް މި އުސޫލުގައި ހާމަކޮށްފައިވީ ނަމަވެސް ބައެއް ހާއްސަ މައްސަލަތަކުގައި ކޯޓުން އެންގުމުން އެފަދަ އިންތިޒާމުތައް ހަމަޖައްސާފައިވާ ކަމަށެވެ.\nކުރީގެ ރައީސް އަބްދުﷲ ޔާމިން އަބްދުލް ގައްޔޫމް ކޯޓަށް ހުށަހަޅުއްވާފައިވާ އިސްތިއުނާފް މައްސަލައިގެ ޝަރީއަތުގައި ވަކީލުންނާއި ބައްދަލު ނުކުރެވޭ ކަމަށް ވިދާލުވުމުން ކޯޓުން ވަކީލުންނާއި ބައްދަލު ކުރެވޭނެ އިންތިޒާމު ހަމަޖއްސައިދިނުމަށް އެދުމުން އެ ފުރުސަތު ވަކީލުންނަށް ދީފައިވާ ކަން ދައުލަތުން ވަނީ ފާހަގަކޮށްފަ އެވެ. އެހެންކަމުން އަދީބަށް އެފުރުސަތު ދިނުމަށް ދައުލަތުގެ ފަރާތުން ކަރެކްޝަނަލް ސާވިސް އާއި މަޝްވަރާ ކުރާނެ ކަމަށްވެސް ދައުލަތުން ވަނީ ބުނެފަ އެވެ.\nދައުލަތުން މިހެން ހާމަކުރުމަން މައްސަލަ ބައްލަވާ ބެންޗުގެ ރިޔާސަތު މިއަދު ބެލެހެއްޓެވި ފަނޑިޔާރު މުހައްމަދު ނިޔާޒް ވިދާޅުވީ އިޖުތިމާއީ ގައިދުރުކަން ބަހައްޓައިގެން ވަކި ކޮޓަރިއެއްގައި ދައުވާ ލިބޭ ފަރާތާއި ވަކީލާއި ބައްދަލު ކުރެވޭނެ އިންތިޒާމު ހަމަޖެއްސިދާނެ ކަމަށް ގަބޫލު ކުރައްވާ ކަމަށާއި އަސާސީ ހައްގުތައް ހިމާޔަތް ކުރުމުގައި ވަކި މައްސަލައަކަށް ނުބަލައި ހުރިހާ މައްސަލަތަކުގައިވެސް މިގޮތަށް ބާރު އެޅުމަށް އިލްތިމާސް ކުރާ ކަމަށެވެ.\nވަކީލަކު އައްޔަން ކުރުމަށް ކިހާ މުއްދަތެއް ނަގާނެތޯ ފަނޑިޔާރު މުހައްމަދު ނިޔާޒް، ސުވާލު ކުރެއްވުމުން، އަދީބު ވިދާޅުވީ ވަކީލަކު އައްޔަން ކުރުމަށް 10 ދުވަހުގެ މުއްދަތެއް ބޭނުންވާ ކަމަށެވެ.\nމި މުއްދަތަކީ ދިގު މުއްދަތެއް ކަމަށް ފަނޑިޔާރު ނިޔާޒު ވިދާޅުވުމުން އަދީބު ވިދާޅުވީ މައްސަލަ އަކީ ބޮޑު މައްސަލައަށްވެފައި ބައިވަރު ކަންކަން ބަލަންޖެހޭ ކަމަކަށްވުމާއެކު ކޮވިޑްގެ މިހާލަތުގައި ޖަލުގައި އަމަލު ކުރަމުންދާ އުސޫލުތަކުގެ ސަބަބުން މި މުއްދަތަކީ ދިގު މުއްދަތެއް ކަމަށް ނުބެލެވޭ ކަމަށެވެ.\nމިއަދުގެ އަޑުއެހުމުގައި އަދީބު ވަނީ އޭނާގެ ސިއްހީ ހާލަތާމެދު ކަންބޮޑުވުން ފާލުކޮށް ޑޮކްޓަރަށް ދެއްކޭނެ އިންތިޒާމު އަވަސް ކޮށްދިނުމަށް އެދިފަ އެވެ. މިކަމަށް ޖަވާބު ދެއްވަމުން ފަނޑިޔާރު ވިދާޅުވީ މި ފަދަ ކަންކަން ކަރެކްޝަނާއި ދައުލަތުން ވަރަށް ރަނގަޅަށް ބަލާނެ ކަމަށް އުއްމީދު ކުރއްވާ ކަމަށެވެ.\nއިސްތިއުނާފް މައްސަލަ ނިމެންދެން އަދީބު ބަންދުކުރުމަށް އަމުރު ކޮށްފައިވަނީ، އޭނާ ދޫކޮށްލައިފިނަމަ ފިލައިގެން ގޮސްދާނެ ކަމަށް ދެކޭތީ ޝަރީއަތް ނިމެންދެން ބަންދު ކުރުމުގެ އަމުރަކަށް ދައުލަތުން އެދުމާ ގުޅިގެންނެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު ކްރިމިނަލް ކޯޓް + ހައިކޯޓް ޕޮލިޓިކްސް


MDP ge thilafaiy hama kuran jehifai mivanee PPM ah: Raees Yameen - One Online\n10 މޭ 2022، ޕީޕީއެމް/ޕީއެންސީ ކޯލިޝަންގެ ލީޑަރު، ކުރީގެ ރައީސް އަބްދުﷲ ޔާމީން ވިލިމާލެ ދާއިރާގެ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ބައި އިލެކްޝަނުގައި ޕީޕީއެމްގެ ފަރާތުން ވާދަކުރާ ފާތިމަތު ނާޒިމާގެ ކެމްޕޭން ޖަލްސާގައި ވާހަކަފުޅުދައްކަވަނީ ---- ވަން ފޮޓޯ: ޔޫސުފް ސޮފްވާން\nވެރިކަންކުރާ މައި ޕާޓީ، އެމްޑީޕީގެ ތިލަފަތް ހަމަކުރަން މިހާރު ޖެހިފައިވަނީ އިދިކޮޅު ޕީޕީއެމަށް ކަމަށް ޕީޕީއެމް/ޕީއެންސީ ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން އަބްދުލްޤައްޔޫމް ވިދާޅުވެއްޖެއެވެ.\nޕީޕީއެމްގެ ފަރާތުން ވިލިމާލެ ދާއިރާގެ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ބައި އިލެކްޝަނުގައި ވާދަކުރާ ފާތިމަތު ނާޒިމާގެ ކެމްޕޭން ޖަލްސާގައި މިއަދު ވާހަކަފުޅުދައްކަވަމުން ރައީސް ޔާމީން ވަނީ އެމްޑީޕީއަށް ވަރަށް ބޮޑަށް ފާޑު ވިދާޅުވެފައެވެ. މިއަދުގެ ޖަލްސާގައި ޔާމީން ވަނީ އެމްޑީޕީގެ ތެރޭގައި އުފެދިފައިވާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ފެކްޝަނާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ފެކްޝަނާ ގުޅޭގޮތުން ފުރަތަމަ ފަހަރަށް ވާހަކަފުޅުދައްކަވައިފައެވެ.\n"މުޅި އެމްޑީޕީގެ ރަމްޒަކަށް މި އޮންނަނީ ތިލަފަތެއް. އެ ތިލަފަތް މިހާރު ދެ ތިލަފަތް ހުރީމަ އެބަ އެނގޭ މި މީހުން ވިސްނާފައި ކުރި ކަމެއްކަން. އެއް ތިލަފަތުގައި އެ އޮތީ އިބްރާހީމް މުހައްމަދު ސޯލިހު، އަނެއް ތިލަފަތުގައި އެ އޮތީ ރައީސް ނަޝީދު. މި ތިލަފަތް ހަމަކޮށްދޭން މި ޖެހެނީ ޕީޕީއެމުން ނުކުމެ. އެމްޑީޕީ ކެންޑިޑޭޓުންނަށް ވެސް ހީވޭ މި ހުންނެވި އަބްދުއްރަހީމާއި ރައީސް ޔާމީން ތާއިދުކުރަނީ އެމްޑީޕީގެ ވަކި މީހަކު ޗެއާޕަސަންކަމަށް އަންނަންށޭ،" ޔާމީން ވިދާޅުވިއެވެ.\nޔާމީން ވިދާޅުވީ، އެމްޑީޕީ ވެރިކަމަށް އައީ ތިލަފަތުގެ މީޒާން ދައްކައިގެން ކަމަށާއި ޝަރުއީ ދާއިރާއަށް ފުރިހަމަ މިނިވަންކަން ގެންނާނެ ކަމަށް ބުނެ ކަމަށެވެ. ނަމަވެސް މި ސަރުކާރުން އެކަން އެގޮތަށް ނުކުރާ ކަމަށާއި އޭގެ ބަދަލުގައި ފެންނަނީ މުޅި ހަށިގަނޑު އެ ދާއިރާއަށް ވައްދައިގެން ނުފޫޒު ފޯރުވަމުންދާ މަންޒަރު ކަމަށެވެ. އަދި އަދުލުގެ ނިޒާމުން ފަނޑިޔާރުންނަށް އެއްވެސް ކަމެއް ނިންމުމުގެ ފުރުސަތު މި ސަރުކާރުން ނުދެއްވާ ކަމަށްވެސް ޔާމީން ވިދާޅުވިއެވެ.\n10 މޭ 2022، ޕީޕީއެމް/ޕީއެންސީ ކޯލިޝަންގެ ލީޑަރު، ކުރީގެ ރައީސް އަބްދުﷲ ޔާމީނާއި ޕީއެންސީގެ ރައީސް އަބްދުއްރަހީމް އަބްދުﷲ، ވިލިމާލެ ދާއިރާގެ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ ބައި އިލެކްޝަނުގައި ޕީޕީއެމްގެ ފަރާތުން ވާދަކުރާ ފާތިމަތު ނާޒިމާގެ ކެމްޕޭން ޖަލްސާގައި ---- ވަން ފޮޓޯ: ޔޫސުފް ސޮފްވާން\nކޯޓުތަކުގެ ނިންމުންތަކަށް ފާޑުކިޔެން ޖެހޭނެކަން ފާހަގަކުރައްވައި ޔާމީން ވިދާޅުވީ، މަނީ ލޯންޑަރިންނާއި ރިޝްވަތު ގަބޫލުކުރުމުގެ ކުށުގެ ދައުވާ ސާބިތުވާކަމަށް ކުރިމިނަލް ކޯޓުގެ ކުރީގެ ގާޒީ އަދި މިހާރު ސުޕްރީމް ކޯޓުގެ ފަނޑިޔާރު އަލީ ރަޝީދު ހުސެއިން ހުކުމްކުރެއްވީ، އެ ހުކުމް ކުރެއްވުމުން ސުޕްރީމް ކޯޓުގެ ފަނޑިޔާރުކަން ލިބޭނެކަމުގެ ޔަގީންކަން އޮތުމުން ކަމަށެވެ. އަދި ފަނޑިޔާރު ރަޝީދު ސުޕްރީމް ކޯޓަށް އައްޔަންކުރީ ތަޖުރިބާތަކެއް ނޫނީ އެހެން ގޮތަކުން އޭނާ މޮޅުވެގެން ނޫން ކަމަށާއި، ސަރުކާރާ ގުޅުންހުރި ބޭފުޅުންގެ ނުފޫޒުން ކަމަށް ރައީސް ޔާމީން ވިދާޅުވިއެވެ.\n"ރައީސް ނަޝީދު މަގާމުން ވަކިވި އިރު، އޭގެ އަނެއް ދުވަހު މަގާމުގައި ހުންނެވިނަމަ، މުޅި ދިވެހިރާއްޖޭގެ ފަނޑިޔާރު ގޭގެ ތިބި ހުރިހާ ފަނޑިޔާރުން ބަދަލުކުރަން އޮތީ ނިންމާފައި. މިއީ ހަގީގަތް، ހުރިހާ ފަނޑިޔާރުން، އެމީހުން ބުނާ ގޮތަކަށް އަމަލުކުރާނެ ފަނޑިޔާރުން ލާން އޮތީ ނިންމާފައި. މިއަދު ވެސް އަޅުގަނޑުގެ ހިތާމައަކީ އެމީހުންގެ ބާރު ޖުޑިޝަރީ ތެރެއަށް، އަތް އެކަންޏެއް ނޫން، ފައި އެކަންޏެއް ވެސް ނޫން، މުޅި ހަށިގަނޑާއި ހުރިހާ ތަނެއް ބާނާފައި ވަނީ. މިވަރުގެ ބައެއް މިއީ،" ޔާމީން ވިދާޅުވިއެވެ.\nރައީސް ޔާމީން ވިދާޅުވީ މިހާރު ސަރުކާރު ތެރޭގައި ދެކެވޭ ވާހަކައަކީ މިއީ އެމްޑީޕީ ސަރުކާރެެއް ނޫން ކަމާއި މިއީ ކޯލިޝަން ސަރުކާރެއް ކަމަށް އެމްޑީޕީގެ ބޭފުޅުން ބުނަމުންދާ ވާހަކަ ކަމަށެވެ. އެމްޑީޕީގެ އިސް ސަފުގެ ބޭފުޅުން އެގޮތަށް ގަބޫލުކުރައްވާނަމަ އެންމެ ރަނގަޅުވާނީ ވެރިކަންކުރުން ކޯލިޝަނާ ހަވާލުކޮށް އެމްޑީޕީން ފެއަށް ޖެހިލުން ކަމަށާއި އަދި ސަރުކާރުގެ ނާގާބިލުކަން ކޯލިޝަން ޕާޓީތަކާ އެމްޑީޕީން ގުޅުވަނީ ހުރިހާ ބާރުވެރިކަމެއް ހޯދައިގެން ތިބެވެސް ރައްޔިތުންނަށް ކަމެއް ނުކޮށްދެވުމުން ކަމަށް ޔާމީން ވިދާޅުވިއެވެ.\n"އެއީ ރައްޔިތުންނަށް ގަބޫލުކުރެވޭ ފަދަ ތަރައްގީއެއް، ނޫނީ ރައްޔިތުން ގަބޫލުކުރާ ފަދަ މަސައްކަތެއް ނުކުރެވޭކަން އެނގުނީމަ ދެން ނުކުމެ އެކަކު އަނެކަކާ، މިއީ އަހަރެމެން ކުރާ ކަމެއް ނޫނޭ، ދެން އެކިއެކި ފާޓީތަކުން މަގާމުގެ ބޭނުމުގައި އައިސް ތިބެ ދައްކާ ވާހަކަ. އެހެންނޫންތޯ ވާނީ ކޯލިޝަން ސަރުކާރެއްގައި އިބްރާހީމް މުހައްމަދު ސޯލިހުގެ ފުރިހަމަ ބާރެއް ނެތް، އެއްވެސް މީހަކަށް ނެތް، އިންޑިއާ ސަފީރަށް މިތާ ފުރިހަމަ ބާރު އޮތީ. އެހެންވީމާ މި ހާލުގައި އޮތް ސަރުކާރެއް މިއީ،" ޔާމީން ވިދާޅުވިއެވެ.\nމީގެ އިތުރުން ޔާމީން ވިދާޅުވީ، އެމަނިކުފާނު އިސްވެ ހުންނަވައިގެން ކުރިއަށްގެންދަވާ "އިންޑިއާ އައުޓް" ކެމްޕޭން ހުއްޓުވުމަށް ރައީސް ސޯލިހު ނެރުއްވި ގާރާރަކީ ތަންފީޒު ކޮށްގެންވާނެ ގަރާރެއް ނޫން ކަމަށެވެ.\nގުޅޭ ޓެގު އެމްޑީޕީ ވިލިމާލެ ކުރީގެ ރައީސް އަބްދުﷲ ޔާމީން އަންހެނުންގެ ތަރައްގީއަށް މަސައްކަތް ކުރާ ކޮމެޓީ އިންޑިއާ އައުޓް ކެމްޕޭން ޕީޕީއެމް ރައީސް އިބްރާހިމް މުހައްމަދު ސޯލިހު ޕީޕަލްސް ނެޝަނަލް ކޮންގްރެސް "ޕްރޮގްރެސިވް ކޯލިޝަން" ރައީސް މުހައްމަދު ނަޝީދު


Gothi tha badhalu kurumakee adhuluveri ninmume noonkama qaboolu kuraanama Court ah dhaanvee: Ali Nizar - AO News\nގޯތިތައް ބަދަލުކުރުމަކީ އަދުލުވެރި ނިންމުމެއްކަމަށް ގަބޫލު ނުކުރާނަމަ ދާންވީ ކޯޓަށް: އަލީ ނިޒާރު\nއައްޑޫ އިކުއަޓޯރިއަލް ހޮސްޕިޓަލުގެ އިރުމަތީ ފަރާތުން ދޫކުރި ގޯތިތައް އެހެން ސަރަހައްދަކަށް ބަދަލުކުރަން ނިންމާފައިވާ ނިންމުމަކީ އަދުލުވެރި ނިންމުމެއްކަމަށް ގަބޫލުނުކުރާނަމަ ކޯޓަށް ދިއުމުގެ ފުރުސަތު އެބައޮތްކަމަށް އައްޑޫ ސިޓީގެ މޭޔަރު ޢަލީ ނިޒާރު ވިދާޅުވެއްޖެއެވެ.\nރޭ ރާއްޖެޓީވީގެ ފަލަސުރުޚީ ޕްރޮގްރާމްގައި ނިޒާރު ވިދާޅުވީ އޭއީއެޗް ސަރަހައްދަކީ އިޤްތިޞާދީ، އަދި އިޖްތިމާއީ ގޮތުން މުހިންމު ސަރަހައްދެއް ކަމަށެވެ، އަދި އެ ސަރަހައްދު ތަރައްގީ ކުރާނެ ޚާއްސަ ޕްލޭނެއް އެބައޮތް ކަމަށާއި އަދި އެ ޕްލޭނާއޮ އެއްގޮތަށް އެސަރަހައްދު ތަރައްގީ ކުރެވިއްޖެނަމަ އެކަމުގެ މަންފާ އައްޑޫ ސިޓީގެ އިތުރުން، މުޅި ރާއްޖެއަށް ކުރާނެ ކަމަށެވެ.\nއިތުރަށް ނިޒާރު ވިދާޅުވީ އޭއީއެޗް ސަރަހައްދުން ބަންޑާރަ ގޯތި ލިބުނު މީހުންގެ އަތުން ބިން ނުނަގާ ކަމަށާއި، އެގޯތިތައް އެހެން ސަރަހައްދަކަށް ބަދަލުކުރަނީ ކަމަށެވެ. އަދި މިހާރު ދޫކުރާ ބަންޑާރަ ގޯތިތައް ބޮޑެތި ވާނެ ކަމަށް ނިޒާރު ވިދާޅުވިއެވެ.\nމީގެ އިތުރުން ނިޒާރުވަނީ އޭއީއެޗް ސަރައްހަދުގެ ބިންތައް ހުސްކުރުމަށް މުއްދަތެއް ދޭއިރު އެއީ އަދުލުވެރި ނިންމުމެއްކަމަށް ގަބޫލުނުކުރާ މީހުން ކޯޓަށް ދިއުމަށް އެދިވަޑައިގެންފައެވެ. އަދި ކޯޓަށް ދާ މީހުންނަށް ވެސް ކައުންސިލްގެ ފަރާތުން ދޭން ޖެހޭ ފުރިހަމަ އެއްބާރުލުން ދޭނެ ކަމަށާއި، ކައުންސިލް ލީގަލް ޓީމުން އެކަމުގައި ހަރަކާތްތެރިވާނެ ކަމަށް ނިޒާރު ވިދާޅުވިއެވެ.\nއައްޑޫ އިކުއަޓޯރިއަލް ހޮސްޕިޓަލުގެ އިރުމަތީ ފަރާތުން ދޫކުރި ގޯތިތައް ބަދަލުކުރާނީ، ކުރިން އެ ހޮސްޕިޓަލް އަޅަން ކަނޑައެޅި ސަރަހައްދަށެވެ.\nއައްޑޫ ސިޓީ ކައުންސިލުންއައްޑޫން ގޯތި ދޫކުރުންއަލީ ނިޒާރު\nއައްޑޫ ސިޓީ ކައުންސިލްގެ ޔޫތު ޑިވެލޮޕްމަންޓް އެންޑް ސްޕޯރޓްސް ކޮމިޓީއަށް ކުރިމަތިލުމުގެ ފުރުސަތު ހުޅުވާލައިފި\nކެނަރީފް ރިސޯޓު ޑިސެމްބަރު މަހުގެ ފަހުކޮޅު ހުޅުވޭނެ\nހުޅުދޫ މީދޫއަކީ އައްޑޫ ސިޓީގެ އަވަށެއްގެ ގޮތުގައި ބަލަނީ ހަމައެކަނި ހަރުކަށި ފިޔަވަޅުތައް އަޅަންވުމުން\nޖުލައި 25, 2021\nރައްޔިތުންނަށް ވެރިކަންކުރުމަށް ހަވާލުކުރުމުން އެކަމަށް ޚިޔާނާތްތެރިވެ ރައްޔިތުން ކޯޓަށް ފޮނުވަންޏާ ދެންފަހަރަކުން ރައްޔިތުންގެ ވޯޓުހޯދަންވެސް ކޯޓަށް ދިޔުމަށް ތިޔަބޭފުޅާއަށް ދަންނަވަން. ރައްޔިތުންނަށް ވެރިކަންކޮށްދިނުމަކީ ރައްޔިތުންގެ ޚިޔާލާއި މަޝްވަރާއާއިއެކު ރައްޔިތުންގެ ލާބަޔާއި މަންފާއަށް ކަންކަންކުރުން. އެއީ އެއްވެސް ހާލެއްގައި ތިބޭފުޅުންގެ ވިޔަފާރިތައް ފުޅާކުރުމެއް ނޫން.


PG Shameemge chat logeh aamukoh Mahloof vidhaalhuvee kandaelhigen zaathee ninmumeh kamah! | ThePress\nޕީޖީ ޝަމީމްގެ ޗެޓް ލޮގެއް އާއްމުކޮށް މަހުލޫފް ވިދާޅުވީ ވަރަށް ޒާތީ ނިންމުމެއް ކަމަށް\nއެމްއެމްޕީއާރުސީގެ ބޮޑު ހިޔާނާތުގެ މައްސަލައިގައި ޔޫތު މިނިސްޓަރު އަހުމަދު މަހުލޫފަށް މިއަދު ދައުވާކުރަން ފޮނުވުމާ ގުޅިގެން ޕްރޮސެކިއުޓާ ޖެނެރަލް ހުސައިން ޝަމީމްގެ ޗެޓް ލޮގެއް އާއްމުކުރައްވައި އެއީ ކަނޑައެޅިގެން ވަރަށް ޒާތީ ނިންމުމެއް ކަމަށް އޭނާ ވިދާޅުވެއްޖެއެވެ.\nއެމްއެމްޕީއާރްސީ ހިޔާނާތުގެ މައްސަލައިގެ ތެރެއިން 33000 ޑޮލަރުގެ ރިޝްވަތު ނެގި ކަަމުގެ ތުހުމަތުގައި މަހްލޫފަށް ދައުވާ އުފުލުމާ ގުޅިގެން މިރޭ އޭނާ ކުރެއްވި ޓްވީޓެއްގައި ވަނީ ޔޫތް މިނިސްޓްރީގެ ޕާސަނަލް އެސިސްޓެންޓް އަޒްމޫން އަހްމަދާއި ޕީޖީ ޝަމީމް ދައްކަވާފައިވާ ވާހަކަތަކެއްގެ ޗެޓް ލޮގް ހިއްސާ ކުރައްވާފައެވެ. އަދި އެ ނިންމުމަކީ ކަނޑައެޅިގެން ޝަމީމްގެ ވަރަށް ޒާތީ ނިންމުމެއްކަން ހާމަވާނެ ކަމަށްވެސް މަހުލޫފް ވަނީ ވިދާޅުވެފައެވެ.\nމަހުލޫފް ވަނީ ޝަމީމްގެ ފޮތުގައި އޮންނަ ގޮތުން ދައުވާ ކުރުމަށް ނިންމަނީ "ފުއްޕާވަރަށް އަދި ސައިޒުވާ" މިންވަރުގެ މައްޗަށް ކަމަށް ވިދާޅުވެ ފާޑުވިދާޅުވެފައެވެ. މީގެއިތުރުން މަގާމުން އިސްތިއުފާ ނުދެއްވާނެ ކަމަށާއި ކޯޓުގައި ހަގީގަތް ސާފުވާނެ ކަމަށް ވެސް މަހުލޫފް ވަނީ ވިދާޅުވެފައެވެ.\nމި މައްސަލައިގައި މިއަދު ދައުވާ ކުރަން ފޮނުވާފައި ވާއިރު މަހްލޫފްގެ އަނބިކަނަބަލުން އަދި ނައިބު ރައީސް ފައިސަލް ނަސީމްގެ ކޮއްކޯފުޅު ނަޒްރާ ނަސީމް (ނަޒޫ) ވަނީ ޝަމީމަށް މަރުހަބާ ދަންނަވައި އަދި އޭނާއަށް "ސައިކޯ" ގެ ނަމުން މުހާތަބު ކުރައްވާފައެވެ.\nޕްރޮސިކިއުޓާ ޖެނަރަލްގެ އޮފީހުން މަހުލޫފްގެ މައްޗަށް އުފުލާފައި ވަނީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ރިޝްވަތު ހިފުމުގެ ދައުވާއެވެ. އެއީ މަހްލޫފަށް ދައުވާ ކުރަނީ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރު ކަމުގައި ހުންނެވި އިރު، އޮގަސްޓު 27، 2014 ދުވަހު ސްޕެޝަލް އިކޮނޮމިކް ޒޯން ބިލަށް ތާއީދުކުރައްވައި ވޯޓުދެއްވުމުގެ މުގާބިލުގައި، އޭރުގެ ޓޫރިޒަމް މިނިސްޓަރު އަހްމަދު އަދީބު، އެސްއޯއެފް ޕްރައިވެޓް ލިމިޓެޑްގެ ނަމުގައި ބޭންކް އޮފް މޯލްޑިވްސްގައި ހުޅުވާފައިވާ އެކައުންޓުގެ ޗެކުން 33،000 ޑޮލަރު ބޭންކް އޮފް މޯލްޑިވްސްގައި ހުޅުވާފައިވާ މަހްލޫފްގެ އެކައުންޓަށް ސެޕްޓެންބަރު 1، 2014 ދުވަހު ޖަމާކޮށްފައި ވާތީއެވެ.\nއެސްއޯއެފްއާ އެކު ޑޮލަރުގެ މުއާމަލާތެއް ހިންގާފައި ވާކަން އެނގުމުން، މިސަރުކާރުން މަހުލޫފު ސަސްޕެންޑް ކުރިއެވެ. ފުރަތަމަ ފަހަރު މަހްލޫފް ސަސްޕެންޑް ކުރީ ފެބްރުއަރީ 14، 2019 ގައެވެ. އެންޓި ކޮރަޕްޝަން ކޮމިޝަން (އޭސީސީ) ގައި މަހްލޫފްގެ މައްސަލައެއް ނެތުމުން ބަލަން ޖެހޭ އިތުރު ކަންކަމަށް ބެލުމަށް ފަހު، މަހްލޫފްގެ ސަސްޕެންޝަން އުވާލީ، އޭގެ ދެ މަސް ފަހުން އޭޕްރީލް 16، 2019 ގައެވެ.\nނަމަވެސް އެސްއޯއެފުން ޑޮލަރު ޖަމާކުރި ފަރާތްތަކުގެ ތަފްސީލު ހިމެނޭ ރިޕޯޓް އޭސީސީން ނެރުމުން، މަހުލޫފްގެ މުއާމަލާތެއް ވެސް އޭގައި ހިމެނޭތީ ޖޫން 9، 2021 ގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، މަހުލޫފު މަގާމުން ސަސްޕެންޑް ކުރެއްވިއެވެ. ނަމަވެސް ހަތަރު މަސް ދުވަހަށް ފަހު އޮކްޓޫބަރު 10، 2021 ވަނަ ދުވަހު އޭނާގެ ސަސްޕެންޝަން ވަނީ ނިމުމަކަށް ގެނެސްފައެވެ.\nހަބަރު ކްރިމިނަލް ކޯޓް އެމްއެމްޕީއާރުސީގެ ކޮރަޕްޝަން މަހްލޫފް ޔޫތް މިނިސްޓްރީ ޕީޖީ ޕީޖީ ޝަމީމް\nލަދެއް ނުގަންނާނެ ވިއްޔަ އިސްތިއުފާއެއް ނުދޭނެއްނު.


Ranbir aai Aalia ge kaiveni December gai!\nއާލިއާ އާއި ރަންބީރު އަދި ނީތޫ ކަޕޫރު--\nރަންބީރާއި އާލިއާގެ ކައިވެނި ޑިސެމްބަރުގައި!\n07 ފެބްރުއަރީ 2020 - 14:43:44\nބޮލީވުޑުގެ މަޝްހޫރު ތަރި ރަންބީރު ކަޕޫރާއި އާލިއާ ބަޓުގެ ކައިވެނީގެ އަޑުތައް ގަދަވެފައިވަނިކޮށް މި ދެތަރިން މިއަހަރުގެ ޑިސެމްބަރުގައި ކައިވެނިކުރުމަށް ތައްޔާރުވަމުން އަންނަ ކަމަށް ރިޕޯޓްތައް ބުނެފި އެވެ.\nރަންބީރާއި އާލިއާގެ ކައިވެންޏަކީ މިހާރު ގިނަ ބަޔަކު އިންތިޒާރު ކުރަމުން އަންނަ ކައިވެންޏެކެވެ. އެގޮތުން މިކައިވެންޏާ ބެހޭގޮތުން ގިނަ ވާހަކަތަކެއް ފެތުރެމުން އަންނައިރު މިހާރު ހަބަރުތައް ބުނާ ގޮތުގައި މި ދެ ތަރިން ކައިވެނި ކުރާނީ މިއަހަރުގެ ޑިސެމްބަރު މަހުގެ ތެރޭގަ އެވެ.\nއެގޮތުން މި ކައިވެނި އޮތީ އެ ދެތަރިން އެކުގައި މަސައްކަތް ކުރާ ފުރަތަމަ ފިލްމު، "ބްރަހްމަސްތުރާ" އަށް ފަހު ކަމަށް ވެއެވެ. މި ފިލްމު ނެރެން ނިންމާފައި ވަނީ އަންނަ ޑިސެމްބަރު މަހުގެ ހަތަރު ވަނަ ދުވަހެވެ. މިހެންކަމުން، އާލިއާ އާއި ރަންބީރުގެ ކައިވެނި އޮންނާނީ އެ ތާރީހަށް ފަހެވެ.\nއުމުރުން މިހާރު، 26 އަހަރުގެ އާލިއާ އާއި 37 އަހަރުގެ ރަންބީރު ލޯބީގެ ގޮތުން ގުޅިގެން އުޅޭއިރު މި ދެ ތަރިންގެ ގުޅުމަށް އެކަކު އަނެކަކުގެ އާއިލާއިން ވެސް ވަރަށް ރުހެ އެވެ.\nއަންނަ ޑިސެމްބަރު މަހުގެ ތެރޭގައި މި ދެތަރިންގެ ކައިވެނި އޮތް ނަމަވެސް މިހާރު ދެ އާއިލާއިން ވެސް ކައިވެނީގެ ތައްޔާރީތައްވަމުން އަންނަ ކަމަށް ވެއެވެ.\nމުނިފޫހިފިލުވުންބޮލީވުޑްއާލިއާ ބަޓްރަންބީރު ކަޕޫރް


MMPRC ge hiyaanai 1.2 Billion ah vureh ithuru vaane: Member Abdulla\nއެމްއެމްޕީއާރްސީ ހިޔާނަތް 1.2 ބިލިއަންއަށްވުރެ އިތުރުވާނެ: މެމްބަރު އަބްދުﷲ\nތަހުގީގު ކުރިއަށް ގެންދިޔަ ވަރަކަށް އިތުރުކަންކަން ދަނީ ތިލަވަމުން\nމައްސަލަ ތަހުގީގު ކުރަމުންދާއިރު ހުރިހާ މުއައްސަސާއަކުން އެއްބާރުލުންދޭން ޖެހޭ\nއިހުމާލުވި ހުރިހާ ފަރާތްތަކާ މެދު ފިޔަވަޅު އަޅާނެ\nކ. މާލެ 19 ޖުލައި 2019 | ހުކުރު 11:42 3,163\nއެމްއެމްޕީއާރްސީ ހިޔާނަތް 1.2 ބިލިއަންއަށްވުރެ އިތުރުވާނެ ކަމަށާއި، ތަހުގީގު ކުރިއަށް ގެންދިޔަ ވަރަކަށް އިތުރުކަންކަން ތިލަވަމުންދާ ކަމަށް ރައްޔިތުންގެ މަޖިލީހުގެ ބާރަށު ދާއިރާގެ މެމްބަރު އަހުމަދު އަބްދުﷲ ވިދާޅުވެއްޖެއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި މެމްބަރު އަބްދުﷲ ވިދާޅުވީ ކުރީގެ ރައީސް އަބްދުﷲ ޔާމީންއާ 18 ވަނަ ރައްޔިތުންގެ މަޖިލީހުގެ ބައެއް މެމްބަރުންނާއި، އެސަރުކާރުގެ ބައެއް ބޭފުޅުންނަށް ކޮރަޕްޝަންގެ ތުހުމަތުގެ އިނގިލި ދިއްކުރެވޭއިރު، ގިނަ ކަންތައްތަކެއް އަދިވެސް ސިއްރުވެފައިވާ ކަމަށެވެ.\nމެމްބަރު އަބްދުﷲ ވިދާޅުވީ 19 ވަނަ ރައްޔިތުންގެ މަޖިލިސް ތަފާތުވާނެ ކަމަށާއި، އެމަޖިލީހުން މަސައްކަތް ކުރާނީ ރައްޔިތުންގެ ހައްގުގައި ކަމަށެވެ. އެގޮތުން ރައްޔިތުންގެ ހަޒާނާއަށް ހިޔާނަތްތެރިވެފައިވާ ބަޔަކު ހަމަރީތިކޮށް އުޅެން ދޫކޮށްލުމަކީ މުސްތަގުބަލަށް ދެއްކޭ ވަރަށް ގޯސް މަގެއް ކަމަށެވެ.\nކޮރަޕްޝަންގެ މައްސަލަތައް ބަލަން އުފައްދާފައިވާ ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ ކޮމިޝަނަށް މަޖިލީހުން ފުރިހަމަ ބާރުދިނީ ދައުލަތުން ގެއްލުނު ފައިސާ ހޯދުމަށް މިނިވަންކަމާއެކު މަސައްކަތް ކުރެވޭ ގޮތް މަގުފަހި ކުރުވަން ކަމަށް މެމްބަރު ވިދާޅުވިއެވެ.\nމެމްބަރު އަބްދުﷲ ވިދާޅުވީ ހިޔާނާތަށް 1.2 ބިލިއަން އޭ ތުހުމަތު ކުރެވުނު ނަމަވެސް ހިޔާނާތުގެ ފައިސާ މިއަށްވުރެ އިތުރުވާނެ ކަމަށާއި، މައްސަލަ ތަހުގީގު ކުރިވަރަކަށް ސިއްސައިގެންދާވަރުގެ ކަންކަން ތިލަ ވަމުން އަންނަ ކަމަށެވެ.\nމެމްބަރު އަބްދުﷲ ވިދާޅުވީ 19 ވަނަ މަޖިލީހުގައި މަސައްކަތް ކުރަމުންދަނީ ދައުލަތުގެ ހުރިހާ މުއައްސަސާތަކުން ވެސް ވީހާ ވެސް ބޮޑަކަށް ކޮރަޕްޝަނާ ފަސާދައިގެ އަމަލުތައް ކުޑަކުރުވާ އަދި ޖަވާބުދާރީވަނިވި ނިޒާމެއްގެ ތެރެއިން މަސައްކަތް ކުރެވޭނެ މާހައުލެއް ގާއިމްކުރުމަށް ކަމަށެވެ. އެހެންކަމުން މިކަމަށް ހުރިހާ މުއައްސަސާތަކުން ވެސް އެއްބާރުލުންދޭންޖެހޭ ކަމަށް މެމްބަރު ވިދާޅުވިއެވެ.\nއާންމު ވިސްނުމުން ވިސްނާލިކަމުގައި ވީނަމަވެސް ބަޔަކު ނާޖާއިޒް ގޮތުގައި މަންފާތަކެއް ހޯދާ އެހޯދި މަންފާގެ މަތީގައި ތަނަވަސް ދިރިއުޅުމެއް އުޅެމުންދާއިރުގައި އެކަން ތަހުގީގު ކުރާ ފަރާތްތަކަށް ދައުލަތުގެ ހުރިހާ މުއައްސަސާތަކުން އެއީ ބެންކް އޮފް މޯލްޑިވްސް ކަމުގައި ވިޔަސް އަދި ދައުލަތުގެ އެހެން މުއައްސަސާއެއްކަމުގައި ވިޔަސް ފުރިހަމަ އެއްބާރުލުންދޭންޖެހޭނެ. ދެފަރާތުގެ ދެމެދުގައި ބަދަލުކުރެވޭ މައުލޫމާތުތަކަކީ އެއީ އެންމެން ތެރޭގައި މަގުމަތީގަ ހާމައަށް އޮންނަން ޖެހޭ އެއްޗެއް ނޫން. މައްސަލަ ތަހުގީގު ކުރުމަށްޓަކައި ކޮންމެހެން ބޭނުންވާ ލިޔެކުކިއުންތައް ފޯރުކޮށްދިނުމަކީ އެއީ އާންމު އުސޫލުން ބެލިއަސް ހަމާގެ ތެރެއިން ވެސް ވިސްނުމުގެ ހަމައިން ވިޔަސް ކުރަންޖެހޭނެ ކަމެއް.\n~ މެމްބަރު އަބްދުﷲ ވިދާޅުވިއެވެ.\nމެމްބަރު އަބްދުﷲ ވިދާޅުވީ މުއައްސަސާތަކަށް ރައްޔިތުންގެ އިތުބާރު ގެއްލިގެން ދިއުމަކީ ކުޑަ ކަމެއް ނޫން ކަމަށާއި، ސަރުކާރެއް ކާމިޔާބު ވުމަށް އެންމެ މުހިންމީ ރައްޔިތުންގެ އިތުބާރު ކަމަށެވެ. އަދި ހިޔާނާތުގައި ފީނެން އޮތް އެންމެ ބޮޑަށް ފީނާ އިހުމާލުވި ހުރިހާ ފަރާތްތަކާ މެދު ފިޔަވަޅު އަޅާނެ ކަމަށާއި، ރައްޔިތުންގެ ހައްގު ރައްޔިތުންނަށް މިސަރުކާރުން ހޯދާދޭނެ ކަމަށް މެމްބަރު ވިދާޅުވިއެވެ.


BML In Raajjeyge Rahthakugai Aharaku 50,000 Gas Indhanee\nބީއެމްއެލް އިން ރާއްޖޭގެ ރަށްތަކުގައި އަހަރަކު 50،000 ގަސް އިންދަނީ\n22 ޖޫން 2022 - 19:05:41\nރާއްޖޭގެ ގައުމީ ބޭންކް ބީއެމްއެލް އިން ރާއްޖޭގެ ރަށްތަކުގައި އަހަރަކު 50،000 ގަސް އިންދުމުގެ މަގްސަދުގައި 'ބީއެމްއެލް ފެހި ޕްރޮޖެކްޓް' ލޯންޗުކޮށްފި އެވެ.\nކުރިއަށް އޮތް ފަސްއަހަރު ދުވަހުގެ މުއްދަތަށް ހިންގުމަށް ހަމަޖެހިފައިވާ މި ހަރަކާތުގެ ދަށުން ރާއްޖޭގެ ރަށްތަކުގެ ތެރެއިން ކޮންމެ އަހަރަކު ކަނޑައެޅޭ ފަސް ރަށެއްގެ ތެރެއިން ކޮންމެ ރަށެއްގައި 10،000 ގަސް އިންދުމަށް ވަނީ ހަމަޖެހިފަ އެވެ.\nމި ހަރަކާތްތައް ބޭނުންވާ ގަސްތައް ހޯދުމަށް ހަމަޖެހިފައިވަނީ ރާއްޖޭގައި ހިންގަމުން އަންނަ ނާސަރީ ތަކުން ކަމަށް ބީއެމްއެލް އިން ވަނީ ބުނެފަ އެވެ.\nބީއެމްއެލް އިން އިތުރަށް ބުނީ، މި ޕްރޮޖެކްޓުގެ ދަށުން ރާއްޖޭގެ ރަށްރަށުގެ ފެހިކަން އިތުރަށް ގެނައުމަށް އެހީތެރިކަމެއް ލިބިގެން ދާނެ ކަމަށާއި، ރާއްޖޭގެ ރަށްތައް ގިރުން ހުއްޓުމަށް ވެސް އެހީތެރިކަމެއް ލިބިގެން ދާނެ ކަމަށެވެ.\nމީގެ އިތުރުން ރާއްޖޭގެ ރަށްރަށުގެ ހޫނު މިން ކުޑަވުމާއި ޖައްވަށް ދޫކުރެވޭ ކާބަންގެ މިންވަރު ދަށްކުރެވުމުގެ ސަބަބުން ތިމާވެއްޓަށް ހެޔޮ ބަދަލެއް ގެނުވާނެ ކަމަށް ބީއެމްއެލް އިން ބުންޏެވެ.\nމި ޕްރޮޖެކްޓް އާއި ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ ފެހި ޕްރޮޖެކްޓްގެ އެހީގައި ރަށްރަށުގައި ގަސް އިންދުމަށް ކުރާ މަސައްކަތްތަކަށް އެހީވެ، ކާބަން ޕުޓް ޕްރިން ދަށްކޮށް ރާއްޖޭގެ އެކި ކަންކޮޅުތަކުގައި މީހުން ދިރިއުޅޭ ސަރަހައްދުތައް އިތުރަށް ފެހިވާނެ ކަމަށެވެ.


SunOnline: Gelley passport thakuge mauloomaathu interpol gai himananee\nއައިޝަތު ފަރީޙާ 23 Feb 2021, 09:46\nބަޔޯމެޓްރިކް ދިވެހި ޕާސްޕޯޓުގެ ސާންޕަލެއް ދައްކާލަނީ--\nގެއްލޭ ޕާސްޕޯޓު ނުވަތަ ވަގަށް ނަގާ ޕާސްޕޯޓުތަކުގެ މައުލޫމާތު އިންޓަޕޯލް އާއި ހިއްސާކުރަން ނިންމައި އެފަދަ ޕާސްޕޯޓުތަކާ ގުޅިގެން އަމަލުކުރަންވީ ގޮތުގެ އިތުޝާދު މޯލްޑިވްސް އިމިގްރޭޝަނުން ހިއްސާ ކޮށްފި އެވެ.\nއިމިގްރޭޝަނުން އިއްޔެ ކުރި އިއުލާނެއްގައި ބުނީ އިމިގްރޭޝަނާއި އިންޓަޕޯލްއާ ދެމެދު ވެފައިވާ އެއްބަސްވުމުގެ ދަށުން، ގެއްލުމުން، ވަގަށް ނެގުމުން ނުވަތަ އެހެނިހެން ސަބަބަކާއި ގުޅިގެން ކެންސަލް ކުރެވޭ ޕާސްޕޯޓާއި ދަތުރުކުރުމުގެ އެހެނިހެން ލިޔުންތައް އިންޓަރޕޯލް އާ ހިއްސާކުރަން ޖެހޭ ކަމަށެވެ.\nއެހެންކަމުން ދިވެހި ޕާސްޕޯޓާއި ދަތުރު ކުރުމުގެ ވަގުތީ ލިޔުން ގެއްލިގެން ނުވަތަ ވަގަން ނެގުމާ ގުޅިގެން ރިޕޯޓު ކުރުމުން އެ މަޢުލޫމާތު އިންޓަޕޯލްގެ "ސްޓޯލަން އެންޑް ލޮސްޓް ޓްރެވަލް ޑޮކިއުމެންޓް" (އެސްއެލްޓީޑީ) ޑޭޓާބޭސްގައި 25 ފެބުރުއަރީ 2021 އިން ފެށިގެން ހިމަނަން ފެށަން ހަމަޖެހިފައިވާ ކަމަށް އިމިގްރޭޝަނުން ބުންޏެވެ.\nއިމިގްރޭޝަނުން ބުނީ ޕާސްޕޯޓް ގެއްލިގެން ނުވަތަ ވަގަށް ނަގައިގެން ރިޕޯޓު ކުރާ ވަގުތުން ފެށިގެން ޕާސްޕޯޓަކީ ދަތުރު ކުރުމަށް ބޭނުން ކުރެވޭ ސައްހަ ލިޔެކިއުމަކަށް ނުވާތީ، ރިޕޯޓު ކުރާ ފަހުން ޕާސްޕޯޓް ފެނިއްޖެ ހާލަތެއްގައި ވެސް ރާއްޖެއާއި އަދި ރާއްޖެއިން ބޭރުގެ ގައުމުތަކުން އެތެރެވެ ބޭރުވުމަށް ސައްހަ ލިޔެކިއުމެއްގެ ގޮތުގައި އެފަދަ ޕާސްޕޯޓެއް ބޭނުން ނުކުރެވޭނެ ކަމަށެވެ.\nއެސްއެލްޓީޑީގައި ޕާސްޕޯޓު ގެއްލިފައިވާ ކަމަށް ނަވަތަ ވަގަށް ނަގާފައިވާ ކަމަށް މަޢުލޫމާތު ހިމެނިއްޖެ ނަމަ، އިންޓަޕޯލުގެ މެމްބަރު194 ގައުމަކަށް އެ މައުލޫމާތު ފެންނަން ހުންނާނެތީ، ރިޕޯޓު ކުރާފަހުން ޕާސްޕޯޓު ފެނިގެން އެ ޕާސްޕޯޓު ދަތުރު ކުރުމަށް ބޭނުން ކޮށްފި ނަމަ، ރާއްޖެއާއި އަދި ރާއްޖެއިން ބޭރުގެ ގައުމުތަކުގެ އިމިގްރޭޝަނުން ހުއްޓުވަމުން ދާނެ ކަމަށް އިމިގްރޭޝަނުން ބުންޏެވެ.\nގެއްލިގެން ނުވަތަ ވަގަށް ނެގުމާއި ގުޅިގެން ރިޕޯޓު ކުރުމަށް ފަހު ޕާސްޕޯޓު ފެނިއްޖެ ހާލަތެއްގައި، ކުރިމަތިވެދާނެ ދަތިއުނދަގޫ ހާލަތަކުން ރައްކާތެރިވުމަ އެފަދަ ޕާސްޕޯޓު ދަތުރުފަތުރު ކުރުމަށް ބޭނުން ކުރުމުގެ ބަަދަލުގައި އިމިގްރޭޝަނަށް ރައްދު ކޮށްދިނުމަށް އިމިގްރޭޝަނުން ވަނީ އެދިފަ އެވެ.\nމާދަމާ ރޭ 12 ޖަހަންދެން ޕާސްޕޯޓު ދޫކުރަން ނިންމައިފި


Sushanthuge maraai gulhigen anehkaaves Rhea dhogu hedhi kamuge thuhumathuthakeh! – Iru\nސުޝާންތުގެ މަރާއި ގުޅިގެން އަނެއްކާވެސް ރިއާ ދޮގު ހެދި ކަމުގެ ތުހުމަތުތަކެއް!\nއެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގައި، ސުޝާންތުގެ ފައިސާތަކަކަށް މަކަރުހަދައި އޭގެ ބޭނުންކޮށްފައިވާ ކަމަށް ސުޝާންތުގެ އާއިލާއިން ކުރި ތުހުމަތުތަކާއި ގުޅިގެން ރިއާ އަތުގައި އޮތީ ސުޝާންތަށް ނިސްބަތްވާ އެންމެ އެއްޗެއް ކަމަށާއި، ދެން އޮތީ ސުޝާންތުގެ ޑައިރީއެއްގެ ޞަފްހާއެއް ކަމަށް ބުނި ބުނުން ސުޝާންތުގެ ފޭނުން ދޮގު ކޮށްފިއެވެ.\nރިއާ ބުނިގޮތުގައި ރިއާގެ އަތުގައި އޮތް ސުޝާންތުގެ އެއްޗަކީ ސުޝާންތު ކުޅުނު ފިލްމު ކަމަށްވާ “ޗިޗޯރޭ” ގެ ނަން ޖަހާފައި އޮތް ފެން އަޅަން ގެންގުޅޭ ފުޅިއެކެވެ. ހަމައެހެންމެ، ސުޝާންތު ލިޔެފައި އޮތް ޑައިރީގެ ރިއާގެ އާއިލާގެ އެންމެންނަށް ޝުކުރުވެރިވާ ވާހަކަ ލިޔެފައި އޮތް ޞަފްހާއެއް ވެސް އޮތް ކަމަށް ރިއާ ހިއްސާކުރިއެވެ.\nޑައިރީގެ ފޮޓޯތައް އާއްމުވުމާއެކު ގިނަ ބަޔަކު ވަނީ އެއީ ސުޝާންތު ލިޔެފައިވާ އެއްޗެއް ކަމަށް ގަބޫލު ނުކުރެވޭ ކަމަށް ބުނެ ސުޝާންތުގެ ކުރީގެ ލިޔުންތަކާއި މި ލިޔުމާއި އަޅާކިޔައި ހުރި ތަފާތުތައް ފާހަގަކޮށްފައިއެވެ.\nއެގޮތުން އެލިޔުމުގައި ހުރި ގިނަ އަކުރުތަކަކީ މީގެ ކުރިން ސުޝާންތުގެ އަތު ލިޔުމާއި ވަރަށް ތަފާތުކަން ފޭނުން ވަނީ ފާހަގަ ކޮށްފައެވެ.\nWell, I'm notagraphologist but can clearly see the difference in these two pictures. You too can see by focusing on the letter 'r'. Sushant use to write the letter inadifferent kinda way. I guess RheaChakraborthy didn't paid enough money. #SSR@shwetasinghkirt @bihar_police pic.twitter.com/2N0LnKAM9y\nކުރިއަށް އޮތް ދެ އަހަރު ސަރުކާރުން އިސްކަންދޭނެ ކަންކަމާގުޅޭގޮތުން ވަޒީރުންގެ މަޖިލީހުގައި މަޝްވަރާކުރައްވައިފި\n— 💛 🦁 ANJALI 🦁 💛 (@DntMesWidSherni) August 8, 2020


AthoLhu Madharusaa Adhi Sharafuddin Ge kurimathiLun Hama Hama Nimumeh\nއަތޮޅުމަދަރުސާ އަދި ޝަރަފުއްދީން ގެ ކުރިމަތިލުން ...\nއިންޓަރނޭޝަނަލް މޮޑަރޭޝަން ފޯރަމްއިން އަރުވާ ޝަރަފުވެރިކަމުގެ ...\nby vomadmin April 14, 2018\nއައްޑޫސިޓީގެ ސްކޫލްތަކުގެ މެދުގައި ބޭއްވޭ މައިލޯ އިންޓަރ ސްކޫލް ފުޓްބޯޅަ މުބާރާތުގެ 16 އަހަރުން ދަށުގެ މެޗްތައް މިއަދު ފަށައިފިއެވެ.\nހިތަދޫ ސްޓޭޑިއަމްގައި މިއަދު ހަވީރު ފެށުނު މިމުބާރާތުގެ ފުތަރަމަމެޗްގައި ސ. އަތޮޅުމަދަރުސާގެ ޓީމާއި ޝަރަފުއްދީން ސްކޫލްގެ ޓީމް ބައްދަލުކުރިމެޗް ނިމިގެންގޮސްފައިވަނީ3ލަނޑު3ލަނޑުން ދެޓީމް އެއްވަރުވެގެންނެވެ.\nދެޓީމްގެ ފަރާތުން ދާދި ހަމަހަމަ ކުޅުމެއް ފެނިގެންދިޔަ މިމެޗްގެ 25 ވަނަ މިނިޓްގައި ސ. އަތޮޅުމަދަރުސާޓީމްގެ ކީޕަރަށް ހެދުނު މިސްޓޭކެއްގެ ފައިދާ ނަގައިގެން ފުރަތަމަ ލަނޑު ކާމިޔާބުކޮށް ލީޑު ހޯދީ ޝަރަފުއްދީން ސްކޫލްގެ ޓީމެވެ. ޝަރަފުއްދީން ސްކޫލްޓީމުން ކާމިޔާބުކުރި މިލަނޑު އެޓީމަށް ކާމިޔާބުކޮށްދިނީ ޒަކުވާން ޝާކިރެވެ.\nމިމެޗްގެ ފުރަތަމަ ހާފް ނިމިގެން ގޮސްފައިވަނީ 1 ލަނޑު0ލަނޑުން ޝަރަފުއްދީން ސްކޫލް ލީޑުގައި އޮވެގެންނެވެ.\nދެވަނަ ހާފްގެ ކުޅުން ފަށައިގެން މެޗްގެ 46 ވަނަ މިނިޓްގައި ސ. އަތޮޅުމަދަރުސާގެ ރައްޔާނުވަނީ ލަނޑެއް ކާމިޔާބުކޮށް މެޗްގެ ނަތީޖާ ހަމަހަމަކޮށްފައެވެ.\nސ. އަތޮޅުމަދަރުސާގެ ޓީމުން ލެއްޖަހާ މެޗްގެ ނަތީޖާ ހަހަމަކުރީތާ5މިނިޓްފަހުން މެޗްގެ 51 ވަނަ މިނިޓްގައި ސ. އަތޮޅުމަދަރުސާޓީމްގެ ޕެނަލްޓީ އޭރިޔާ ރޮނގުމަތިން ޝަރަފުއްދީން ސްކޫލްޓީމަށް ލިބުނު ހިލޭ ޖެހުމެއްގައި އެޓީމުގެ އަހުމަދު ޔުސްރު ފޮނުވާލި ބޯޅައަކުން އެޓީމުގެ ދެވަނަ ލަނޑު ކާމިޔާބުކޮށް ދެވަނަ ފަހަރަށް ޝަރަފުއްދީން ސްކޫލްޓީމުން މެޗްގެ ލީޑު ހޯދިއެވެ. މިލަނޑަކީވެސް ސ. އަތޮޅުމަދަރުސާޓީމުގެ ކީޕަރަށް ހެދުނު މިސްޓޭކަކުން ޝަރަފުއްދީން ސްކޫލްގެ ޓީމަށް ކާމިޔާބުކުރެވުނު ލަނޑެއްކަމުގައި ފާހަގަކޮށްލަންޖެހެއެވެ. އަދި އޭގެ3މިނިޓްފަހުން 56 ވަނަ މިނިޓްގައި ޝަރަފުއްދީން ސްކޫލްގެ ޒަކުނާން ޝާކިރުވަނީ އެޓީމުގެ3ވަނަ ލަނޑު ކާމިޔާބުކޮށް މެޗްގެ ލީޑު ފުޅާކޮށްދީފައެވެ.\nމިމެޗްގައި ސ. އަތޮޅުމަދަރުސާގެޓީމުން ކާމިޔާބުކުރި2ވަނަ ލަނޑު 59 ވަނަ މިނިޓްގައި ޝަރަފުއްދީން ސްކޫލްގެ4ކުޅުންތެރިއަކު ކަޓުވާލުމަށްފަހު އެޓީމުގެ ޕެނަލްޓީ އޭރިޔާގެ ތެރެއަށް ވަދެ ވަރަށް ބާރަށް ފޮނުވާލި ބޯޅައަކުން ކާމިޔާބުކޮށްދީފައިވަނީ ރައްޔާނެވެ.\nއަތޮޅުމަދަރުސާއިން މިމެޗްގައި ކާމިޔާބުކުރި3ވަނަ ލަނޑު އެޓީމުން ކާމިޔާބުކުރެވިފައިވަނީ ޝަރަފުއްދީން ސްކޫލްގެ ކުޅުންތެރިއަކަށް މެޗްގެ 63 ވަނަ މިނިޓްގައި ރެފްރީ ރަތްކާޑު ދައްކާ ދަނޑުން ފޮނުވާލާފައިވަނިކޮށް މެޗްގެ 75 ވަނަ މިނިޓްގައެވެ. މިލަނޑު ޝަރަފުއްދީން ސްކޫލް ޕެނަލްޓީއޭރިޔާގެ ބޭރުން ފޮނުވާލި ބޯޅައަކުން އަތޮޅުމަދަރުސާއަށް ކާމިޔާބުކޮށްދީފައިވަނީ ސަހާފެވެ.\nޕޮލިސްކަޕް 2019: ޗެމްޕިއަންކަން ރެފިއުޖީއަށް – އެންމެ މޮޅު ކުޅުންތެރިއަކަށް ލިރު – ގިނަ ގޯލް ޖެހި ކުޅުންތެރިޔަކަށް އިއްމެ\nޕޮލިސްކަޕް ފުޓްބޯޅަ މުބާރާތުގެ ތަށި ޓީމް ރެފިއުޖީ އުފުލާލައިފި އެވެ. ހުޅުމީދޫ ޕޮލިސް ސްޓޭޝަނުން އިންތިޒާމްކޮށްގެން ފިތުރު އީދު ...\nvomadmin June 11, 2019


SunOnline: ރާއްޖޭގައި މަތީ ތައުލީމު ހޯދާ މީހުންގެ ނިސްބަތް މާ މަދުކަމަށް ވޯލްޑް ބޭންކުން ބުނެފި\nމުހައްމަދު ސިމާއު 11 Jan 2012, 11:09\nމެދު އާމްދަނީ ލިބޭ ގައުމުތަކާ އަޅާބަލާ އިރު ރާއްޖޭގެ ޒުވާނުންނަށް މަތީ ތައުލީމާއި ތަމްރީނުގައި ބައިވެރިވެވޭ ނިސްބަތް މާ ބޮޑަށް ވެސް ދަށް ކަމަށް ވޯލްޑް ބޭންކުގެ ދިރާސާ ރިޕޯޓަކުން ދައްކައިފި އެވެ.\nރާއްޖޭގެ މަތީ ތައުލީމާއި ތަމްރީނުގައި ބައިވެރިވާ ކުދިންގެ ނިސްބަތް ބެއްލެވުމަށް ވޯލްޑް ބޭންކުންގެ ހަރަދުގައި 2010 ވަނަ އަހަރުން ފެށިގެން މިދިޔަ އަހަރުގެ ސެޕްޓެމްބަރު މަހާ ހަމައަށް އެ ބޭންކުގެ ކޮންސަލްޓަންޓުންގެ ޓީމެއް ކުރި ދިރާސާއަކުން ދެއްކި ގޮތުގައި ރާއްޖޭގައި އުޅޭ 18 އަހަރާއި 23 އަހަރުގެ ޒުވާނުން، މަތީ ތައުލީމުގައި ބައިވެރިވާ ނިސްބަތް ނުވަތަ 'ގްރޮސް އެންރޯލްމަންޓް ރޭޝިއޯ' ވަނީ އެހެން މެދު އާމްދަނީ ލިބޭ ގައުމުތަކާ އަޅާ ބަލާއިރު ހަ ޕަސެންޓް ދަށުގަ އެވެ.\nމެދު އާމްދަނީގެ ގައުމުތަކުގައި އެ ނިސްބަތް އުޅެނީ 12 ޕަސެންޓާއި 26 ޕަސެންޓާ ދެމެދުގަ އެވެ.\nވޯލްޑް ބޭންކުން ބުނި ގޮތުގައި ރާއްޖޭގައި ގައުމީ ޔުނިވާސިޓީއަކާއި އަމިއްލަ ފަސް ކޮލެޖް އުފެދި ، ޕޮލިޓެކްނިކާއި ކުއްލިއްޔާ ހުރި އިރު ވެސް ރާއްޖޭގެ ގިނަ އަދަދެއްގެ ދަރިވަރުން ޑިގްރީ ހެދުމަށް ރާއްޖެ އިން ބޭރަށްދާ ކަމަށް ބުނެފައިވެ އެވެ. އަދި އެގޮތަށް އެކަން ދިމާ ވަނީ ރާއްޖޭގައި މަތީ ތައުލީމަށް ހަރަދު ކުރުމަށް 'ފަންޑިން ފޯމިއުލާ ނިޒާމެއް' ނެތުމާއި ޕަބްލިކް ޕާޓްނާޝިޕްގެ އުސޫލު ފުޅާކޮށް އަމިއްލަ ކޮލެޖްތަކަށް އެހީ ދޭނެ ހަރުދަނާ އުސޫލްތަކާއި މިންގަނޑުތަކެއް ނެތުމުން ކަމަށް ވޯލްޑް ބޭންކުން ހޯމަ ދުވަހު ނެރެނު އެ ރިޕޯޓުގައި ބުނެފައިވެ އެވެ.\nއެގޮތުން އަމިއްލަ ފަރާތަކަށް ބިންދިނުމާއި ކުލާސްރޫމްތައް ކުއްޔައް ހިފައިގެން އުޅޭ ފަރާތްތަކަށް ސަބްސިޑީ އާއި ގްރާންޓް ދިނުމަށާއި އަމިއްލަ ފަރާތްތަކަށް ދައުލަތުގެ މާލީ އެހީ ދޭނެ އުސޫލުތަކެއް ކަނޑަ އެޅުން މުހިއްމުކަން ފާހަގަކޮށްފައިވެ އެވެ.\nއަދި މީގެ އިތުރުން، މަތީ ތައުލީމު ތަރައްގީ ކުރުމަށް ގައުމީ އޮނިގަނޑަކާއި މަތީ ތައުލީމްދޭ ހުރިހާ ފަރާތްތަކަށް ޖަވާބު ދާރީ ވާނެ އުސޫލެއް ނުވަތަ 'އެކައުންޓަބިލިޓީ ފްރޭމްވޯކެއް' އޮންނަން ޖެހޭނެ ކަމަށާއި މަތީ ތައުލީމަށް ދާން ތިބި ދަރިވަރުންނަށް މާލީ އެހީގެ ގޮތުގައި ލޯނާއި ސްކޮލާޝިޕް ދެމެހެއްޓެނެވި އަދި ހަރުދަނާ ގޮތަކަށް ދިނުމުގެ މުހިއްމު ކަމުގެ މައްޗަށް އަލި އަޅުވާލާފައިވެ އެވެ.\nއެގޮތުން މަތީ ތައުލީމް ހޯދާ ދަރިވަރުންނަށް މާލީ އެހީ ހޯދައިދިނުމަށްޓަކައި ވަކި ސިޔާސަތެއްގެ ދަށުން އެހީ ދޭނެ ހަރުދަނާ ނިޒާމެއް ގާއިމްކޮށް ދެމެހެއްޓެނެވި ގޮތެއްގައި ހިންގުމަކީ ބޭނުންތެރި ކަމެއްކަމަށް އެ ރިޕޯޓުގައި ބުނެފައިވެ އެވެ.


ރައްޔިތުންގެ މަޖިލީހުގެ2މެންބަރެއްގެ ގޮނޑި ގެއްލުމާ ގުޅިގެން ސަރުކާރުން ނެރުނު ނޫސްބަޔާން - The President's Office\n26 އޮކްޓޫބަރު 2013، ރިފަރެންސް: 2013-06\nރައްޔިތުންގެ މަޖިލީހުގެ2މެންބަރެއްގެ ގޮނޑި ގެއްލިއްޖެ ކަމަށް ކަނޑައަޅައި، މި މަހުގެ 24 ވަނަ ދުވަހު ދިވެހިރާއްޖޭގެ ސުޕްރީމް ކޯޓުން އިއްވި ޙުކުމް ވަރަށް ސާފު ކަމަށާއި، އެހެންކަމުން،އެ ދެ މެންބަރުންގެ ގޮނޑި ގެއްލިއްޖެ ކަމަށް ސަރުކާރުން ގަބޫލު ކުރަމެވެ.\nރައްޔިތުންގެ މަޖިލީހުގެ ސެކިޔުރިޓީ ބެލެހެއްޓުމަކީ، މަޖިލީހުގެ ރައީސް އަންގަވާ ގޮތެއްގެ މަތިން، އެމް.އެން.ޑީ.އެފް.އިން ކުރައްވަމުން ގެންދަވާ ކަމެކެވެ. ގޮނޑި ގެއްލުނު ދެ މެންބަރުން މަޖިލީހަށް ވެދެވަޑައިގަންނަވަން ޖެހޭކަމަށްވާނަމަ، އެކަން ބަޔާންކުރައްވައި ސިޓީއަކުން އެންގެވުމަށް ރައްޔިތުންގެ މަޖިލީހުގެ ރައީސްގެ އަރިހުގައި އެމް.އެން.ޑީ.އެފް.އިން ވަނީ ދަންނަވާފައެވެ.\nސަރުކާރުން ދެކޭގޮތުގައި ގޮނޑި ގެއްލުނު ދެ މެންބަރުންގެ މެންބަރު ކަމުގެ ހައިސިއްޔަތެއް މިހާރަކު ނެތެވެ. އެހެންވީމާ، އެ ދެ މެންބަރުންނަކީ މިހާރު ޢާންމު ރައްޔިތުންނެވެ. އޭގެ ތެރެއިން މެންބަރަކު މިއަދު މަޖިލީހަށް ވަންނަން އުޅުނީމާ އެމް.އެން.ޑީ.އެފް.އިން އެކަންވަނީ ހުއްޓުވާފައެވެ. އެކަން ހުއްޓުވުމަކީ، އެމް.އެން.ޑީ.އެފް.ގެ ވާޖިބެކެވެ. އަދި އެ މެންބަރު، އެމް.އެން.ޑީ.އެފް.ގެ ސެކިޔުރިޓީންގެ ގަޔަށް އަތްލައި، މާރާމާރީ ހިންގާފައިވާތީ، އެމް.އެން.ޑީ.އެފް.ގެ ފަރާތުން އެ މެންބަރު މިހާރުވަނީ މޯލްޑިވްސް ޕޮލިސް ސަރވިސްއާ ހަވާލުކުރައްވާފައެވެ.\nރާއްޖޭގެ ކޮންމެ ރައްޔިތަކީވެސް ރާއްޖޭގެ ޤާނޫނުއަސާސީއާއި ޤާނޫނުތަކަށް ޙުރުމަތްތެރިކޮށް ހިތަންޖެހޭނެ ރައްޔިތެކެވެ. އެހެންކަމުން، ޝަރުޢީ ކޯޓަކުން ކުރައްވާފައިވާ ޙުކުމަށް ކޮންމެ ރައްޔިތަކު އިޙްތިރާމް ކުރަންޖެހޭނެއެވެ. ޝަރުޢީ ކޯޓުތަކުގެ ޙުކުމްތަކަށް ގޮންޖަހައި، އެކި ޢަމަލުތައް ހިންގުމަށް އެއްވެސް ފުރުޞަތެއް ސަރުކާރުން އެއްވެސް ފަރާތަކަށް ނުދޭނެއެވެ.


Imran ge amalufulhaa kuryge Raees Yaameen ge Aamalufulhu ehvaru tho! Imran ge amalufulhaa kuryge Raees Yaameen ge Aamalufulhu ehvaru tho!\nރައީސް ޔާމީން ގޭގައި ހުންނަވާ ހަރަކާތުގައި ބައިވެރިވަނީ: ފޮޓޯ-ސޯޞަލް މީޑިޔާ\nގޭބަންދުގައި ހުރެ ފެން ކުޅި ކުޅުމުގައި ބައިވެރިވުމާއި، ސިޔާސީ ހަރަކާތުގައި ބައިވެރިވުން އެއްވަރު!\nހޮނިހިރު 11 ސެޕްޓެމްބަރ 2021 | އައުޓްރީޗް\nއިއްޔެ މީޑިޔާގެ ފަލަ ޞުރުޚީތަކުން ޖާގަ ހޯއްދެވީ ކުރީގެ ރައީސް އަބުދުالله ޔާމީން ގޭ ބަންދުގައި ހުންނަވައިގެން ކުޑަދޮރުން ބޭރަށް ބޯދިއްކުރައްވައި ދިދަ ހޫރުއްވުމެވެ. ދިވެހި ޤައުމީ ދިދައާއި، އެމަނިކުފާންގެ ޕާޓީގެ ދިދަ ސަޕޯޓަރުންނަށް ހޫރައްވަމުން ގެންދެވީ ހިނިތުންވުމާއެކުއެވެ. ޢާއްމުކޮށް އެމަނިކުފާންގެ މޫނުފުޅުމަތިން ނުފެންނަފަދަ ހިނިތުންވުމެއް ފާޅުވިއެވެ.\nއެއާއެކު މީޑިޔާތަކުގެ ސުރުޚީތަކަށް އަރަމުން ދިޔައީ ގޭބަންދުގައި ހުންނަވާ އިދިކޮޅުގެ މުޒާހަރާގައި އެމނިކުފާން ބައިވެރިވިކަމުގެ ވާހަކައެވެ. ގޭނަބްދުގައި ހުންނަވާ ސިޔާސީ ހަރަކާތުގައި ބައިވެރިވި ވާހަކައެވެ. ސަރުކާރަށް ނިސްބަތްވާ އަދި ސަރުކާރަށް ތާއީދުކުރައްވާ ފަރާތްތަކުންވެސް އެކަން ފާހަގަކުރައްވާ އެމަނިކުފާން އަނބުރާ ޖަލަށް ގެންދެވުމަށް ގޮވާލިއެވެ. އެދަނޑިވަޅު ކޮމިޝަނަރ އޮފް ޕްރިޒަންސް އަހުމަދު މުޙައްމަދުފުޅުވެސް ޓްވީޓް ކުރައްވާ ރައީސް ޔާމީން އިޤްރާރާ ހިލާފްވެއްޖެކަމަށް ވިދާޅުވިއެވެ.\nކުރީގެ ރައީސް ޢަބްދުالله ޔާމީން ޢަބްދުލް ޤައްޔޫމް މިއަދު ޢަމަލުކުރެއްވީ ގޭ ބަންދުކޮށްފައިވާ އިޤުރާރާ ޚިލާފަށް. އެހެންކަމުން މިމައްސަލަ ބަލާ، ފިޔަވަޅު އަޅާނަން. ކޮމިޝަނަރ އޮފް ޕްރިޒަންސް އަހުމަދު މުޙައްމަދުފުޅު ޓްވީޓްގައި ވިދާޅުވިއެވެ.\nނަމަވެސް ދިފާއުގައި ރައީސް ޔާމީންގެ ސަޕޯޓަރުންނާއި، ވަކީލުން ވިދާޅުވީ އެމަނިކުފާން ސިޔާސީ ހަރަކާތެއްގައި ބައިވެރިވެވަޑައި ނުގަންނަވާކަމަށެވެ. އިޝާރާތްކޮށްލުމުގެ ހައްޤު، ހަނާ އަޅާލުމުގެ ހައްޤު ރައީސް ޔާމީނަށްވެސް ލިބިގެންވާކަމަށް ވިދާޅުވިއެވެ. އެއާއެކު ދެން ދައުރުކުރެއްވީ މިހާރުގެ ހޯމް މިނިސްޓަރ ޢިމްރާން ޢަބްދުالله ގޭބަންދުގައި ހުންވަނިކޮށް އީދުގެ އުފަލުގައި ބައިވެރިވެވަޑައިގެންނެވި ފޮޓޯއެކެވެ. ރައީސް ޔާމީންގެ ވެރިކަމުގައި ޢިމްރާން ގޭންބަދުގައި ހުންނަވާ އީދުގެ އުފަލުގައި ބައިވެރިވެވަޑައިގަތުމަށް، ބެލްކަންޏަށް ނިކުންނަވާ ފެންކުޅި ކުޅުމުގައި ބައިވެރިވި ފޮޓޯއެކެވެ. އޭރު މީޑިޔާއިން އެޚަބަރު ކަވަރު ކުރެއްވި ޞުރުޚީތައް ދައުރުކުރިއެވެ. އެއްހަމަކުރެއްވީ ރައީސް ޔާމީންގެ ސިޔާސީ ބައިވެރިވުމާއެވެ. އެއާއެކު ދެން ދައުރުކުރެއްވީ ކުރީގެ ނައިބުރައީސް އަހުމަދު އަދީބު ގޭބަންދުގައި ހުންނަވާ ސިޔާސީ ޕާޓީއަކަށް ސޮއިކުރެއްވި ފޮޓޯއެވެ.\nމިއީ ހަމަ ހަޤީޤަތުގައިވެސް އެއްހަމަ ކުރެވޭނެ ކަންކަން ހެއްޔެވެ؟ މިހާރުގެ ހޯމް މިނިސްޓަރ އޭރު ބައިވެރިވެވަޑައިގެންނެވީ ސިޔާސީ ހަރަކާތެއްގައި ތޯއެވެ؟ އެއީ ސިޔާސީ ހަރަކާތެއްކަމަށް މިނާނީ ކޮން ހަމައަކުން ތޯއެވެ؟ ހުރިހާ ސިސާފީ ފިކުރެއް ބައިވެރިވާ، ކޮންމެ މިސްލިމަކުވެ ބައިވެރިވާ އީދުގެ އުފަލުގައި ގޭގައި ހުންނަވާ ބައިވެރި ވުމާއި، ސިޔާސީ ޕާޓީއެއްގެ ސިޔާސީ ހަރަކާތެއްގައި ބައިވެރިންނާއި، ސިޔާސީ ޕާޓީއެއްގެ ދިދަ ހިއްޕަވައިގެން ބައިވެރިވުމާއި އެއްހަމަކުރާނީ ކޮން ހަމައަކުން، އުޞޫލަކުންތޯއެވެ؟ ހަޤީޤަތަކީ ގޭބަންދުގައި ހުންނަވާ ސިޔާސީ ހަރަކާތުގައި ބައިވެރިނުވެވޭނެކަމެވެ. ބައިވެރިވެއްޖެނަމަ ފިޔަވަޅު އަޅަން ޖެހޭނެކަމެވެ. ފިޔަވަޅު އަޅުއްވާނެކަން ކަރެކްޝަނުން ވަނީ ހާމަކުރައްވާފައެވެ.\nކުރީގެ ނައިބު ރައީސް އަހުމަދު އަދީބު ސިޔާސީ ޕާޓީއަކަށް ސޮއިކުރެއްވުމަކީ އަދި މުޅިން ތަފާތު ކަމެކެވެ ސިޔާސީ ޕާޓީއަކަށް ސޮއިކުރެއްވުމުން ސިޔާސީ ކަމަކަށް ވެއެވެ. އެކަމަކު ސިޔާސީ ހަރަކާތެއްގައި ބައިވެރިވުންކަމުގައި ވާނެތޯ މިއީ ސުވާލެކެވެ. ސިޔާސީ ހަރަކާތުގައި ބައިވެރިވުންކަމުގައި ބެލެވިދާނެއެވެ. އެކަމަކު ޢިމްރާން ޢަބްދުالله އީދު އުފަލުގައި ބައިވެރިވުމަކީ ސިޔާސީ ކަމެއްކަމުގައި ބެލޭނެ އެއްވެސް ހަމައެއް އެބައޮތްތޯއެވެ؟\nއިދިކޮޅުން ގެންދަވަނީ ސަރުކާރަށް ޗެލެންޖް ކުރައްވަމުންނެވެ. ކުރީގެ ރައީސް ޔާމީން ޖަލަށް ގެންގޮސްފިނަމަ ސަރުކާރަށް ނޭވާލިޔަ ނުދެއްވާނެކަމަށް ވިދާޅުވެއެވެ. ޖަލަށް އަނބުރާ ނުގެންދެވޭނެކަމަށް ވިދާޅުވެއެވެ. ސަރުކާރުން އިދިކޮޅު ފަރާތްތަކުގެ އިންޒާރު ނުވަތަ ޗެލެންޖްތަކުގެ ކުރިމަތީގައި ކުޑަކަކޫ ޖަހައިގެން ނުވާނެއެވެ. އިޤުރާރާ ހިލާފްވެއްޖެ ނަމަ ފިޔަވަޅު އަޅުއްވަން ޖެހޭނެއެވެ. އެފިޔަވަޅު ރައްޔިތުންނަށް ހާމަކުރައްވަންވެސް ޖެހޭނެއެވެ. އިޤުރާރުގައި އޮތް އެއްޗެއް އަޅުގަނޑުމެންނަކަށް ސާފެއް ނޫނެވެ.


[ސިފައިންގެ ފެމިލީ އެސޯސިއޭޝަން] (ސިފަމާ) އާއި، [މޯލްޑިވްސް މިލިޓަރީ ވެޓެރަންސް] (މޯލްވެޓްސް) އިފްތިތާޙް ކުރއްވުމާއި އަދި ނަޞްރުގެ ދުވަސް ފާހަގަކުރެއްވުމަށްޓަކައި ހިންގެވި ޙަރަކާތްތަކުގައި ބައިވެރިވި ފަރާތްތަކުގެ އަގު ވަޒަން ކުރެއްވުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު - The President's Office\n[ސިފައިންގެ ފެމިލީ އެސޯސިއޭޝަން] (ސިފަމާ) އާއި، [މޯލްޑިވްސް މިލިޓަރީ ވެޓެރަންސް] (މޯލްވެޓްސް) އިފްތިތާޙް ކުރއްވުމާއި އަދި ނަޞްރުގެ ދުވަސް ފާހަގަކުރެއްވުމަށްޓަކައި ހިންގެވި ޙަރަކާތްތަކުގައި ބައިވެރިވި ފަރާތްތަކުގެ އަގު ވަޒަން ކުރެއްވުމަށް ބޭއްވެވި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު\n4 ޑިސެންބަރު 2012، ރިފަރެންސް: PRO/NRWD/2012/25\nاللّـه سبحـانـه وتعـالى އަށް ޙަމްދާއި ޝުކުރު ކުރަން. އަދި އެއަށްފަހު، އަޅުގަނޑުމެންނާ ހަމައަށް ފޮނުއްވި، ގެނެސްދެއްވި مُحَمَّـد رســول اللّـه صـلّى الله علـيـه وسـلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ދުޢާގައި އެ މާތް ސާހިބާގެ އާލު އަޞްޙާބުން ޝާމިލުކުރަން.\nޢިއްޒަތްތެރި ރައީސުލްޖުމްހޫރިއްޔާ، ޤައުމުގެ އެންމެ އިސްވެރިޔާ، ޑިފެންސް މިނިސްޓަރ އަދި ވަޑައިގެން ތިއްބެވި ކުރިން ސިފައިންގެ ތެރޭގައި މަސައްކަތް ކުރެއްވި އަގުހުރި ދިވެހި ދަރިން. އަދި މިއަދުވެސް ސިފައިންގެ ތެރޭގައި މަސައްކަތް ކުރައްވަމުން ގެންދަވާ އަގުހުރި އެމް.އެން.ޑީ.އެފް.ގެ ބޭފުޅުން. އަދި އެބޭބޭފުޅުންގެ ޢާއިލާތައް، ޙާޒިރުވެވަޑައިގެން ތިއްބެވި އެންމެހާ ބޭފުޅުން.\nއާދެ! މިރޭ އަޅުގަނޑު ދަންނަވާނީ، ދެންމެގައި އެންމެފަހުން ވާހަކަ ދެއްކެވި ޒާހިރު ވިދާޅުވިގޮތަށް، މިއީ އެތައް ޒަމާނެއް ވަންދެން ދިވެހި ސިފައިންގެ ޢާއިލާތަކާއި އަދި ދިވެހި ޤައުމާއި، ދިވެހި ޤައުމަށްޓަކައި ޖިހާދުވި އަދި ފުރާނަދޭން ތައްޔާރަށް ތިއްބެވި ދިވެހި ދަރިންތަކެއް އެދޭ އެދުމެކޭ. އާދެ! މިދުވަސް ދުނިޔެއަށް އައުމުގައި، އަދި މި ދެ ޖަމްޢިއްޔާވެސް ދުނިޔޭގެ އަލިކަން ދެކި، އަޅުގަނޑުމެންނާ ހަމައަށް އައުމުގައި، ވަރަށްގިނަ ބޭފުޅުންގެ މަސައްކަތްޕުޅުތަކެއް މީގައި އެބަހުރި ކުރައްވާފައި. އެހެންވީމާ، އެހުރިހާ ބޭފުޅުންނަށް ވަރަށް އިޚްލާޞްތެރިކަމާ އެކީގައި އަޅުގަނޑު ޝުކުރު ދަންނަވަން.\nއާދެ! މީގެ ކުރިން ވާހަކަ ދެއްކެވި ބޭފުޅަކު ވާހަކަފުޅު ދެއްކެވިއިރު، ފެމިލީ އެސޯސިއޭޝަނަކީ ނުވަތަ ފެމިލީ އެސޯސިއޭޝަނެއްގެ ބޭނުމަކީ، ޢާއިލާތަކުގެ ގުޅުމާއި، ޢާއިލާތަކުގެ އަގު ވަޒަންކޮށް، ޢާއިލާތަކަށް ދިމާވާ އެކިއެކި ހިތާމަވެރި ޙާދިޘާތައް، އެ ހިތާމައިގައި ބައިވެރިވެ، އުފާވެރި ޙާދިޘާތަކުގައިވެސް އުފަލުގައި ބައިވެރިވެ، ޢާއިލާތަކުގެ އެކުވެރިކަމާއި، އެ ގުޅުން ބަދަހިކޮށް، އެފަދަ މާޙައުލެއްގައި އުޅުމުގެ ފުރުޞަތާއި އަދި އެފަދަ މާޙައުލެއް އަޅުގަނޑުމެން އުފެއްދުން. ހަމަގައިމުވެސް ފެމިލީ އެސޯސިއޭޝަންގެ ތެރެއިން ވަރަށްގިނަ ކަންތައްތަކެއް، ވަރަށްގިނަ އެހީތަކެއް އަދި ވަރަށްގިނަ އުފާތަކެއް ޙާޞިލުވެގެންދާނެކަން އަޅުގަނޑަށް ހަމަ ޔަޤީން. މިރޭވެސް ތިޔަބޭފުޅުންނަށް ފެނިވަޑައިގެންނެވި ލަވަ ހެއްދެވި ފަރާތާއި، މިއުޒިކް ހެއްދެވި ފަރާތާއި، ސިފައިންގެ ތެރޭގައި ހުރި ޓެލެންޓަކީ، އަޅުގަނޑުމެންނަށް މިހާތަނަށް ތަފާތު ގޮތްގޮތަށް ފެނިފައި ހުރި ޓެލެންޓްތައް. އަދި މިފަދަ އެސޯސިއޭޝަނެއްގެ ތެރެއިން މިފަދަ ކަންތައްތައް އަޅުގަނޑުމެންނަށް މާ ރިވެތިކޮށް ފެނިގެންދާނެ. އަދި އޭގެ އަގު ވަޒަން ކުރެވޭނެ.\nއާދެ! ފެމިލީ އެސޯސިއޭޝަނެއްގެ ތަފާތު ބޭނުންތަކެއް އެބަހުރި. ތަފާތު ކަންތައްތަކެއް ކުރެވޭ. އަދި އަޅުގަނޑުމެން ހަނދާންކުރަންޖެހޭނެ، ސިފައިންނަކީ، އެމީހުންގެ ފުރާނަ، އެ ބިރުވެރި ކަމެއްނެތި، ފުރާނަދިޔަޔަސް އެންމެ ރަނގަޅު ކަމުގައި، ޤައުމު ދިފާޢު ކުރުމަށްޓަކައި، ދިމާވާ ކޮންމެ ކަމެއްގައި، ޤައުމު ދިފާޢުކުރަން ނުކުންނަ މީހުން. ޝައްކެއްނެތް، ވޭތުވެދިޔަ ތަނުގައިވެސް ހިތާމަވެރި ޙާދިޘާތައް ދިމާވެފައި އެބަހުރި. މިފަދަ އެސޯސިއޭޝަނެއް އޮތުމުގެ ސަބަބުން އެކަތިގަނޑަކަށްވެ، އެކަކު އަނެކަކަށް ދިމާވާ ކަންތައްތަކުގައި، މިފަދަ އެހީތައް ފޯރުވައިދީ، މިކަންތައްތައް ކުރުމަށް މަގުފަހިވެގެންދާނެ. ހަމަގައިމުވެސް އަޅުގަނޑަށް ޔަޤީންކުރެވޭ، އެ އެސޯސިއޭޝަނުން ކުރައްވަން ޤަޞްދު ކުރައްވާފައި ހުރި ކަންތައްތަކުގެ ތެރޭގައި، އަޅުގަނޑުމެންނަށް ވަރަށް ރީތިކޮށް ފެނިގެން ހިނގައްޖެ، ތިޔަބޭފުޅުންގެ ޢަޒުމާއި، ތިޔަބޭފުޅުންގެ އުންމީދާއި އަދި ތިޔަބޭފުޅުންގެ ލަނޑުދަނޑިތައް. އަޅުގަނޑަށް ހަމަ ޔަޤީން، އެކަންތައްތައް އިރާދަކުރެއްވިއްޔާ ޙާޞިލުވެގެންދާނެ. އޭގެ ކާމިޔާބު ލިބިވަޑައިގަންނަވާނެ. އަޅުގަނޑު ދުޢާކުރަން، މާތްﷲގެ ޙަޟުރަތުގައި، އެ ތައުފީޤު ދެއްވުމަށް.\nމިއަދުގެ ދިވެހިރާއްޖޭގެ މާޙައުލު އޮތްގޮތުން، މިފަދަ އެސޯސިއޭޝަނެއް އޮވެ، ރަނގަޅު މާޙައުލެއްގައި، ޢާއިލާތަކާއެކީގައި ވަގުތުކޮޅެއް ހޭދަކުރުމުގެ ފުރުޞަތެއް އަދި މާޙައުލެއް އޮތުމަކީ، ވަރަށް މުހިންމު ކަމެއް. ތިޔަބޭފުޅުންވެސް ގަބޫލުފުޅު ކުރައްވާނެ، ސައިކަލެއްގައި ނުވަތަ ހިނގާލަންވެސް މިއަދު ގޮސް ސިފައިންގެ މީހުން އުޅުމުގެ ތެރޭގައި އަދި ޑިއުޓީގައި ނެތް ވަގުތެއްގައިވިޔަސް އަދި ޔުނީފޯމް ނެތް ކަމުގައިވިޔަސް، ވަރަށް ދެރަ ގޮތްގޮތް ދިމާވެފައި އެބަހުރި. ވީމާ، އެ ޢާއިލާތައް ބައްދަލުވެ، ވާހަކަ ދައްކާލާނެ ޖައްވެއް އޮތުމަކީ، އަޅުގަނޑަށް ހަމަ ޔަޤީން އެއީ، ވަރަށް މުހިންމު ކަމެއް. އަޅުގަނޑު އުންމީދު ކުރަނީ، މި ފެމިލީ އެސޯސިއޭޝަނާއި، މީގެތެރެއިން އާމްދަނީއެއް ލިބޭނެ ފުރުޞަތުތައްވެސް ބައްޓަން ކުރެވިގެން ދިޔުން. އެއީވެސް، އަޅުގަނޑު ނުދަންނަވާނަން، އެއްގޮތަކަށްވެސް އުނދަގޫ ކަމެކޭ. މިގޮތުން އިރާދަކުރެއްވިއްޔާ، ތިޔަ ފަރާތްތަކުން އެފަރާތްތަކާ އެކީގައި އަޅުގަނޑު މަސައްކަތް ކުރަންހުރި ވާހަކަ މިއަދު ދަންނަވާލުމަކީ، އަޅުގަނޑަށް ލިބޭ ވަރަށްބޮޑު އުފަލެއް. އެއީ އަޅުގަނޑުމެންނަށް އެނގޭ، ކޮންމެ ކަމެއްވެސް ހިނގާނީ ފައިސާ ލިބިގެން، ފައިސާ ހޯދައިގެން، ދެމިހުންނަނިވި ގޮތަކަށް ކަންތައްތައް ބައްޓަން ކުރެވިގެން. ވީމާ، މިގޮތަށް މިކަންތައްތައް ބައްޓަން ކުރުމަށް ލިބުނު ވަރަށް ރަނގަޅު ފުރުޞަތެއް މިއީ. އަދި މީގެތެރޭގައި، އަޅުގަނޑަށް އެނގޭ، [އާސަންދަ] ވެސް އޮތްކަން. އެހެން ނަމަވެސް، ބަލިވީމާ ބޭސްކުރުމާ، މިކަންތައްތަކުގައިވެސް ރަނގަޅު އިންތިޒާމެއް ހަމަޖައްސައި، މި އެސޯސިއޭޝަން ތެރެއިން ރަނގަޅު ގޮތްތަކެއް އަޅުގަނޑުމެންނަށް ހޯދޭނެ ކަމުގެ ޔަޤީންކަން، އަޅުގަނޑުމެންނަށް އެބަ އެނގޭ. ވީމާ، އިރާދަކުރެއްވިއްޔާ، މިކަމުގެ ކާމިޔާބު ފެމިލީ އެސޯސިއޭޝަނަށް ލިބިވަޑައިގަންނަވާނެ.\nއާދެ! ދެން މިލިޓަރީ ވެޓެރަންސް އެސޯސިއޭޝަންގެ ވާހަކަ ދައްކާއިރު، އަޅުގަނޑު ހަމަ ފުރަތަމަވެސް ދަންނަވާލަން ބޭނުންވާ އެއްޗަކީ، މިއަދު ވެޓެރަންސްގެ ގޮތުގައި އެތިއްބެވި ބޭފުޅުންނަކީ، މި ޤައުމަށް ވަރަށް ވަރަށް އަގުހުރި ޚިދްމަތްތަކެއް ކޮށްދެއްވާފައި ތިއްބެވި ބޭފުޅުން. އާދެ! ނިކަން ވިސްނަވާލައްވާ، މީގެ އެތައް ޒަމާނެއް ކުރި، މިހާރު 120 އަހަރުވީ ކަމުގައި އަޅުގަނޑުމެންނަށް އެނގިގެން މި ދިޔައީ. ނިކަން ވިސްނަވާލައްވާ، އެޒަމާނުގައި މުސާރަތަކާއި އަދި އެލަވަންސްތަކާ، މިކަންތައްތައް އޮތްގޮތް. އެހެން ނަމަވެސް، އެދުވަހު އެބޭފުޅުންގެ މަޤާމަށް ވަޑައިގަތީ، މި ޤައުމުދެކެ ލޯބިވާތީ. މި ޤައުމަށްޓަކައި ފުރާނަ ދިނުމަށްޓަކައި، މި ޤައުމަށްޓަކައި ޖިހާދުވުމަށްޓަކައި. އެބޭފުޅުން ވަޑައިގަތީކީ، މާ މަތީ މުސާރަތަކެއް، މާގިނަ ޢިނާޔަތްތަކެއް ލިބިވަޑައިގެން، ނުވަތަ ލިބޭތީކީ ނޫން. ވަޠަންދެކެ ލޯބިވާތީ. ޤައުމު ޙިމާޔަތް ކުރުމުގެ ގޮތުން. އެއީ ޝައްކެއް ހުރި ކަމެއް ނޫން. އެފަދަ ބަޔަކަށް އަޅުގަނޑުމެން ދޭންވީ މަޤާމާއި އަދި އަޅުގަނޑުމެން އެފަދަ ބައެއް، އަޅުގަނޑުމެންގެ ޙަޔާތުގައި ފަހަރެއްގައިވެސް ހަނދާންލެވިގެން ނުދާނެ. ގޮސްގެން ނުވާނެ.\nއާދެ! މިރޭ މިއީ އަޅުގަނޑު ވަރަށް އުފާކުރާ ކަމެއް، ވެޓެރަންސް އެސޯސިއޭޝަނެއް އިފްތިތާޙުވެ ދިޔުމުގެ ސަބަބުން. އަދި އަޅުގަނޑުމެން ހަނދާންކުރަންޖެހޭނެ، މި ޤައުމުގެ ދެން އަންނަން އޮތް ޖީލަށް، އެބޭފުޅުން ކުރެއްވި މަސައްކަތްޕުޅު، އެބޭފުޅުންގެ ޖިހާދު، އެބޭފުޅުންގެ އަގުހުރި ޚިދްމަތް، އެފަރާތްތަކަށް އަޅުގަނޑުމެން ދައްކަން ޖެހޭނެ. ހިތާމައަކީ މިއަދުވެސް އަޅުގަނޑުމެންނަށް މި ފެންނަނީ، ވަޠަންދެކެ ލޯބިވުން، ޤައުމުދެކެ ލޯބިވުން، މިކަންކަމުގައި އަޅުގަނޑުމެންނަށް މަދުމަދުން ނަމަވެސް އަދި ބައެއް ފަރާތްތައްވެސް ފަހަތަށްޖެހޭތަން. ފައިސާގެ އަގު ވަޒަން ކުރެވެނީ، ޤައުމުގެ ލޯބި އެއްކައިރީގައި ބާއްވާފައި. ވަޠަނަށްޓަކައި ވާންވީ ޖިހާދު އޮންނަނީ ދުރުގައި. މިއީ ވެޓެރެންސް އެސޯސިއޭޝަން، އާދެ! ވެޓެރަންގައި ތިޔަ ތިއްބެވި ބޭފުޅުން، އެދުވަހު އެބޭފުޅުން ތަމްސީލު ކޮށްދެއްވައި، އަޅުގަނޑުމެންނަށް ފެނިގެންދިޔައީ، އެފަދަ އެއްވެސް ގޮތަކަށް މީގެ ބޭފުޅަކު މަސައްކަތް ކުރައްވާފައި ނެތްކަން. އާދެ! އެއީ އަޅުގަނޑުމެން މިއަދު އަގު ވަޒަން ކުރަންޖެހޭނެ ކަމެއް. އެބޭފުޅުންގެ އަގު ވަޒަން ކުރަންޖެހޭނެ. ވީމާ، މި އެސޯސިއޭޝަން މިގޮތަށް އިފްތިތާޙުވެގެން ދިޔުމަކީ، އަޅުގަނޑު ދަންނަވާނީ، މިއީ ވަރަށް ބޮޑަށް އެބޭފުޅުންގެ އަގު އަޅުގަނޑުމެން މިއަދުގެ ސަރުކާރުން މިއަދު ސިފައިންގެ ތެރޭގައި ތިއްބެވި ބޭފުޅުންނާއި އަދި މިއަދުގެ ޒުވާން ޑިފެންސް މިނިސްޓަރުވެސް ކުރެއްވި އަގުހުރި މަސައްކަތުގެ ނަތީޖާކަން.\nއާދެ! މިއީ އެތައް ޒަމާނެއް ކުރިން ވާންޖެހޭނެ، ކޮށްފައި އޮންނަން ޖެހޭނެ، ކުރެވެންޖެހޭނެ ކަމެއް. އެހެން ނަމަވެސް، ކޮންމެ ކަމެއްވެސް މާތްﷲ، އެ ވަގުތެއް، އެ ގަޑިއެއް އައިސް ޖެހުމުން، އެކަންތައް ކުރުމުގެ ތައުފީޤު ދެއްވާނެ. އެހެންވީމާ، މިއަދު މިއީ އަޅުގަނޑުމެން އެކަމުގެ އުފާކުރާ ދުވަސް. އިރާދަކުރެއްވިއްޔާ، މި ވެޓެރަންސް އެސޯސިއޭޝަންގެ ކަންތައްތަކުގައިވެސް އަޅުގަނޑަށް ފުރުޞަތު ދެއްވި ވަރަކުން، އަޅުގަނޑު މިކަމުގައި އެހީތެރިކަން ބަހައްޓަން އަޅުގަނޑު ބޭނުން. ސަބަބަކީ ހަމަ ހުސްއެކަނި ޒުވާނުންނެއް ނޫން އަދި ހުސްއެކަނި ޒުވާނުންގެ މައްޗަކުން ނޫން އަޅުގަނޑުމެން އަބަދު ހަނދާންކުރަންޖެހޭނީ. މިގޮތަށް އަޅުގަނޑުމެންގެ ވެޓެރަންސްގެ ގޮތުގައި ތިއްބެވި ބޭފުޅުން، އެބޭފުޅުންގެ އަގު އަޅުގަނޑުމެން ވަޒަންކުރަންޖެހޭނެ. މިހެން ދެންނެވީމާ، އެއްގޮތަކަށްވެސް ހީފުޅުނުކުރައްވާތި، މުސްކުޅިއެއްގެ ވާހަކަ ނުވަތަ މުސްކުޅިންގެ ވާހަކައޭ މިދައްކަނީ. ޢުމުރަކީ އެއީ ހަމަ ޖަހާލާފައި އޮންނަ ޢަދަދެއް އިނގޭތޯ.\nއާދެ! ކޮންމެއަކަސް އޭގައި އިޖުތިމާޢީ ކަންތައްތަކާއި އަދި މީގެއިތުރަށް، އެބޭފުޅުންނަށް ދަތިވާ އެހެން ކަންތައްތަކާއި، ބޭސްފަރުވާ އަދި މީހާ ޢުމުރުން ދުވަސްވަމުންދިޔަހެން ކުރަންޖެހޭ އެކިއެކި ޓެސްޓްތަކާ، މިކަންތަކާ، މިހުރިހާ ކަންތައްތަކެއް އަޅުގަނޑުމެންނަށް އިރާދަކުރެއްވިއްޔާ ހުޅުވާލެވޭނެ. މިސާލަކަށް، ޑައިބެޓިކްސް ސޮސައިޓީގެ ފަރާތުން އެބޭފުޅުންނަށް ޚިދްމަތްތަކެއް ދެވޭނެ. މިއީ އަޅުގަނޑުމެންނަށް އިންތިޒާމް ކުރެވޭނެ ކަންތައްތަކެއް. އެއީ އަޅުގަނޑުމެން ގަބޫލުކުރަންޖެހޭނެ ޙަޤީޤަތަކީ، މީހާ ޢުމުރުން ދުވަސްވީވީހެން، ފުރިހަމަ ޓެސްޓްތަކާއި، އަދި އުޞޫލުތަކާއި، ކަސްރަތު ކުރުމުގެ ކަންތައްތަކާ، މިއީ ބަދަލުވެގެންދާންޖެހޭނެ ކަމެއް.\nވީމާ، އަޅުގަނޑު އުންމީދު ކުރަން، ޚާއްޞަ ވެޓެރަންސް ޖިމެއް ކޮންމެހެންވެސް ހުންނަންޖެހޭނެ. މިއީ ކޮންމެހެންވެސް ކުރަންޖެހޭނެ ކަމެއް. އެއީ މިހެން މިދެންނެވީ، ވަކިވަރަކަށް މީހާ ޢުމުރުން ދުވަސްވުމާ ވިދިގެން، އެ ކުރާ ކަސްރަތާއި، އެކަންތައްތައް ބަދަލުވޭ. އެހެން ނަމަވެސް، ކާޑިއޯ އެކްސަރސައިޒަސް ނުވަތަ ހިތަށް ކަސްރަތު ލިބޭ އެވައްތަރުގެ ކަސްރަތުތަކަކީ އެއީ ކޮންމެހެންވެސް ކުރަންޖެހޭނެ ކަމެއް. ކޮންމެހެން ޢުމުރުގެ ޢަދަދަށް ނަންބަރުތަކެއް އެރީމަ، ގޭގައި އޮށޯންނާކަށް ނުޖެހޭ. އަދި ވަކިން ޚާއްޞަކޮށް، ސިފައިންގެ ތެރޭގައި ތިހާ ޙަރަކާތްތެރިކޮށް އުޅުއްވާފައި، ދެން ކުއްލިއަކަށް އަނެއްކާ ތިޔަބޭފުޅުންގެ މަސައްކަތްތަކާ އެއްޗިހި ހުއްޓިގެނެއް ނުވާނެ. މިއަދު އަޅުގަނޑުމެންނަށް އެނގޭ، ސިފައިންގެ ތެރޭގައި މަސައްކަތް ކުރައްވާފައި ތިއްބެވި ބޭފުޅުންގެ ބޭނުން އަޅުގަނޑުމެންނަށް ކުރެވޭނެ އެތައް ދިމާއެއް، އެތައް މަގެއް އެބައޮތް. އެތައް ގޮތަކުން އެބޭފުޅުންނަށް ޚިދުމަތް ކުރެއްވޭނެ. ކޮންމެހެން އެބޭފުޅުން ނުޖެހޭ ގޭގައި ތިއްބަވާކަށް.\nވީމާ، މި ވެޓެރަންސް އެސޯސިއޭޝަންގެ ފަރާތުން މިފަދަ ކަންތައްތައް އަޅުގަނޑުމެން އޮޅުންފިލުވައި އަދި އަޅުގަނޑު ހަމަ ދަންނަވާލަން ބޭނުން، ދުނިޔޭގައި ބައިނަލްއަޤްވާމީ ފެންވަރުގައި މިފަދަ ތަންތަން އެބަހުރި. އަޅުގަނޑު އުންމީދު ކުރަނީ މިފަދަ ތަންތަނަށް، ބައިނަލްއަޤްވާމީ މިފަދަ ޖަމްޢިއްޔާތަކަށް، މި ވެޓެރަންސް އެސޯސިއޭޝަން އެފިލިއޭޓުވުން. އެފިލިއޭޓުވެގެން އަޅުގަނޑުމެންނަށް ކުރެވޭނެ ވަރަށްގިނަ ކަންތައްތައް އެބަހުރި. މިސާލަކަށް، ދުނިޔޭގެ ވެޓެރަންސް އެސޯސިއޭޝަންގެ، އެހެން ޤައުމެއްގެ ބޭފުޅުންނަށް، މި ޤައުމަށް ވަޑައިގަންނަވަން ދަޢުވަތު އެރުވިދާނެ. އަދި މި ޤައުމުގައި ތިއްބެވި ބޭފުޅުންނަށް، އެހެން ޤައުމަކަށް ވަޑައިގަތުމުގެ ފުރުޞަތު ލިބިދާނެ. އެބޭފުޅުންގެ އެ ލިބިފައި ހުރި އަގުހުރި ތަޖުރިބާ، އެ މުއްސަނދި ތަޖުރިބާ ޙިއްޞާ ކުރެއްވިދާނެ ޒުވާނުންނާ. އަދި އެހެން ޤައުމުތަކުން ވަޑައިގަންނަވާ ބޭފުޅުންނާ. މިއީ އަޅުގަނޑުމެންނަށް މިހާރުވެސް ފެނިގެންދާ ކަމެއް. އެކްސްޗޭންޖް ޕްރޮގްރާމްތައް ހިނގާ، ޒުވާނުންގެ ތެރޭގައިވެސް އަދި ޔޫތު ލީޑަރޝިޕް ޕްރޮގްރާމްތަކުގައިވެސް. އެހެންވީމާ، ހަމަ އެގޮތަށް ވެޓެރަންސް އެސޯސިއޭޝަންތަކާ އަޅުގަނޑުމެން ގުޅެންޖެހޭނެ. ގުޅިގެން އަޅުގަނޑުމެންނަށް ކުރެވޭނެ އެތައް ކަންތައްތަކެއް އޮންނާނެ. ހަމަ ދުނިޔޭގެ އެތަން މިތާނގައި، މިގޮތަށް ތިބޭނެ ވެޓެރަންސް ތިބޭނެ. އަދި އެބޭފުޅުންނާއި މިފަރާތުގައި ތިއްބެވި ވެޓެރަންސްއާ ގުޅިގެން އަޅުގަނޑުމެންނަށް މިޤައުމުގައި ތަރައްޤީގެ މަޝްރޫޢުތަކާއި އަދި ތިމާވެށި މައްސަލަތަކާއި އަދި ވިޔަފާރީގެ ކަންތައްތައްވެސް ކުރުމަކީ، އެއްގޮތަކަށްވެސް ދުރުގައި އޮތް ކަމެއް ކަމަކަށް އަޅުގަނޑު ނުދެކެން. ވީމާ، މިގޮތަށް މަސައްކަތް ކުރެވޭނެ ވަރަށްގިނަ ކަންތައްތައް ހުންނާނެ. ވީމާ، މި ޖަމްޢިއްޔާގެ ފުރިހަމަ ބޭނުން އިރާދަކުރެއްވިއްޔާ، އަޅުގަނޑުމެންނަށް ފެންނާނެ.\nދެން އަނެއްކާ އަޅުގަނޑު ހަމަ ދަންނަވާލަން ބޭނުން. ކުރިން އަޅުގަނޑަށްވުރެ ކުރިން ވާހަކަ ދެއްކެވި ވެޓެރަންސް އެސޯސިއޭޝަންގެ އިސްކޮށް މަސައްކަތް ކުރައްވާ ބޭފުޅެއް ކަމުގައިވާ މުޙަންމަދު ޒާހިރު، އާދެ! އަޅުގަނޑަށް އެނގޭ، އޭނަ ވަރަށް ޙަރަކާތްތެރިކަމާއެކީގައި، މިކަމުގައި އުޅުއްވާނެ ކަމަށް. ވީމާ، އަޅުގަނޑު އުންމީދު ކުރަން، މިފަދަ ކަންތައްތަކުގައި އިރާދަކުރެއްވިއްޔާ، އަޅުގަނޑުމެންގެ ޕްރޮޖެކްޓް ހޯޕުން، ވަރަށް އިޚްލާޞްތެރިކަމާއެކީގައި، އަޅުގަނޑުމެން ގާތްކަން ބާއްވާނަން.\nއާދެ! އަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑު ހަމަ ދަންނަވާލަން ބޭނުން، މުނިފޫހިފިލުވުމުގެ އެކިއެކި ޕްރޮގްރާމްތަކާއި އަދި މިއުޒިކް ގްރޫޕެއްވެސް މި ވެޓެރަންސް އެސޯސިއޭޝަންގެ ތެރެއިން ނުކުތުމަކީ، އަޅުގަނޑު އެދޭ ކަމެއް. ހަމަ ޔަޤީނުންވެސް މިއީކީ އެއްގޮތަކަށްވެސް އަޅުގަނޑުމެންނަށް ނުކުރެވޭނެ ކަމެއް ނޫން. އަޅުގަނޑު ލަވަކިޔާނެ ވާހަކައެއް ނޫން މިދަންނަވަނީކީ. އަދި މިއުޒިކް ކުޅޭނެ ވާހަކައެއްވެސް ނޫން. އެހެން ނަމަވެސް، ވަރަށް ކުޅަދާނަ ބޭފުޅުން، މީގެ ތެރޭގައި އެބަތިއްބެވި. އެހެންވީމާ، އަޅުގަނޑުމެންނަށް އެނގޭ، އެކަންތައް އެބޭފުޅުންނަށް ކުރެއްވޭނެކަން. އަޅުގަނޑުމެން ހަމައެކަނި އުފައްދަންޖެހޭނީ މާޙައުލެއް. އަޅުގަނޑުމެން އެކަމުގައި ކުރަންޖެހޭނެ ކަމަކީ، އެފަދަ ކަމެއް ފެސިލިޓޭޓް ކުރުން. މިހާރުވެސް އަޅުގަނޑުމެންނަށް މި ފެނިގެން މިދަނީ، އެތައް އަހަރެއްގެ ފަހުން، މި ޚިޔާލު ކުރެވުނުތާ 20 އަހަރު ފަހުން. ކައިވެނިކޮށްގެން އުޅޭތާ 20 އަހަރު ފަހުން ދަރިޔަކު މިއޮތީ ލިބިފައި. އެހެންވީމާ، މިހާރު އަޅުގަނޑުމެންނަށް އެނގޭ، މިއީ އަޅުގަނޑުމެންނަށް ވަރަށްގިނަ ކާމިޔާބުތަކެއް ހޯދައިދޭނެ ކަމެއް.\nއާދެ! އަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ ދުޢާއަކީ، މި ދެ އެސޯސިއޭޝަނަށްވެސް ކުރިއެރުމާއި ތަރައްޤީއާއި އަދި އަޅުގަނޑުމެން ލޯބިވާ ދިވެހި ޤައުމަށްވެސް ތަރައްޤީއާއި ކުރިއެރުން ދެއްވައި، އަދަށްވުރެ ފެހި މާދަމައެއް ދެއްކެވުން. މާތްﷲ މިކަމުގެ ތައުފީޤު ދެއްވުން.


Addu Ah Hageegee Minivankan Genesdhevvee Raees Yameen - IB - Vaguthu\nއައްޑޫއަށް ހަޤީޤީ މިނިވަންކަން ގެނެސްދެއްވީ ރައީސް ޔާމީން – އައިބީ\nދިވެހިރާއްޖޭގެ މިނިވަންކަމަށް 53 އަހަރު ފުރުނު ނަމަވެސް، ދިވެހިރާއްޖޭގެ އެންމެ ދެކުނުގައި އޮތް އައްޑޫ ސިޓީއަށް ހަޤީގީ މިނިވަންކަން ގެނެސްދެއްވީ މިއަދުގެ، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ކަމަށް ރައްޔިތުންގެ މަޖިލީހުގެ ފޭދޫ ދާއިރާގެ މެންބަރު އިބްރާހީމް ދީދީ (އައިބީ) ވިދާޅުވެއްޖެއެވެ.\nފޭދޫ ބިން ހިއްކުމާއި، ފޭދޫ، މަރަދޫ ފޭދޫ އަދި މަރަދޫގައި ސަރުކާރުން ޤާއިމުކުރި ސާފު ބޯފެނުގެ ނިޒާމްގެ ނިމުން ފާހަގަކުރުމަށް މިއަދު ހެނދުނު ފޭދޫގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުން އައިބީ ވިދާޅުވީ، ވޭތުވެދިޔަ ހުރިހާ ސަރުކާރެއްގައިވެސް ފޭދޫ ރައްޔިތުން އެދެމުންދިޔައީ ފޭދޫގެ ތަރައްޤީއާއި، ކުރިމަގަށްޓަކައި އަދި ފޭދޫގެ ޒުވާނުންގެ މުސްތަޤްބަލަށްޓަކައި ބިން ހިއްކަވައިދެއްވުމަށް ކަމަށާއި، އެހެންނަމަވެސް މިކަމުގެ ފިކުރެއް، ވިސްނުމެއް، ވޭތުވެދިޔަ ތާރީޚްތަކުގެ އެއްވެސް ރައީސަކަށް ފެނިވަޑައިނުގެންނެވި ކަމަށެވެ.\n"ދިވެހިރާއްޖޭގެ މިނިވަންކަމަށް 53 އަހަރު ފުރިގެންދާއިރު އައްޑޫސިޓީގެ ރައްޔިތުންނަށް ހަޤީގީ މިނިވަންކަން ގެނެސްދެއްވީ މިއަދުގެ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، މިއަދަކީ އެދުވަސް،" އައިބީ ވިދާޅުވިއެވެ.\nއައިބީ ވިދާޅުވީ، މިއަދާ ޖެހެންދެން ތަޣައްޔަރުވެފައިވާ ފެނުން ފެންވެރިއިރު، ރަށުގައި ނަރުދަމާގެ ނިޒާމެއް ނެތް ކަމަށެވެ. އަދި އެ ޚިދުމަތްތައް ނެތުމުގެ ސަބަބުން ގަޟާހާޖާތް ކޮށްފައި ނަޖިސް ގޮސް ފެންވަރާ ވަޅަށް އެޅުނަސް، އެފެނުން ފެންވަރާތާ އެތައް ޒަމާނެއް ވެފައިވާ ކަމަށެވެ. ޤާނޫނު އަސާސީން ކަށަވަރުކޮށްދޭ މި ހައްޤުތައް ކަށަވަރު ކޮށްދެއްވީ ރައީސް ޔާމީން ކަމަށް އައިބީ ވިދާޅުވިއެވެ.\n"އަޅުގަނޑުމެން ދައްކަނީ ސާފު ބޯފެނުގެ ވާހަކަ، ނަރުދަމާގެ ވާހަކަ. މީ ޤާނޫނު އަސާސީގެ 23 ވަނަ މާއްދާއިން ހުރިހާ ރައްޔިތުންނަށް ދައުލަތަށް ކެރި ކުޅަދާނަކަން ލިބިގެންވާ މިންވަރަކުން ހުރިހާ ޒަމާނެއްގައިވެސް ފުއްދައިދޭންޖެހޭ ކަންތައްތައް. އެހެންނަމަވެސް އެ ކެރިކުޅަދާނަކަން ލިބިގެންވާ މިންވަރު ޤާއިމު ކުރެވޭވަރުގެ، ކެރޭ ކުޅަދާނަ، ޤާބިލު ވެރިޔަކު ނެތުމުގެ ސަބަބުން އެ ކުޅަދާނަކަން މި ޤައުމަށް ނައިސްވަނީ." އައިބީ ވިދާޅުވިއެވެ.\nފެނާއި، ނަރުދަމާ އަދި ބިން ހިއްކުމާއި، އައްޑޫ އެއާޕޯޓް ދުނިޔެއަށް ހުޅުވާލަދެއްވީ ހަމައެކަނި ރައީސް ޔާމީންކަން ފާހަގަކުރައްވާ ވާހަކަފުޅު ދައްކަވަމުން އައިބީ ވިދާޅުވީ، މިއަދު ފޭދޫން ރައީސް ޔާމީނަށް ކީ ހޫނު މަރުޚަބާއަކީ، ކެރި ކުޅަދާނަ ވެރިޔަކު ރަށަށް ވަޑައިގަތުމުން ކިޔާ މަރުޚަބާ ކަމަށާއި، މިއީ ރައީސް ޔާމީނަށް އައްޑޫއިން ދޭ ހިތްވަރު ކަމަށެވެ.\n"އަޅުގަނޑުމެން މިނިވަންކަމުގެ 53 އަހަރު ފުރިގެން އެ އުފާ ހާސިލުކުރިއިރު އަޅުގަނޑުމެނަށް ކޮން މިނިވަންކަމެއްތޯއޭ މީގެ ކުރިން އޮތީ؟ އަޅުގަނޑުމެންނަކަށް ސާފު ފެނެއް ނުލިބޭ! އަޅުގަނޑުމެންނަކަށް ނަރުދަމާއެއް ނެތް! އަޅުގަނޑުމެން ގެދޮރު ބިނާކުރުމަށްޓަކައި ބިމެއް ނެތް! ބޯހިޔާވަހިކަމެއް ނެތް! އަޅުގަނޑުމެންނަށް ވަޒީފާގެ ފުރުޞަތެއް ނެތް! މަތީ ތަޢުލީމު ހާޞިލުކުރުމުގެ ފުރުޞަތެއް ނެތް! އަޅގަނޑުމެންގެ ތުއްތު ކުދިންގެ ތަޢުލީމީ ނިޒާމް ފުރިހަމަ ވެފައެއް ނެތް! އަޅުގަނޑުމެންގެ ޞިއްޚީ ނިޒާމުގައި ހުރި ލޯވަޅުތަކުގެ ވާހަކަ ހުރިހާ ސަރުކާރުތަކެއްގައިވެސް ދައްކަމުން ދިޔައީ!" އައިބީ ވިދާޅުވިއެވެ.\nއިތުރަށް ވާހަކަ ދައްކަވަމުން އައިބީ ވިދާޅުވީ، މިއަދާ ޖެހެންދެން އައްޑޫގެ ރައްޔިތުންނަށް ހަޤީޤީ މިނިވަންކަން ލިބިފައި ނުވާއިރު، އައްޑޫގެ ރައްޔިތުންގެ ބޭނުންތައް ފުއްދަވައިދެއްވައި، ޞިއްޚީ ނިޒާމް ހަރުދަނާކޮށް، އެ ނިޒާމްގައި ހުރި ލޯވަޅުތައް ބައްދަން އެނގޭ އެއްވެސް ވެރިޔަކު، ރައީސް ޔާމީން ފިޔަވައި އައްޑޫގެ ރައްޔިތުންގެ މައްޗަށް ވެރިކަން ކޮށްފައި ނުވާކަމަށެވެ.\nއައިބީ މިހެން ވިދާޅުވިއިރު، މި ސަރުކާރުގެ ފަސް އަހަރުގެ ތެރޭގައި އައްޑޫގެ ތަރައްޤީއަށް 1.4 ބިލިއަން ރުފިޔާ ޚަރަދު ކުރައްވާފައިވާކަމަށް ރައީސުލްޖުމްހޫރިއްޔާ ވަނީ ވިދާޅުވެފައެވެ.\nއައިބީ ނިހާދަށް: ކުއްލި މައްސަލަ ހުށަނާޅާ ހައްލާއި، ނަތީޖާ ނެރެދެއްވާ\nއެންމެ ގިނަ ފަހަރު ދާއިރާއަށް ޒިޔާރަތްކުރުމުގެ އެވޯޑުވެސް އައިބީއަށް\n"ވަގުތު" އިން އިސްތިހާރު ކުރާނެ ފޭދޫ ދާއިރާގެ ކެންޑިޑޭޓަކަށް އައިބީ\nސެޕްޓެމްބަރު 14, 2018 18:16\nއަށްޑޫގެ ރައްޔިތުން އެބަޖެހޭ ވިސްނާ ފިކުރުކުރަން ރާއްޖޭގަ އޮތް އެންމެ ބޮޑް އެންމެ މުއްސަދިންގިނަ ތައުލީމީ މީހުންތިބި އަތޮޅަކީ އައްޑު އަތޮޅު ދެކޮޅުވެރިކާ ބައިބާވުންނށްތާލާ އަފިރިންގެ އަތޮޅު އެކޫ.އެކަށްޗަކަށް ގުޅާލެވެން އެބައޮތް ބުރިޖަކުން މީ ކުރީގެ އެއްވެސްވެރިއަކު ވިސްނިކަމެއްވެސްނޫން އަދި އެހެން މީހަކަށް ކޮއްދެވޭނެ ވަރުގެ ކަމެއް ނޫން ރ ޔާމިން އިއްޔެ އެވިދާޅުވީ އަފިރިންގެ އަތޮޅެ އެއްފަސްގަނޑަކަށް ހަދާށުމެ އަފިރިންބަލަންވީ ވެރިޔަކަށްހުންނަމީހާނޫން ކަމަށްގާބިލް ތއުލީމީ ކަންތަށް ކޮއްދެވޭނެ ވަރުގެ މީހަކަށް އަފިރިންބޭނުން މިއަތޮޅެ މިބުރިޖް އެޅިގެންދާތަން ދެކެން އަތޮޅުގެ އެއްރަށުން އަނެއްރަށަށް ކާރުގަ ސައިކަލްގަ ދާން އަފިެިންގެ ވޯޓް މިފަހަރުލާނީ ގާބިލް މީހަކަށް\nސެޕްޓެމްބަރު 14, 2018 19:20\nއަމިއްލަ ރަށުގައި ތިޔަކަންތައް ނިމި، ސާފުފެނުން ފެންވެރުމުގެ ފުރުޞަތު ލިބުމާ ގުޅިގެން އެހެން މީހުންގެ މަތިން ހަނދާން ނައްތާލައި، އެހެން ރަށްރަށުގައި ނަޖިސް ފެން ބޭނުން ކުރަމުންދާ މީހުންގެ ވާހަކަނުދައްކައި މިރާއްޖޭގެ މިނިވަންކަމަކީ، ނަރުދަމާގެ ޚިދުމަތް ރަށްރަށަށް ފޯރުކޮށްދިނުމުގައި ދޭތެރެ ދޭތެރެއިން ފަހަރަކު ރަށެއްގައި ރުހޭމީހާއަށް އަވަސް ޚިދުމަތް ނުރުހޭ މީހާއަށް ލަހުންދޭ ޚިދުމަތް ދިނުން ކަމަށް މިރާއްޖޭގެ ރައްޔިތުން ހިތުން ރުހުމުން ޤަބޫލެއް ނުކުރާނެއެވެ. އެހެނީ، އޭރުން އެބުނެވެނީ ނަޖިސް ފެނުން ފެންވަރައިގެން ބްރިޖް މަތީ ހިނގާލުމަކީ، ތަރައްޤީ ކަމުގައެވެ.


ވެކްސިން ދެ ޑޯޒް ފުރިހަމަކޮށް ކަރަންޓީނާއި ނުވެ ދަތުރުކުރެވޭ ގޮތް ހަމަޖައްސައިފި – Mikal News\nކޮވިޑް-19 ވެކްސިންގެ ދެ ޑޯޒް ފުރިހަމަކުރުމުން ކަރަންޓީނު ނުވެ ދަތުރުފަތުރު ކުރެވޭގޮތަށް އެޗްޕީއޭއިން ހަމަޖައްސައިފިއެވެ. މިއަދު 16 އޭޕްރީލް 2021 ގެ މިއެންގުމާއި އެއްގޮތަށް އަމަލުކުރަން ފަށަނީ މި އޭޕްރީލް މަހު 20 ވަނަ ދުވަހުން ފެށިގެންނެވެ.\nއެގޮތުން ދަތުރުކުރާ ރަށުގެ އާބާދީގެ %60 މީހުންނަށް ކޮވިޑް-19ގެ ވެކްސިންގެ ޑޯޒްތައް ފުރިހަމަވެފައި ވާނަމަ އެރަށަކަށް ދަތުރުކުރާ ފަރާތަކުން ކަރަންޓީނުވާކަން ނުޖެހެއެވެ. އެއީ ރާއްޖޭގައި މިހާރު ޖަހަމުންދާ ކޮވިޝީލްޑްއާއި ސިނޮފާމް އަދި ފައިޒާވެކްސިން ނަމަ2ޑޯޒް ފުރިހަމަވެފައި ވާނަމައެވެ.\nމީގެ އިތުރުން އެހެން ރަށަކަށް (އާބާދީގެ %60 މީހުންނަށް ކޮވިޑް-19ގެ ވެކްސިންގެ ޑޯޒްތައް ފުރިހަމަ ވެފައި ނުވާ ރަށަކަށް) ދަތުރުކުރާ މީހާ އަކީ ކޮވިޑް-19 ވެކްސިންގެ2ދޯޒް ފުރިހަމަކުރިތާ 14 ދުވަސްފައިވާ މީހުން ދަތުރު ކުރިއަސް ކަރަންޓީނު ވާކަށް ނުޖެހެއެވެ.\nނަމަވެސް އާބާދީގެ %60 މީހުނަށް ވެކްސިންގެ ދެ ޑޯޒް ފުރިހަމަވެފައި ނުވާ ރަށްރަށަށް ދިއުމަށް ދަތުރަށް ފުރާ ރަށުގެ (އެމީހަކު ހުރި ރަށުގެ) އާބާދީގައި ބަލި އުޅޭ ނިސްބަތް %5 އަށް ވުރެ މަތިނަމަ ދަތުރުކުރާ މީހާ ޕީސީއާރު ނެގަޓިވް ނަތީޖާއަކާއެކު ދަތުރުކު ކުރުމުން ކަރަންޓީން ވާން ނުޖެހޭނެއެވެ. އަދި ވެކްސިން ޖެހުމުގެ ޝަރުތު ހަމަނުވާ ކުޑަކުދިން ވެސް އެފަދަ ރަށަކަށް ދަތުރުކުރާއިރު ޕީސީއާރު ނެގަޓިވް ނަތީޖާއަކާއެކު ދަތުރުކު ކުރުމުން ކަރަންޓީން ވާން ނުޖެހޭނެއެވެ.\nފަތުރުވެރިން ނާއި އެހެން މީހުން ރާއްޖެ އެތެރެވާއިރު ވެކްސިން2ޑޯޒް ފުރުހަމަކޮށް ދެ ހަފުތާ ވެފައިވާނަމަ ޕީސީއާރު ނެގަޓިވް ނަތީޖާއަކާއި ނުލައި ދަތުރުކު ކުރުމުން ވެސް ކަރަންޓީން ވާން ނުޖެހޭ ގޮތަށް ވެއެވެ.\nނަމަވެސް މީގެ ތެރޭގައިން ސިއްހީ ޚިދުމަތްދޭ ތަންތަނުގައި މަސައްކަތް ކުރާ މީހުންނާއި ސްކޫލް ތަކުގައި މަސައްކަތް ކުރާ މީހުންނާއި، ޑޭކެއާ އަދި ރެޒިޑެންޝަލް ކެއާގައި މަސައްކަތް ކުރާ ފަރާތްތައް ނުހިމެނެއެވެ. އެފަރާތްތަކުން ދަތުރުކުރާނަމަ ޕީސީއާރު ޕީސީއާރު ނެގަޓިވް ނަތީޖާއަކާއެކު ދަތުރުކު ކުރުމުން ކަރަންޓީން ވާން ނުޖެހޭނެއެވެ.


galehiri: ދިވެހި ރައްޔިތުންނަށްޓަކައި އާދަނު ކުރި ބައެއް ކަންކަން\nދިވެހި ރައްޔިތުންނަށްޓަކައި އާދަނު ކުރި ބައެއް ކަންކަން\nކަތީބާއި ބައްދަލުކޮށްދޭން އާދަނު އެދުމުން އެތާނގެ މުވައްޒަފަކު ބުނީ، މިހާރަކު ކަތީބުންނުތިބޭ ކަމަށާއި އޭގެބަދަލުގައި މިހާރުތިބެނީ ކައުންސިލަރުންކަމަށެވެ. އެހެންވެ އޭގެ މީހަކާ ނަމަވެސް ބައްދަލުކޮށްދިނުމަށް އެދުމުން އެކޮޅުގޯތީ މަރިޔަނބުގެ ޖަޢުފަރު (ޖޯރޭ) ގެ ކައިރިއަށް އާދަނު ގެންގޮސްފިއެވެ. އޭރު ޖޯރޭ އިނީ ކުރިމަތީގައި ބޮޑު ލެޕްޓޮޕެއް ބަހައްޓައިގެން އެއާއި ކުޅޭށެވެ.\nއާދަނު ބުންޏެވެ. "މިއައީ މިތާނގެ ބޯޑުގައި މިލިޔުން ބެހެއްޓުމަށެވެ. މިތަނަކީ ރައްޔިތުންގެ ތަނެއްނޫންހެއްޔެވެ. މިކަންއޮތީ މިހެންނަމަ ރައްޔިތުން ގެންނަ ލިޔުންތައްވެސް މިތާނގެ ބޯޑުގައި ބެހެއްޓެންވާނެއެވެ. މިކަން ކުރަންޖެހެނީ މީގައި ލިޔެފައިހުރި އެއްޗެއް ގިނަމީހުންނަށް އެނގުމަށްޓަކައެވެ. އެއީ ކޮންމެހެން ދީނަށްޓަކައޭ ގައުމަށްޓަކައޭ ނުބުނާނަމެވެ. އެހެން ނުބުނާނީ އެނަންނަން ބޭނުންކޮށްގެން މިރާއްޖޭގައި ޖަހާފައިހުރި ސަކަރާތްތަކަށް މީހުން ފޫހިވެފައިވާތީއެވެ." މިހެންބުނެފައި ޖޯރޭގެ އަތަށް ބޮޑު ސިޓީއުރައެއް ދީފިއެވެ.\nއެސިޓީއުރައިގެ ތެރެއިން ތިންހަތަރު ޞަފުޙާ އެކުލެވޭ ލިޔުންތަކެއް ޖޯރޭ ނަގައި އިރުކޮޅެއްވަންދެން އެއަށް ބަލަންއިނދެފައި ބުންޏެވެ.\n"މީގައި ލިޔެފައިވާ ކަންކަމަކީ އާދަނު ބުނެގެން އާދަނު ބާރު އަޅައިގެން ކުރި ކަންކަމެއްކަން މީހުން ގަބޫލެއް ނުކުރާނެއެވެ. ނޫނީ އެކަންކަން އެގޮތަށްވެފައި އެހުރީ އެހެން އެކަންކަން ކުރުމަށް އޭރު އާދަނު ބާރުއަޅައިގެން ކަމަށް ވެސް މީހުން ގަބޫލެއްނުކުރާނެއެވެ. ގަބޫލުކުރެވެން ވެސް ނޯންނާނެއެވެ. މީގައި ލިޔެފައިވާގޮތުން ޝަމްސުއްދީން (ތިންވަނަ) ރަދުން އުފަންވެވަޑައިގަތުމާއި ގުޅިގެން އެރަދުންގެ ޢުމުރުފުޅުން 1 އަހަރު ވަންދެން މާލޭގެ ކުދިބޮޑު އެންމެހައި ރައްޔިތުންނަށް ބޭނުންވާނޭ ކެއިންބުއިމުގެ ހުރިހާކަމެއް ހަމަޖައްސައިދިނީ އާދަނެވެ. މިއީ ތެދަކަށްވާނެ ހެއްޔެވެ. އެރަދުން އުފަންވެވަޑައިގަތްތާ ވެސް މިހާރު 136 އަހަރުވާއިރު އޭރު ވެސް އާދަނު ހުރީހެއްޔެވެ.\nދެން މިއޮތީ އެއަށްވުރެ އަދި މާބޮޑުކަމެކެވެ. މިލިޔުމުގައިވާ ގޮތުން ޕޯޗްގީޒުންގެ ކިބައިން މިރާއްޖެ ސަލާމަތްކުރެއްވުމަށް މުޙައްމަދު ތަކުރުފާނުލް ޢައުޡަމް އެކުރެއްވި މަސައްކަތްޕުޅަކީ ވެސް އާދަނު ބުނެގެން ނޫނީ އާދަނު ބާރު އަޅައިގެން ކުރެއްވި މަސައްކަތްޕުޅެކެވެ. މިއީ ތެދެއްނަމަ، އާދަނަކީ މީގެ 457 އަހަރު ކުރިއްސުރެ މިރާއްޖޭގައި އުޅެމުން އަންނަ މީހެއްތާއެވެ. މިއީ ކިހިނެއްވާނެކަމެއް ހެއްޔެވެ."\nއާދަނު ބުންޏެވެ. "އަހަރެމެން އެއްޗެއް ބުނީމާ އެބުނި އެއްޗެއް ޖޯރޭމެންނަށް ތެދަކަށް ނުވެއެވެ. އެވާހަކައެއް ގަބޫލެއް ނުކުރެވެއެވެ. އެކަމަކު މިރާއްޖޭގެ ބައެއް މީސްމީހުން އެބުނާ އެއްޗެއް ޖޯރޭމެންނަށް ތެދަކަށް އެބައެވެ. ނޫނީ ތެދެއްކަމަށް ނުވިއަސް އެވާހަކަ މީހުންލައްވައި ގަބޫލުކުރުވަން ހާދަ މަސައްކަތެއް އެބަ ކުރެއެވެ. އެމީހުން އެޖަހާ ސަކަރާތެއް ޖޯރޭމެންނަށް ނޭނގެނީހެއްޔެވެ. ޖޯރޭމެންނަށް އެނގެން ޖެހޭ އެއްޗަކީ ހަމައެކަނި އަހަރެމެންކަހަލަ ދެރަ މީހުން ދައްކާ ވާހަކައިގެ ތެދުދޮގު އެކަނިހެއްޔެވެ. ކޮންމެގޮތެއް ވިއަސް މިތާނގެ ބޯޑުގައި ބެހެއްޓުމަށް ތިޔަ އޮތީ ލިޔުމެއް ލިޔެގެން ގެނެސްފައެވެ. ބަހައްޓައިފިނަމަ އެއީ ޑިމޮކްރަސީގެ ރަނގަޅު އުޞޫލެވެ. ނުބަހައްޓައިފިނަމަ އެއީ ލާމަރުކަޒީ ނުބައި އުޞޫލެވެ." މިހެން ބުނެފައި އާދަނު ހިނގައްޖެއެވެ.\nއާދަނު ދިޔުމުން ޖޯރޭ އެލިޔުމަށް ބަލައިލިއިރު އެއީ ނަމްބަރު ތަރުތީބުން ލިޔެފައިވާ ގިނަ ކަންކަމެއްގެ ބޮޑު ލިސްޓެކެވެ.\n1- ޕޯޗްގީޒުންގެ ކިބައިން ރާއްޖެ ސަލާމަތްކުރެއްވުމަށް މުޙައްމަދު ތަކުރުފާނުލް ޢައުޡަމް އެކުރެއްވި މަސައްކަތްޕުޅު. (މިކަމަކީ ދިވެހި ރައްޔިތުންނަށްޓަކައި އަހަރެން ބުނެގެން ނޫނީ އަހަރެން ބާރު އަޅައިގެން ކުރެއްވި މަސައްކަތްޕުޅެއް ކަމަށް މީހުންނަށް ގަބޫލުކުރެވޭތޯ ކުރެވެން އޮތް ކަމެއްކުރުން)\n2- 17 ފެބްރުއަރީ 1692 ގައި ކުޑަ މުޙައްމަދު ރަސްގެފާނު އަވަހާރަވުން. (މިކަމުގެ ހިތާމަޔާއި ދެރަޔާއި މޮޅީގައި ދިވެހި ރައްޔިތުންނަށްޓަކައި 14 ރޭ 14 ދުވާ ވަންދެން، އެއްވެސްއެއްޗެއް ނުކައި މީހަކާއި ވާހަކަ ނުދައްކައި ބަންޑުން އެނދުގައި އަހަރެން އޮތްކަން ދިވެހިރައްޔިތުންނަށް ވިސްނުވައިދީ އެމީހުންނަށް މިކަން ގަބޫލުކުރެވޭތޯ ކުރެވެން އޮތްހާ ކަމެއްކުރުން)\n3- 20 އޮކްޓޯބަރ 1879 ގައި ނޫރައްދީން ބަންޑާރައިންގެ ދަރިކަލުން (ސުލްޠާން މުޙައްމަދު ޝަމްސުއްދީން 3) އުފަންވެވަޑައިގަތުން. (މިކަމުގެ އުފަލުގައި އެމަނިކުފާނުގެ ޢުމުރުފުޅުން 1 އަހަރު ވަންދެން، ދިވެހި ރައްޔިތުންނަށްޓަކައި މާލޭގެ ކުދިބޮޑު އެންމެހައި ރައްޔިތުންނަށް ބޭނުންވާނޭ ކެއިންބުއިމުގެ ހުރިހާކަމެއް ހަމަޖައްސައިދިނީ އަހަރެންކަމަށް ނޫރައްދީން ބަންޑާރައިންގެ ޢާއިލާގެ ބޭފުޅުންނަށާއި އަދި ދިވެހިރައްޔިތުންނަށް ވިސްނުވައިދީ މިކަން ގަބޫލުކުރެވޭތޯ ކުރެވެން އޮތްހާ ކަމެއްކުރުން)\n4- ރަށްރަށުގައި ތިއްބެވި ކަތީބުން ކުޑަކަތީބުންނަށް އެންމެފުރަތަމަ ދިވެހިފައިސާއިން މުސާރަދިނުން. (މިކަމަކީ މުޙައްމަދު ފަރީދުގެ ރަސްކަމުގައި އިބްރާހީމް ނާޞިރުގެ ބޮޑުވަޒީރުކަމުގައި ފެށުނުކަމަކަށް ވިއަސް މިއީ ދިވެހި ރައްޔިތުންނަށާއި ޚާއްޞަކޮށް ކަތީބުންނަށްޓަކައި އަހަރެން ބުނެގެން ނޫނީ އަހަރެން ބާރުއަޅައިގެން ކޮށްދިން ކަމެއްކަން ހުރިހާ ދިވެހި ރައްޔިތުންނާއި ޚާއްޞަކޮށް ކަތީބުން ކުޑަކަތީބުންނަށް ވިސްނުވައިދީ އެމީހުންނަށް މިކަން ގަބޫލުކުރެވޭތޯ ކުރެވެންއޮތް ހުރިހާކަމެއް ކުރުން)\nމިހިސާބަށް ލިސްޓް ކިޔާލިތަނާ ޖޯރޭގެ ހިތަށް އެރިއެވެ. އާދަނު ލިޔެފައި މިހުރި ކަންކަމަކީ އެކަންކަން ކުރީ އޭނާ ބުނެގެންކަމަށް ނޫނީ އޭނާގެ ބާރުއަޅައިގެން ކަމަށް މީހުންނަށް ވިސްނުވައިދީ އެމީހުންނަށް އެކަންކަން ގަބޫލުކުރެވޭތޯ ބެލުމުގެ ކަންކަމެކެވެ. އާދަނު އެބުނާހެން މީހުންނަށް އެނގެން ޖެހެނީ ކޮންމެހެން ހަމައެކަނި އާދަނުމެން ދައްކާ ވާހަކައިގެ ތެދުދޮގު އެކަންޏެއް ނޫނެވެ. އެހެންމީހުން ދައްކާ ވާހަކައިގެ ތެދުދޮގު ވެސް އެނގެން ޖެހެއެވެ. ކަންކަން އެނގޭނީ އެކަންކަން ހިނގީ އެހެންތޯ ނޫންތޯ އިންސާނާއަށް ދެއްވި ސިކުނޑިން އެ އިންސާނާ ވިސްނައިލައި އެ ކަންކަމަށް ފިކުރު ހިންގައިގެންނެވެ. ބުއްދީގެ ތަރާދުން ކިރައިގެންނެވެ. އޭރުން އެކަންކަން ހިނގީ އެހެންތޯ ނޫންތޯ އެނގުމަކަށް ދައްޗެއްނުވާނެއެވެ.\nމިކަހަލަ ކަންކަމަށް ވިސްނައިލައި މިކަހަލަ ކަންކަމަށް ފިކުރު ހިންގައިނުލެވޭނީ އިންސާނީ ގިންތީގެ ބޭރުގެ މަޚުލޫގުންނަށެވެ. ބުއްދީގެ ނިޢުމަތް ދެއްވައިފައި ނުވާ ޙައިވާނުންނަށެވެ. ޖަނަވާރުންނަށެވެ. ބުއްދީގެ ނިޢުމަތް ދެއްވައިފައިވާ ފުރިހަމަ އިންސާނަކަށް ނޫނެވެ.


އެބަސްތަކެއްގެ ސަބަބުން ﷲ އަހަރެންނަށް މަންފާކޮށްދެއްވަނިވި ބަސްތަކެއް ލިޔެދީބަލަ! – ދަލާއިލުއް ތައުޙީދި 34 – DhiSalafiyyah\nއެބަސްތަކެއްގެ ސަބަބުން ﷲ އަހަރެންނަށް މަންފާކޮށްދެއްވަނިވި ބަސްތަކެއް ލިޔެދީބަލަ! – ދަލާއިލުއް ތައުޙީދި 34\n03/03/2012 ޢަޤީދާއާއި ފިރުޤާތައް, މުހިއްމު ލިޔުންތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nއެބަސްތަކެއްގެ ސަބަބުން ﷲ އަހަރެންނަށް މަންފާކޮށްދެއްވަނިވި ބަސްތަކެއް ލިޔެދީބަލަ!\nއެންމެ ފުރަތަމަވެސް އަހަރެން ތިބާއަށް ވަޞިއްޔަތްކުރާނީ ﷲ ސުބްޙާނަހޫ ވަތަޢާލާގެ ޙަޟްރަތުން، މުޙައްމަދު ޞައްލަﷲ ޢަލައިހި ވަސައްލަމަ ގެނެސްދެއްވި ތަކެއްޗާމެދު ވިސްނާލުމަށެވެ. އެއީ ހަމަކަށަވަރުންވެސް އެކަލޭގެފާނު ވަނީ އިންސާނުން އެއްޗަކަށް ބޭނުންވާނޭ ހުރިހާ އެއްޗަކައިގެން ވަޑައިގެންފައެވެ. ﷲ އާ ކުއްތަންވެވޭނެ އަދި އެއިލާހުގެ ސުވަރުގެއަށް ވަދެވޭނެ އެއްވެސް މަގެއް އަހަރެމެންނަށް ދައްކަވާފައިނޫނީ އެކަލޭފާނު އަހަރެމެން ދޫނުކުރައްވައެވެ. އަދި ހަމައެހެންމެ ﷲ އާ އަހަރެމެން ދުރުކޮށް، ނަރަކައިގެ ޢަޛާބާ އަހަރެމެން ކައިރިކޮށްފާނެ އެއްވެސްކަމެއް އެކަލޭގެފާނު އަހަރެމެންނަށް މަނާނުކުރައްވާ އަދި އެކަމަކުން އިންޛާރުނުކުރައްވާ ދޫނުކުރައްވައެވެ. ﷲ ސުބްޙާނަހޫ ވަތަޢާލާ، އެކަލޭގެފާނު ފޮނުއްވުމުގެ ޛަރީޢާއިން ޤިޔާމަތާ ޖެހެންދެން ޚަލްޤުތަކުންގެ މައްޗަށް ޙުއްޖަތް ޤާއިމްކުރައްވައިފިއެވެ. އެކަލޭގެފާނު ފޮނުއްވުމަށްފަހު، އެކަލޭގެފާނަށް އީމާންނުވެ، އެއްވެސް ޚަލްޤަކަށް ﷲ ގެ ޙަޟްރަތުގައި ބަހަނާ ނުދެއްކޭނެއެވެ.\nރަސޫލުﷲ ޞައްލަﷲ ޢަލައިހި ވަސައްލަމައާ އަދި އެކަލޭގެފާނުގެ އަޚް ރަސޫލުބޭކަލުންނާ ބެހޭގޮތުން ﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. “إِنَّا أَوْحَيْنَا إِلَيْكَ كَمَا أَوْحَيْنَا إِلَى نُوحٍ وَالنَّبِيِّينَ مِنْ بَعْدِهِ وَأَوْحَيْنَا إِلَى إِبْرَاهِيمَ وَإِسْمَاعِيلَ وَإِسْحَاقَ وَيَعْقُوبَ وَالأسْبَاطِ وَعِيسَى وَأَيُّوبَ وَيُونُسَ وَهَارُونَ وَسُلَيْمَانَ وَآتَيْنَا دَاوُودَ زَبُورًا ، وَرُسُلاً قَدْ قَصَصْنَاهُمْ عَلَيْكَ مِنْ قَبْلُ وَرُسُلاً لَمْ نَقْصُصْهُمْ عَلَيْكَ وَكَلَّمَ اللَّهُ مُوسَى تَكْلِيمًا ، رُسُلاً مُبَشِّرِينَ وَمُنذِرِينَ لئلا يَكُونَ لِلنَّاسِ عَلَى الله حُجَّةٌ بَعْدَ الرُّسُلِ وَكَانَ اللَّهُ عَزِيزًا حَكِيمًا” النساء: ١٦٣ – ١٦٥ މާނަ: “ހަމަކަށަވަރުން ތިމަންއިލާހު ކަލޭގެފާނަށް ވަޙީ ބާވައިލެއްވީ ނޫޙު ޢަލައިހިއްސަލާމަށާއި އެކަލޭގެފާނުގެ ފަހު ނަބީބޭކަލުންނަށްވެސް ވަޙީ ބާވާލެއްވިފަދައިންނެވެ. އަދި ތިމަންއިލާހު އިބްރާހީމް ޢަލައިހިއްސަލާމަށާއި އިސްމާޢީލް ޢަލައިހިއްސަލާމަށާއި އިސްޙާޤް ޢަލައިހިއްސަލާމަށާއި ޔަޢްޤޫބް ޢަލައިހިއްސަލާމަށާއި އަލްއަސްބާޠުންނަށާއި ޢީސާ ޢަލައިހިއްސަލާމަށާއި އައްޔޫބު ޢަލައިހިއްސަލާމަށާއި ޔޫނުސް ޢަލައިހިއްސަލާމަށާއި ހާރޫން ޢަލައިހިއްސަލާމަށާއި ސުލައިމާނު ޢަލައިހިއްސަލާމަށް މި އެންމެ ބޭކަލުންގެ މައްޗަށް ވަޙީ ބާވައިލެއްވީމެވެ. އަދި ދާއޫދު ޢަލައިހިއްސަލާމަށް ތިމަންއިލާހު ޒަބޫރުދެއްވީމެވެ. * އަދި އެހެން ރަސޫލުބޭކަލުންނަށްވެސް (ތިމަންއިލާހު ވަޙީ ބާވައިލެއްވީމެވެ.) އޭބަކަލުންގެ ވާހަކަތައް މީގެ ކުރިން ކަލޭގެފާނަށް ތިމަންއިލާހު އަންގަވައި ދެއްވާފައިވާ، އަދި އެބޭކަލުންގެ ވާހަކަތައް ކަލޭގެފާނަށް ތިމަންއިލާހު އަންގަވައިދެއްވާފައިނުވާ ރަސޫލުންނަށްވެސް (ވަޙީބާވައިލެއްވީމެވެ.) އަދި ކަނޑައެޅިންގެ ﷲ ތަޢާލާ، މޫސާ ޢަލައިހިއްސަލާމަށް ބަސްފުޅު ވަޙީކުރެއްވިއެވެ. ވާހަކަފުޅު ދައްކަވާ ހެއްދެވިއެވެ. * ތިމަންއިލާހު އެރަސޫލުބޭކަލުން ފޮނުއްވީ އުފާވެރިކަމުގެ ޚަބަރުދެއްވާ އަދި ބިރުގަންނަވާ ބޭކަލުންގެ ގޮތުންނެވެ. އެއީ ރަސޫލުން ފޮނުއްވުމަށްފަހު ﷲތަޢާލާގެ މައްޗަށް މީސްތަކުން ދައްކާނޭ އެއްވެސް ޙުއްޖަތެއް ނުއޮތުމަށްޓަކައެވެ. އަދި ޢިއްޒަތްވަންތަ ޙިކްމަތްވަންތަ ކަލަކުކަމުގައި ﷲ ވޮޑިގެންވެއެވެ.”\nﷲ ގެ ޙަޟްރަތުން އެކަލޭގެފާނު ގެންނެވި އެންމެ މުހިއްމު އެއްޗަކީ، އަދި މީސްތަކުންނަށް ފުރަތަމަ އަމުކުރެވިގެންވާ ކަމަކީ އަޅުކަންކުރުމުގައި ﷲ އެއްކައުވަންތަކުރުމާއި އެއިލާހަށް ބައިވެރިއަކުނުވާކަމަށް އީމާންވުމާއި، ދީން ހަމައެކަނި އެއިލާހަށް ޚާލިޞްކުރުމެވެ. ﷲ ސުބްޙާނަހޫ ވަތަޢާލާ ވަޙީކުރައްވާފައިވާ ފަދައިންނެވެ. “يَا أَيُّهَا الْمُدَّثِّرُ (1) قُمْ فَأَنْذِرْ (2) وَرَبَّكَ فَكَبِّرْ (3) “ المدثر: ١ – ٣ މާނަ “އޭ ފޮތިތަކުން ނިވާވެގެންވާ ކަލޭގެފާނެވެ! * ކަލޭގެފާނު ތެދުވެވަޑައިގެން އިންޛާރުކުރައްވާށެވެ. * އަދި ކަލޭގެފާނުގެ ރައްބުގެ މާތްކަމާއި ހައިބަވަންތަކަން ދެނެވަޑައިގެން އެއިލާހު މާތްކުރައްވާށެވެ. (ތަކްބީރު ވިދާޅުވާށެވެ).” ﷲ ސުބްހާނަހޫ ވަތަޢާލާގެ ބަސްފުޅު وَرَبَّكَ فَكَبِّرْ ގެ މާނައަކީ ތިބާގެ ރައްބު އެއްކައުވަންތަކުރުމުން މަތިވެރިކުރުމެވެ. އަދި އެއްވެސް ބައިވެރިއަކު ނުވާ ﷲ އަށް އަޅުކަމުގެ ހުރިހާ ކަމެއް ޚާލިޞްކުރުމެވެ. މިއީ ނަމާދުކުރުމާއި ޒަކާތްދިނުމާއި ރޯދަހިފުމާއި ޙައްޖުވުމާއި އެނޫންވެސް ދީނުގެ ޝިޢާރުތައް އަދާކުރުމަށް އަމުރުކުރެއްވުމުގެ ކުރީން ކުރައްވާފައިވާ އަމުރެކެވެ. قُمْ فَأَنْذِرْ މާނައަކީ ޝިރުކުކުރުމާމެދު އިންޛާރުކުރައްވާށެވެ. މިއީ ޒިނޭކުރުމާއި ވައްކަންކުރުމާއި ރިބާއެކުމާއި މީސްތަކުންނަށް އަނިޔާވެރިވުމާއި މިނޫންވެސް މިފަދަ ބޮޑެތި ފާފަތައް ނަހީކުރެއްވުމުގެ ކުރީގައެވެ.\nމިއީ އިސްލާމްދީނުގެ އަޞްލުތަކުގެ ތެރެއިން އެންމެ މުހިއްމު އަޞްލެވެ. އަދި އެންމެ ބޮޑަށް އަހަރެމެންގެ މައްޗަށް ފަރުޟުވެގެންވާ ކަންތައްވެސްމެއެވެ. ޚަލްޤުތަކުން ޚަލްޤުކުރެވިފައިވަނީ އެކަމަށްޓަކައެވެ. ﷲ ތަޢާލާގެ މި ވަޙީބަސްފުޅުގައި ވާފަދައިންނެވެ. “وَمَا خَلَقْتُ الْجِنَّ وَالْإِنْسَ إِلَّا لِيَعْبُدُونِ” الذاريات: ٥٦ މާނަ: “އަދި ތިމަންއިލާހު ޖިންނީންނާއި އިންސީން ހަމައެކަނި ތިމަން އިލާހަށް އަޅުކަންކުރުމަށް މެނުވީ ނުހައްދަވަމެވެ.”\nއަދި ހަމައެހެންމެ ރަސޫލުން ފޮނުއްވިގެންވަނީވެސް އެކަމަށްޓަކައެވެ. ފޮތްތައް ބާވައިލެއްވިގެންވަނީވެސް އެކަމަށްޓަކައެވެ. ﷲ ތަޢާލާގެ މި ވަޙީބަސްފުޅުގައި ވާފަދައިންނެވެ. ” وَلَقَدْ بَعَثْنَا فِي كُلِّ أُمَّةٍ رَسُولًا أَنْ اُعْبُدُوا اللَّهَ وَاجْتَنِبُوا الطَّاغُوتَ” النحل: ٣٦ މާނަ: “އަދި ހަމަކަށަވަރުން ކޮންމެ އުއްމަތަކަށް ތިމަންއިލާހު ރަސޫލުބޭކަލަކު ފޮނުއްވީމެވެ. އެއީ ތިޔަބައިމީހުން ﷲ އަށް އަޅުކަންކުރުމަށާއި އަދި ތާޣޫތާ ދުރުހެލިވެގަތުމަށް އެންގެވުމަށެވެ.”\nމީސްތަކުން މުސްލިމުންނާއި ކާފިރުންގެ ގޮތުގައި ބެހިގެންދަނީ އޭގެ ސަބަބުންނެވެ. މުވައްޙިދެއްކަމުގައި ވާ ޙާލު ޤިޔާމަތްދުވަހު ﷲ ސުބްޙާނަހޫ ވަތަޢާލާއާ ބައްދަލުކޮށްފިމީހާ، ސުވަރުގެ ވަންނާނެއެވެ. އަދި މުޝްރިކެއްކަމުގައިވިނަމަ ވާ ހުށީ ނަރަކާގައެވެ. އެއީ އެންމެ ގިނައިން އަޅުކަންކުރި މީހާ ކަމުގައިވިޔަސްމެއެވެ. މިއީ ތިބާ ތިޔަ ކިޔާ لاَ إِلهَ إِلاَّ الله ގެ މާނައެވެ. ހަމަކަށަވަރުން ﷲ އީ އެއިލާހުގެ ފަރާތުން، އެންމެހާ ހެޔޮކަންތައްތަކަށް އެދުމާއި، ނުބައިކަންތައްކުން ދުރުކޮށްދެއްވުންއެދި އަހަރެމެން ދުޢާކުރަންޖެހޭ އަދި އުއްމީދުކުރަންޖެހޭ ހަމައެކަނި ފަރާތެވެ. ބިރުގަންނަންޖެހެނީ އެފަރާތްދެކެއެވެ. އަދި ވަކީލުކުރަންޖެހެނީވެސް ހަމައެކަނި އެފަރާތަށެވެ. (ނިމުނީ)\nفإني أتوجه بالحمد والشكر والثناء لله تعالى وحده الذي وفقني وأعانني على إتمام هذا فله الحمد أولاً وأخيراً.


China ah jaasoos kuran ulhunu America meehaku hayyaru koffi | Mihaaru\nހެންސަން މަސައްކަތްކޮށްފައި ވަނީ ޑިފެންސް އިންޓެލިޖެންސް އެޖެންސީގެ ކޭސް އޮފިސަރަކަށް.\nޗައިނާ އަށް ޖާސޫސް ކުރަން އުޅުނު އެމެރިކާ މީހަކު ހައްޔަރުކޮށްފި\n05 ޖޫން 2018 - 12:29 1 comment\nއުމުރުން 58 އަހަރުގެ ރޮން ރޮކްވެލް ހަންސެން އެފްބީއައި އިން ހައްޔަރުކޮށްފައި ވަނީ ޗައިނާ އަށް ފުރަނަ ސިއެޓްލް އެއާޕޯޓަށް ދަނިކޮށެވެ. ޖަސްޓިސް ޑިޕާޓްމަންޓުން ބުނީ ހަންސެން ވަނީ އެމެރިކާގެ ޖާސޫސީ ބައެއް މައުލޫމާތު ޗައިނާ އަށް ފޯރުކޮށްދޭން މަސައްކަތްކޮށްފައި ކަމަށެވެ. އަދި ޗައިނާގެ އެޖެންޓެއްގެ ގޮތުގައި މަސައްކަތްކޮށް އޭނާ ވަނީ 800،000 ޑޮލަރު ހޯދާފައި ކަމަށް ވެސް ބުނެފައިވެ އެވެ.\nހަންސެން އިއްޔެ ވަނީ ސިއެޓްލްގެ ކޯޓަކަށް ހާޒިރުކޮށްފަ އެވެ. ޖާސޫސްކުރި ކަމުގެ ކުށް ހަންސެންގެ މައްޗަށް ސާބިތުވެއްޖެ ނަމަ އުމުރު ދުވަހުގެ ޖަލު ހުކުމެއް އައުން އެކަށީގެންވެ އެވެ.\nއެސިސްޓެންޓް އެޓާނީ ޖެނެރަލް ޖޯން ޑެމާސް ވިދާޅުވީ ހަންސެން ކުރި ކަންތަކަކީ ގައުމަށް ޚިޔާނާތްތެރިވުން ކަމަށެވެ.\nހަންސެން ވަނީ ވޮރަންޓް އޮފިސަރެއްގެ ގޮތުގައި އެމެރިކާ ސިފައިންގެ ތެރޭގައި ޚިދުމަތްކޮށްފަ އެވެ. އޭގެ ފަހުން އޭނާ ވަނީ ޑިފެންސް އިންޓަލިޖެންސް އެޖެންސީ (ޑީއައިއޭ) އަށް 2006 ވަނަ އަހަރު ބަދަލުކޮށްފަ އެވެ. ޑީއައިއޭ އަކީ ޑިފެންސް ޑިޕާޓްމަންޓުގެ ގޮތްޕެކެވެ. ޑީއައިއޭގެ މައިގަނޑު މަސައްކަތަކީ ބޭރުގެ މިލިޓަރީ އިންޓެލިޖެންސް މައުލޫމާތު އެމެރިކާގެ ކޮމްބެޓް މިޝަންތަކަށް ފޯރުކޮށްދިނުމެވެ. ނަވާރަސަތޭކަ ފަސްދޮޅަސް އެއް ވަނަ އަހަރު އުފެއްދި ޑީއައިއޭގައި 17،000 މުވައްޒަފުން އުޅެ އެވެ.\nޖަސްޓިސް ޑިޕާޓްމަންޓުން ބުނީ ޗައިނާ އާއި ރަޝިޔާ ބަހަށް ފަރިތަ ހަންސެން އަށް ބޮޑެތި ސިއްރުތައް އެނގޭނެ ކަމަށެވެ. އޭނާ ވަނީ 2013-2017 އަށް ޗައިނާ އަށް ގިނަ ދަތުރުތަކެއް ކޮށްފައި ކަމަށް ވެސް ޖަސްޓިސް ޑިޕާޓްމަންޓުން ބުނެފައިވެ އެވެ.


SunOnline: PPM in ley hadhiyaakurumuge camp eh maadhamaa baahvanee\nމުއާވިޔަތު އަންވަރު 21 Mar 2020, 20:05\nޕީޕީއެމްގެ ޖަލްސާއެއްގެ ތެރެއިން: އެ ޕާޓީން އިސް ނަގައިގެން ލޭ ހަދިޔާ ކުރުމުގެ ކޭމްޕެއް ބޭއްވުމަށް ވަނީ ނިންމާފައި --- ފައިލް ފޮޓޯ: ޕީޕީއެމް\nދުނިޔެއަށް މިހާރު ކުރިމަތިވެފައިވާ ކޮރޯނާ ވައިރަސްގެ ބަލިމަޑުކަމާ ގުޅިގެން ލޭ ލިބުން ދަތިވެފައިވާތީވެ، ތެލްސީމިއާ ކުދިންނަށް ލޭ ހަދިޔާ ކުރުމަށް ކޭމްޕޭއް ބޭއްވުމަށް އިދިކޮޅު ޕީޕީއެމުން ނިންމައިފި އެވެ.\nކޮރޯނާ ވައިރަހާ ގުޅިގެން އަޅާފައިވާ ބައެއް ފިޔަވަޅުތަކުގެ ސަބަބުން ތެލެސީމިއާ ކުދިންނަށް ލޭ ލިބުން ދަތިވެފައިވާތީ، ވީހާވެސް ގިނަ ފަރާތްތަކުން ލޭ ހަދިޔާ ކޮށްދިނުމަށް ތެލެސީމިއާ ސެންޓަރުން ވަނީ އެދިފަ އެވެ.\nއެކަމާ ގުޅިގެން، ޕީޕީއެމްގެ ސްޕޯކްސް ޕާސަން ހީނާ ވަލީދު ވިދާޅުވީ، އެ ޕާޓީން އިސް ނަގައިގެން ތެލްސީމިއާ ކުދިންނަށް ލޭ ހޯދައިދިނުމަށް މާދަމާ ޕްރޮގްރާމެއް ހިންގަން ހަމަޖެހިފައިވާ ކަމަށާއި އެހެންކަމުން އެ ޕާޓީގެ މެންބަރުންނާއި ސަޕޯޓަރުން މާދަމާ މެންދުރުފަހު 2:30 އަށް ތެލްސީމިއާ ސެންޓަރަށް ވަޑައިގެން އެ ފަރާތްތަކުގެ އިރުޝާދުގެ ދަށުން ލޭ ދިނުމުގެ ކަންކަން ކުރިއަށް ގެންދިއުމަށް އެދޭ ކަމަށެވެ.\n"މާދަމާ އެ ގަޑިއަށް އަޅުގަނޑުމެންގެ ލީޑާޝިޕްގެ ބޭފުޅުންނާއި ކައުންސިލްގެ ވަރަށް ގިނަ މެންބަރުން ވެސް ތެލްސީމިއާ ސެންޓަރަށް ވަޑައިގެން ލޭ ދިނުމަށް ވަނީ ހަމަޖެހިފައި. އަޅުގަނޑުމެން އެދެނީ ވީހާވެސް ގިނަ ސަޕޯޓަރުން ބައިވެރިވުން،" ހީނާ ވިދާޅުވި އެވެ.\nތެލްސީމިއާ ކުދިންނަށް ލޭ ހަދިޔާ ކުރުމުގެ ގޮތުން ޕީޕީއެމް އިން އިސްނަގައިގެން މާދަމާ މާލޭގައި އެ ހަރަކާތް ފެށި ނަމަވެސް ކުރިއަށް އޮތް ދުވަސްތަކުގައި އަތޮޅު ތެރޭގައި ވެސް ލޭ ހަދިޔާ ކުރުމުގެ ޕްރޮގްރާމަތަކެއް ހިންގުމަށް ހަމަޖެހިފައިވާކަން ހީނާ ފާހަގަކުރެއްވި އެވެ.\nކޮރޯނާވައިރަސް ފެތުރުން ކޮންޓްރޯލްކުރުމަށް އަޅާ ފިޔަވަޅެއްގެ ގޮތުން، އަންނަ ބުރާސްފަތި ދުވަހާ ހަމައަށް ސަރުކާރު ވަނީ ބަންދުކޮށްފައެވެ. ސަރުކާރު ބަންދު ކުރުމާ ގުޅިގެން ހަފްތާ ބަންދުގައި މޯލްޑިވިއަން ބްލަޑް ސާވިސަސް (އެމްބީއެސް) އިން ހިދުމަތް ނުދޭގޮތަށް ކުރިން އޮތީ ނިންމައިފައެވެ.\nނަމަވެސް ލޭ ލިބުން ދަތިވުމާ ގުޅިގެން، ލޭ ހަދިޔާކުރަން ބޭނުންވާ ފަރާތްތަކަށް އެ ފުރުސަތު ދިނުމަށް އެމްބީއެސްގެ އޮފީސް މިއަދު ވަނީ ހުޅުވައިފައެވެ. އަދި މާދަމާ ވެސް ހެނދުނު 10:00 ޖަހާއިރު ބްލަޑް ބޭންކް ހުޅުވާނެ އެވެ.\nކޮރޯނާވައިރަސް ފެތުރުން ކޮންޓްރޯލް ކުރުމަށް، ޒަރޫރީ ކަމެއްގައި ނޫނީ ބޭރަށް ނުދިއުމަށާއި، އާންމުން ތަންތަނަށް އެއްވެ ނޫޅުމަށް ސިއްހީ މާހިރުން އަންނަނީ އިލްތިމާސް ކުރަމުންނެވެ.\nއެހެންކަމުން އެމްބީއެސް އިން މިއަދު ލޭ ހަދިޔާކުރާ ފަރާތްތަކަށް އެ ސެންޓަރު ހުޅުވީ، "ސޯޝަލް ޑިސްޓޭންސިން"އަށް އިސްކަންދީ، އާންމު ރައްޔިތުންގެ ސަލާމަތާ ރައްކާތެރިކަން ކަށަވަރުކުރެވޭނެ އިންތިޒާމް ހަމަޖައްސައިފައެވެ.


ހާރުކާގަޑީގައި ކިޔަން ވަކި ޚާއްސަ ދުޢާއެއް ވޭތަ؟ – DhiSalafiyyah\nހާރުކާގަޑީގައި ކިޔަން ވަކި ޚާއްސަ ދުޢާއެއް ވޭތަ؟\nހާރުކާގަޑީގައި ކިޔަން ވަކި ޚާއްސަ ދުޢާއެއް ސުންނަތުގައި ވާރިދުވެގެން އައިސްފައެއް ނުވެއެވެ. ނަމަވެސް ޝަރުޢުވެގެންވަނީ ﷲ ތަޢާލާގެ އިސްމުފުޅުގެ ބަރަކާތުން ކާންފެށުމާއި އަދި ކައިނިމުމަށްފަހު ﷲ ތަޢާލާއަށް ޙަމްދުކުރުމެވެ. އެއީ އާއްމު ޙާލަތުގައި ކަންކުރާފަދައިންނެވެ.\nއެހެންނަމަވެސް، ރޭގަނޑުގެ ތިންބައިގެ ތެރެއިން ފަހުބައިގައި ހާރުކާނަމަ ދަންނާށެވެ! ފަހެ، އެއީ ﷲ ތަޢާލާ ދުނިޔޭގެ އުޑަށް ފައިބައިވޮޑިގަންނަވާ ގަޑިއެވެ. އަދި އެއީ ދުޢާ އިޖާބަކުރައްވާ ވަގުތެކެވެ.\nއަބޫހުރައިރާ ރަޟިޔަﷲ ޢަންހުގެ ކިބައިން ރިވާވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. މާނަ: ” ތިމަންމެންގެ ވެރިރައްބު ﷲ ތަބާރަކަ ވަތަޢާލާ ކޮންމެ ރެއެއްގެ ފަހުބައިގައި ދުނިޔޭގެ އުޑަށް ފައިބައި ވޮޑިގަންނަވައެވެ. އަދި ވަޙީކުރައްވައެވެ. ތިމަން އިލާހަށް ދުޢާ ދަންނަވާނީ ކާކުހެއްޔެވެ. އެމީހެއްގެ ދުޢާ ތިމަން އިލާހު އިޖާބަކޮށްދެއްވާހުށީމެވެ. ތިމަން އިލާހުގެ ހަޟްރަތުން އެދި ދަންނަވާނީ ކާކުހެއްޔެވެ. އެމީހަކަށް ތިމަންއިލާހު ދެއްވާހުށީމެވެ. ފާފަ ފުއްސަވާދެއްވުން އެދި ތިމަން އިލާހަށް ދަންނަވާނީ ކާކުހެއްޔެވެ. އެމީހެއްގެ ފާފަ ތިމަން އިލާހު ފުއްސަވާދެއްވާހުށީމެވެ. “ رواه البخاري ( 1094 ) ومسلم ( 758 ) އެހެންކަމުން އެ ވަގުތަކީ ދުޢާ އިޖާބަކޮށްދެއްވާ ވަގުތަކަށްވީތީ، އެ ވަގުތުގައި ބޭނުން ދުޢާއެއް ކުރެވިދާނެއެވެ. ނަމަވެސް އެވަގުތުގައި ދުޢާކުރަން ޖެހޭނީ، އެވަގުތަކީ ހާރުކާގަޑިޔަށް ވީތީ ކުރާ ދުޢާއެއްގެ ގޮތުގައެއްނޫނެވެ.\nއަދި ނިޔަތާއިމެދު ބުނަމެވެ. ނިޔަތްގަންނާނީ ހިތުންނެވެ. ދުލުން ނިޔަތްކިޔުމަކީ ޝަރުޢުކުރެވިފައިވާ ކަމެއްނޫނެވެ. ޝައިޚުލްއިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިއެވެ. ” ތިމަން މާދަމާ ހުންނާނީ ރޯދައަށޭ މީހަކު ހިތަށް އަރުވައިފިނަމަ އެމީހަކަށް އެ ނިޔަތް ގަނެވުނީއެވެ. “\nމިލުޔުމާއިގުޅޭ ޢަރަބި ލިންކު ބެއްލެވުމަށް


ރާއްޖެއަށް އެހީވަނީ ދެކޮޅުވެރި ކުރުވާން ނޫންކަމަށް ޗައިނާއިން ބުނެފި | Sandhaanu\nރާއްޖެއަށް އެހީވަނީ ދެކޮޅުވެރި ކުރުވާން ނޫންކަމަށް ޗައިނާއިން ބުނެފި\nރާއްޖޭގައި ހުންނަވާ ޗައިނާ ސަފީރު ޖަންގް ލިޖޮން ރާއްޖެއަށް އެހީވަނީ ދެކޮޅުވެރި ކުރުވާން ނޫންކަމަށާއި، ތަރައްގީވަމުން އަންނަ ޤައުމުތަކާއި އެކު ޗައިނާއިން މަސައްކަތް ކުރަނީ އެންމެންގެ ކުރިއެރުމަށް ކަމަށް ވިދާޅުވެ، އިންޑިއާއަށް ރައްދު ދެއްވައިފިއެވެ.\nއިންޑިއާގެ ދަ ޑިޕްލޮމޭޓް ނޫހުގައި ދެކުނު އޭޝިއާ ސަރަހައްދަށް ހާއްސަކޮށްފައިވާ “ދަ ޕަލްސް” ސެކްޝަންގައި ސުދާ ރާމަޗަންދުރަން ލިއުއްވާފައިވާ ލިއުމެއް ޓްވިޓާގައި ހިއްސާކުރައްވަމުން ޖަންގް ވިދާޅުވީ ރާއްޖެއާ ޗައިނާއާ ދެމެދު އޮތް ގުޅުމަކީ އެއް ފަރާތަކަށް ފައިދާ ވާއިރު އަނެއް ފަރާތަށް ގެއްލުންވާ ފަަދަ “ޒީރޯ ސަމް” ގޭމެއް ނޫން ކަމަށެވެ.\n“ހޭޒް އިންޑިއާ ވޮން ދަ މެޗް އޯވާ ދަ މޯލްޑިވްސް” މި ސުރުހީގެ ދަށުން ސުދާ ލިއުއްވި ލިއުމާ ގުޅިގެން ޖަން އޭނާއަށް ވެސް ބަހުގެ ހަމަލާއެއް ދެއްވި އެވެ. އޭނާ ވިދާޅުވީ ވިސްނުމުގެ ދާއިރާ ހހަނި، ނުރައްކާތެރި މިފަދަ ފިކުރުތަކުގެ ނުފޫޒު ސަރަހައްދުގައި ނުފޫޒު ގަދަކުރިޔަ ދީގެން ނުވާނެ ކަމަށެވެ.\nސަފީރު މިހާ ބޮޑަށް ފާޑުވިދާޅުވި ލިޔުން ފައްޓަވަމުން ސުދާ ލިއުއްވާފައިވާ ގޮތުގައި ރާއްޖޭގައި ނުފޫޒުގަދަ ކުރަން ކުރާ މަސައްކަތުގައި އިންޑިއާ ވަނީ ޗައިނާގެ މައްޗަށް މިހާރު ކުރި ހޯދައިފައި ކަމަށާއި، އެ ވާހަކައަށް ބާރު ދޭ ވާހަކައެއްގެ ގޮތުގައި ގެންނަވާފައި ވަނީ ތިލަފުށިން މާލެއަށް، ގުޅިފަޅާއި ވިލިމާލެއާ އެކު ގުޅުވައިލަން އަޅާ ބްރިޖްގެ ޕްރޮޖެކްޓަށް އިންޑިއާއިން ދޭން ނިންމާފައިވާ 400 މިލިޔަން ޑޮލަރުގެ ލޯނާއި އެއާ އެކު ދޭން ނިންމި 100 މިލިޔަން ޑޮލަރުގެ ހިލޭ އެހީގެ ވާހަކަ އެވެ.\nލިޔުމުގައި ސިފަކުރައްވާފައިވާ ގޮތުގައި އެ ޕްރޮޖެކްޓަކީ ޗައިނާއިން ރާއްޖޭގައި ހިންގި އެންމެ ބޮޑު ޕްރޮޖެކްޓް ކަމަށްވާ ސިނަމާލެ ބްރިޖްގެ ހައިބަތު ކުޑަވެގެންދާ ވަރުގެ ބޮޑު ޕްރޮޖެކްޓެއް ކަަމަށެވެ. ބްރިޖްގެ ޕްރޮޖެކްޓްގެ އިތުރުން ރާއްޖެއަށް ދޭ ދަރަނިތަކާއި އިންޑިއާއިން ރާއްޖޭގައި އަދާކުރާ ދައުރުގެ ސަބަބުން ރާއްޖޭގައި ޗައިނާގެ ދައުރު ފަނޑުވެގެން ދާނެ ކަމަށް ވެސް ލިއުމުގައި ވެ އެވެ.\nރާއްޖެ އާއި ޗައިނާއާ ދެމެދު އޮންނަނީ ގާތް ގުޅުމެއް ކަމުގެ ޔަގީންކަން ސަފީރު ދެއްވިއިރު، މިހާރުގެ ސަރުކާރުން އިންޑިއާއާ ގާތްގުޅުމެއް ބާއްވަމުންދާ ކަމަށް ދެކެވޭ ވާހަކަތަކަށް ގެންދަވަނީ އަބަދުވެސް އެކި ސިފަސިފައިގައި ރައްދު ދެއްވަމުންނެވެ. ކުރީގެ ސަރުކާރުގައި ތަރައްގީގެ ގިނަ މަޝްރޫއުތަކަށް ޗައިނާ އިން އެހީވިއިރު، އެއީ ވަކި ސަރުކާރަކަށް ވާތީ ކުރި ކަމެއް ނޫން ކަަމަށް ވެސް އޭނާ ވަނީ ވިދާޅުވެފަ އެވެ.\nޒަކަރިއްޔާބެ އޯގަސްޓް 25, 2020 At 6:35 ޕމ\nރައްޔަތުންގެ ޓެކްސް ފައިސާއިން ގަނޑުކޮށް ކޮވިޑް19 އަށް ތިވަނީ ޚިޔަނާތްތެރި ވެފައެވެ. އެންމެ ކުޑަމިނުން ބޭރުގެ ގައުމުތަކުން ދިވެހިންނަށް ހިލޭދިން ފޭސްމާސްކްތައް ނުވިއްކާ ރައްޔަތުންނަށް ފޯރުކޮށްލަދިންނަމަވެސް ކޮންމެވެސް ވަރެއްވީހެވެ. އެވަރުވެސް ނުވިނޫންތޯއެވެ. ލީޑަރޝިޕް ކޮބާތޯއެވެ. އަނެއްކާވެސް ކައުންސިލް އިންތިޚާބުގައި ސަލާމް ޖަހަން ވޯޓްހޮދަން ވޯޓް ގަންނަން އަންނާނީ ދޮއްތޯއެވެ. ވަރަށް ދެރަވަރޭ!